
POEZIA LUI CEZAR IVĂNESCU 


Regim abuziv prin excelenţă, comunismul urmărea, în 
chip aparte, mistificarea originilor. Tot ce ţinea de trecut li se 
părea ideologilor săi suspect, întrucît risca a-i da în vileag 
lipsa de inserţie organică în evoluţia omenirii, altfel spus 
legitimitatea. Cînd nu putea fi falsificat în atelierele 
propagandistice, producătoare de rudimentare răstălmăciri 
pe bandă rulantă, trecutul mai apropiat ori mai îndepărtat 
era pur şi simplu aşezat între parantezele unei tăceri 
obligatorii. Se urmărea astfel nu doar instaurarea unei 
amnezii colective, ci şi tăierea rădăcinilor vieţii spirituale. 
Cufundarea într-o beznă a conştiinţei din care puteau fi 
modelaţi cu uşurinţă roboții orwellieni, purtind funesta 
etichetă a „omului nou“, dezumanizat. Cu mare optimism, 
Mircea Eliade întrezărea, totuşi, zarea unei salvări: „Dar s-ar 
putea, totuşi, ca această primejdie de moarte să se soldeze cu 
o extraordinară reacţie spirituală, care să echivaleze cu 
instaurarea unui nou mod de a fi şi să provoace în planul 
creaţiei culturale, ceea ce a însemnat pe planul creaţiei 
statale descălecarea de acum şapte veacuri, provocată de 
marea năvălire a tătarilor. (...) S-ar putea ca ocupaţia 
sovietică şi încercarea de deznaționalizare întreprinsă de ruşi 
cu metode şi mijloace faraonice, să însemne, prin 
contraofensiva spirituală pe care o provoacă, adevărata 
intrare a României în istoria culturală a Europei.“ În planul 
creaţiei literare, prognoza lui Eliade, din 1953, avea a se 
confirma, pînă la un punct, prin apariţia, într-un val 
impozant, a scriitorilor ce s-au putut manifesta graţie 
aproximativei liberalizări îngăduite de autorităţile totalitare, 
în jurul anului 1965. Simptomatic, aşa-zişii poeţi şaizecişti se 


străduiesc a da înapoi acele ceasornicului istoric, mutate în 
chip arbitrar de zelatorii utopiei roşii, reînnodînd legătura cu 
tradiţia, în primul rînd cu cea a poeziei interbelice. Dar la nici 
unul dintre ei recuperarea originilor nu atinge intensitatea 
ardentă pînă la dezlănţuirea vizionară pe care o înfăţişează 
lirica lui Cezar Ivănescu. Reprezentant al valului secund al 
poeziei în chestiune (a debutat editorial în 1968), acesta n-a 
avut şansa unei rapide instituţionalizări precum exponențţii 
primului val (Nichita Stănescu, Marin Sorescu, loan 
Alexandru, Ion Gheorghe etc.). Poate şi pentru noutatea 
izbitoare a producţiei d-sale, cu nimic specific îndatorată 
poeţilor noştri dintre cele două războaie, abruptă ca o stîncă 
spre care nu există poteci. Împrejurare care-l face, fireşte, mai 
enigmatic, mai incitant pentru critica ce, neputîndu-l încadra 
lesnicios într-o serie sau într-alta, e nevoită a-i glosa în primul 
rînd originalitatea. 

Cezar Ivănescu porneşte de la o concepţie străveche, 
orfică, a creaţiei, care afirmă împletirea lirismului cu 
cîntecul, statuindu-i un sens oracular. Dacă celebrul bard 
prehomeric, trac de obirşie, căruia însuşi Apolo i-ar fi dăruit 
propria liră, era atit poet cît şi cîntăreţ, să nu uităm că 
Euterpe inspira deopotrivă poezia lirică şi muzica. Iniţial, 
poezia a fost cîntare nu doar la figurat, ci şi la propriu. O 
creaţie fixată în melos înainte de a fi fixată în literă (scrierea 
riscînd a produce alienarea gîndului genuin, conform opiniei 
lui Platon). Nu întîmplător, Cezar Ivănescu dă spectacole de 
poezie cîntată, cu acompaniament de instrumente muzicale, 
împrumutînd stihului vocea sa de-o armonie virilă, de un 
patetism dominat. Spectacole în care (am avut prilejul de-a 
asista la unul dintre ele, desfăşurat în incinta catedralei 
medievale a unui burg transilvan) solemnitatea se împleteşte 
cu impulsul senzual, ambele sublimîndu-se în coloana sonoră 


a unei creaţii indisociabile. Acestui gen de reprezentaţie 
mixtă, ce reînvie o veche modalitate pierdută în Galaxia 
Gutenberg, îi corespunde următorul text galant-trubaduresc: 
„!Alba mea Soţie/ Soare tămiiet/ doar din şapte-n şapte/ zile 
te mai văd;// sîngele ca apa/ seacă subt blestem/ îmi 
îngheaţă gura/ cum să te mai chem?// ! Alba mea Soţie/ 
Soare tămiiet/ doar din şapte-n şapte/ zile te mai văd,// Alba 
mea Soţie/ Soare tămiiet/ doar din şapte-n şapte/ zile te mai 
văd!// ! patul nunţii noastre/ alb şi neatins/ ca pămîntul 
iarna/ subt zăpezi cuprins// şapte nopţi într-una/ nu-l 
cunosc şi nu/ mă mai vrea ca pînte-/ cu ce mă născu,// şapte 
nopți într-una/ nu-l cunosc şi nu/ mă mai vrea ca pînte-/ cu 
ce mă născu,/ Alba mea Soţie/ Soare tămiiet/ doar din şapte- 
n şapte/ zile te mai văd!“ (Treapta a patra, a Rodului 
[Copilul Bătrîn]). Aspectul repetitiv, utilizarea refrenelor au, 
desigur, rostul de-a aduce obsesia afectivă la treapta 
incantaţiei. Dar poetul descinde mai adînc în temporalitatea 
sensibilă, delectîndu-se cu tonalități aspre, arhaice: „! rogu- 
mă, rămii aici,/ Doamne, nu pleca,// la cer să nu te ridici/ 
Doamne, nu pleca// că stă peste noi Moartea,/ Doamne, nu 
pleca,// Moartea toată-i la hota-,/ Doamne, nu pleca...// 
dacă pleci ne-om dare foc,/ rogu-mă, mă rog!“ (Doina [La 
margine ]). Avem a face aci cu un prototip al verbului poetic, 
cu articularea sa în statu nascendi, în zorii producţiei 
artistice pe care o înregistrează folclorul. Melancolia 
ţărănească e surprinsă în filonul său intrinsec, la răscrucea 
Erosului cu Thanatosul, precum o primă derută a spiritului, 
într-o mixtură de prospeţime şi epuizare, de pătimire 
primară şi precoce rafinament: „!ţi-ai crescut parcă anume/ 
părul cel mai lung din lume/ ca-ntr-un giulgi să-ţi ţii într- 
însul/ trupul tău curat ca plînsul/ lin pornit şi-ncheiat lin/ 
ca-ntr-o şoaptă de amin...// eu de-acuma ţi-s străin...// nu 


mai vii şi nu mai vin/ să mă-mbăt de sfintu-ţi vin/ unde-i vin 
găsesc venin/ eu de-acuma nu mai vin// unde vin găsesc 
venin...// nu-i mai şti nici cui mă-nchin,/ pe ce perină mă- 
alin,// nu-i mai şti cum mă clatin/ ca frunzuca de arin,/ nu-i 
griji pe unde-nsăr/ ca o mumă-ntr-adevăr/ nu-i griji pe 
unde-nsăr...// unde-nsăr, cu Moartea-nsăr/ Muma celui mai 
lung păr,// unde-nsăr, cu Moartea-nsăr/ Muma celui mai 
lung păr!“ (Doina [Părul cel mai lung din lume]). De la 
Arghezi n-am mai avut atari probe ale paradoxalei logodne 
dintre elementar şi complex, dintre simplitate şi subtilitate, 
ca o necăutată strigare a sufletului. Numai că aci simularea 
oralității cedează pasul unei re-trăiri, unei experienţe 
emoţionale similare cu cea care i-a dat naştere. Dacă autorul 
Cuvintelor potrivite era cu precădere scriptic, făcînd să 
țişnească izvorul primitivităţii din literă, Cezar Ivănescu e un 
oral care îşi scoate efectul din cuvintul pus pe melodie, 
descătuşîndu-şi propria sa muzică în atmosfera unei arte 
sincretice. Contemporanul nostru are astfel aerul nu de-a 
crea după calapoade folclorice, ci de-a produce el însuşi 
folclor. Cezar Ivănescu reprezintă cazul rar al unui 
producător de folclor capabil a descinde cu maximă 
naturaleţe de la condiţia de poet cult la cea de poet oral, aşa 
cum o persoană aflată în transă, s-ar transpune în 
îndepărtata-i copilărie. 

Aspiraţia spre primordii e o aspirație spre totalitate. 
Încercînd o reconstituire, autorul Rodului năzuieşte la o 
sinteză, la un amestec al temelor lăuntrice şi al procedeelor 
personalizate, cu altele, de ordin obştesc, care să sugereze un 
tablou al lumii, în ameţitoarea-i textură de contradicții, în 
dialectica sa bolborositoare cum gura unui vulcan gata de 
erupție. Solitudinea sa nu e un scop în sine, ci un mijloc, un 
instrument al sublimei revanşe asupra dezamăgitorului 


context universal. Aidoma lui Cioran, Cezar Ivănescu ar 
putea scrie astfel: „Singurătatea va înceta să fie sterilă cînd 
prin ea lumea va fi a noastră, cînd o vom înghiţi în 
disperatele noastre elanuri. Ce rost are toată singurătatea 
noastră dacă ea nu e suprema cucerire, dacă prin ea nu 
învingem totul? — Ne aşteaptă, fraţilor, cucerirea supremă, 
ultima verificare a singurătăţilor noastre. Lumea aceasta 
trebuie să devină a noastră, a celor mai singuri, a acelora care 
trebuie să reciştige viaţa! Pierduţi sîntem dacă nu vom 
reciştiga tot ceea ce am pierdut, dacă nu vom reciştiga totul.“ 
Acest „tot“ este dibuit, iniţial, în sfera datelor obiective, prin 
mixarea timpilor şi a culturilor într-un rezervor comun de 
referinţe. Din mitologiile elină, hindusă, biblică, din 
antichități, medievalisme şi neaoşisme, Cezar Ivănescu 
prepară o pastă unică de care se slujeşte mereu. Nici o urmă 
de pedanterie, cu toate acestea în discursul d-sale, ale cărui 
elemente sînt în mai mică măsură conceptuale decît 
emoţionale şi plastice. Poetul dă impresia a-şi traduce 
tumultuoasa simţire în mai multe idiomuri: „!'Fericit ca 
yoghinul în milenara pădure/ în vasul ales al fiinţei mele/ ca 
untdelemnul unduit-ai Rimaya:/ ştii Nirvana cărnii mele/ 
vasul cel ales lumina/ orgoliul umilinţei: yoghin fericit:/ mai 
rezistă un perete subţire/ pieliţă feciorelnică amară ca 
migdala/ virginitatea singurătăţii nubilă/ îţi strînge degetele 
pe ochi/ risipindu-ţi în urechi/ un pumn de melci: ghici cine- 
i?/ Maria dar Maria din Magdala/ mult îţi va ierta căci mult o 
ai iubit — /greu atîrnă gurii tale/ Timpul — lacătul impudic/ 
roşie gura ta îndură centura/ castităţii“ (Agamemnon 
LRimaya]). 

Nu mai puţin compozit în încleştarea sa de antinomii, în 
decurgerea sa frămîntată, antrenînd o diversitate de ipostaze 
morale care ating Destinul, Nimicul, Nemurirea, ni se 


înfăţişează universul interior propriu-zis al poetului. E un 
etalon al vieţii care se îndărătniceşte a se perpetua, al 
cosmosului care, tulburat prin fenomenul individuaţiei, 
doreşte a se reintegra în sine: „!cunosc o ţară-n care pasiunile 
oamenilor au o violenţă egală cu ştrangularea, de multe ori 
pentru lucruri şi fiinţe infinit de nimica de parcă ar vrea să 
arate odată-n plus ingratitudinea unui Destin, infimitatea 
dimensiunilor unei lumi în dezacord total cu sufletul lor şi de 
asemeni bunătatea lor infinită care se dăruie cu bună ştiinţă 
chiar nimicurilor decit Nimicului, al căror aer furibund îţi dă 
senzaţia că nu te afli printre indivizi trăind pe coaja 
pămîntului ci închişi ermetic în pămînt trăind o viaţă care e o 
supravieţuire a propriei morţi şi de acolo inimile lor bat cu 
teamă continuă să nu se spargă“ (Agamemnon [Memorial]). 
Lascivitatea se întilneşte cu extincţia prin intermediul 
amărăciunii (al dezolării existenţiale, ca spontană „filosofie“) 
care mediază dramatic între extreme. Absolutul năluceşte în 
articulațiile contingentului, în acelaşi anevoios proces al 
redobiîndirii întregului refuzat: „! şi senzualitatea caută eterul 
purificat ca un condor moartea senzualităţii injecție 
balsamică în trunchiul unei efuziuni mai generale“ 
(Agamemnon [Zile]). Însăşi moartea se relativizează prin 
ascensiunea eliberatoare a trăirii purificate, „metafizice“, sub 
bolțile plenitudinii: „!nu e peren gustul cărnii/ nici inima nu 
e atit de/ glorioasă cît credeam: se/ domoleşte fără motiv; 
vorbim/ apoi de o moarte fizică oh ca/ şi cum ar Exista: prin 
ganguri/ igrasioase temple aurii lucitori ochii/ defuncţilor 
răsar: seminţe/ zadarnice pentru un Pămiînt/ Eliberat într-o 
chietudine/ metafizică!“ (Agamemnon [Prefaţă]). În acelaşi 
timp însă fiorul dispariţiei e abordat pe un temei robust, 
poporan, într-un duh carnavalesc, licenţios. Bardul pare a 
răspunde propoziției marchizului de Sade, după care: „Nu 


există mijloc mai bun pentru a ne familiariza cu moartea 
decît acela de a o asocia cu o idee libertină: „!ai mei au fugit 
de tine/ dar tu ai fugit mai bine/ dar tu ai fugit mai bine/ 
moartea peste tot,/ moartea peste tot!// !hai, încearcă şi cu 
mine/ ca să vezi dacă fug bine;/ ca să vezi dacă fug bine/ 
Moartea peste tot,/ Moartea peste tot!// !hai, mă fugăre, 
curvană/ că sînt tot un plins şi-o rană,/ hai, mă fugăre, 
curvană,/ Moartea peste tot,/ Moartea peste tot!// !hai, mă 
fugăre, curviţă/ să-mi pupi dulcea mea guriță,/ hai, mă 
fugăre, curviţă,/ Moartea peste tot,/ Moartea peste tot!“ 
(Doina [Moartea peste tot]). Abordarea frivolă a teribilei 
ameninţări reprezintă o exorcizare temperamentală, jovială, 
care presupunem că i-ar fi plăcut lui Creangă, dar şi lui 
Eminescu... 

Aşadar nimic nu e lăsat la o parte. Tentaţia eului 
însingurat de-a „reciştiga viaţa“, de-a înfăptui “cucerirea 
supremă” a lumii, îmbrăţişează toată gama omenescului, 
mobilizează toate corzile trăirii, într-un nesaţiu al totalităţii 
vizionare care să reflecte totalitatea cosmică. Cu cît 
solitudinea e mai apăsătoare („singur lingîndu-mi lacrimile/ 
mi-au plăcut întru atît de mult/ că am ştiut acolo cum să fiu 
singur:/ în aşa fel singur!“), cu atît e mai puternică dorinţa 
de-a o dizolva în experienţa Întregului, evident impură în 
deznădejdea ei, tragică pe cât de hilară, sub steaua inevitabilă 
a damnării: „dară şi dară noi sîntem blestemaţi/ că ori ne 
vine a plinge ori ne vine a ride/ şi sfărimăm în bucăţi ca 
tămiia/ echilibrul de aur proporţia de aur/ regula de sînge:/ 
numai Moartea suride — / şi noi şi noi Desperados/ numai 
Moartea plînge —/ şi noi şi noi Desperados!“ (Agamemon 
[Sfințirea de amiază- a unei zile]). Sub unghi religios, Cezar 
Ivănescu pendulează, previzibil între credinţă („!nimeni ca 
mine, Doamne, nu te ştie, ca mine nimeni, Doamne nu ţi-a 


dat/ spirit şi suflet, trupul carne vie, mai mult ca Fiul Tău 
crucificat, / de-aceea laudă-ţi aduc eu ţie, în vecii vecilor fii 
lăudat“) şi un patetic scepticism („!la margine de lume unde 
Tatăl, Părintele din ceriuri ne-a uitat,/ şi unde Maica noastră 
cea Fecioară, cu zîmbet de lumină increat,/ nu îmi mai 
miruieşte trupu-n lacrimi, de două mii de ani crucificat,/ 
acolo unde nu te-ajută nimeni, acolo toată viaţa mea am 
stat“), însă pe un fond de pietate solemnă, ireductibilă, ce ne 
duce gîndul mai curînd la catolicul Baudelaire decît la 
fluctuantul agnostic Arghezi. Din aparențele dezordinii, 
fortuitului, ale excesivei propensiuni carnale, ale limbajului 
delirant ori numai preţios, se încheagă treptat liniile unei 
pacificări, răsar formele unei armonii. Putem întrevedea 
sîimburele unei ordini. Convulsiile se domolesc pe un portativ 
de imagini reflexive, impulsurile tulburi se conştientizează, 
întrucît, de bunăseamă, şi raţiunea face parte din zestrea 
universală,  neputind fi înlăturată din perspectiva 
ansamblului ultim. Astfel un Jeu d'Amour (Daāenaā) ne oferă 
un tabel sinoptic de alură dantescă, al evoluției Erosului, o 
„teorie“ ilustrată a acestuia, în trei faze. Cea dintîi, staza, 
consemnează exclusivitatea amorului, al cărui efect e 
îndepărtarea de tot ce nu-i aparține. Amorul ca obsesie 
tiranică, arbitrar-purgatoare: „!ca să pot să-ți spun cît te 
iubesc,/ m-am îndepărtat atît de tine,/ toate cele-mi sînt 
străine/ îngerul meu, fără tine,/ ca să pot să-ți spun cît te 
iubesc,/ toate cele-mi sînt străine/ Îngerul meu, fără tine/ ca 
să pot să-ți spun cît te iubesc!“. Enstaza prezintă decăderea 
metafizică a dragostei, care implică tranziţia de la unicitate la 
dualitate, deci o corupere a unului primordial: „!se făcu din 
sine Unul, doi,/ Domnul Lumii somnolînd în sine,/ noi de- 
atunci sîntem doime/ şi în tine şi în mine/ şi sîntem Acela 
amîndoi,/ noi de-atunci sîntem doime/ şi în tine şi în mine/ 


şi sîntem Acela amîndoi!//-— !e genune cruntă între noi/ şi 
genune cruntă întru sine/ şi Balauri o mulţime/ care pot să 
ne-nvenine/ stînd în Paradisul Lumii goi“. În sfîrşit Ekstaza 
notifică drumul de la alienare la regăsire, prin reîntoarcerea 
eului rătăcit în mediul dragostei divine: „'mă-aşteptaţi cu 
Suflet tremurînd,/ tremurînd de grija de-a ajunge/ la Voi tot 
cu gene lunge/ eu Divin Copil ce-l unge/ Domnu-n irul 
dragostei plingînd,/ la Voi tot cu gene lunge/ eu Divin Copil 
ce-l unge/ Domnu-n irul dragostei plingînd!“ Datorită naturii 
sale pluricorde, a complexei sale construcţii clădite pe 
originar, a tilcurilor sale depăşind pitorescul, vibrind spre 
infinit, poezia lui Cezar Ivănescu se vrea un analogon al 
Lumii. 


GHEORGHE GRIGURCU 


Exerga: 
! Eminescu-i Dumnezău 
iar eu mi-s Profetul Său ! 


Rod 


De profundis 


! acum, fiindcă frigul face bulboane 

şi fiindcă eu sînt bolnav şi mă tem, 

ca sălbaticul am să-mi fac leul meu 
pe peşteră, 

iar voi să spuneţi: îl vina în fiecare zi ! 


! acum, fiindcă sînt şi sincer şi milos, 
vă rog să nu vă uitaţi în ochii mei 
prin care lacrimile găuresc pupilele 
şi deci nu pling; nici risul meu 


care vă chinuie, vă sluţeşte, 

feriți-vă de rîsul meu 
într-însul mama e tot albă! şi inima mea, 
acest cîntar social, care atunci cînd eu 
voi fi pur de tot se va sfărîima 


într-una din părțile balanței 
şi va rămîne numai 
un cap uimit, umed, 
plin de lună ca o floare 
scoasă din lac. O, candoarea 
capului din inimă, cu braţe ! 


! Lăsaţi-mi numai lapte şi mîncare 
pînă mă scol mîini de dimineaţă 
căci acum îşi fac turul prin ochi 
hidoasele zile de post uman, 

al vinei, al neputinței ! 


! şi socotiţi-mă-un lepros 


care se vindecă 
şi v-ar putea şi omori cu-mbrăţişările, 
şi socotiţi-mă-un lepros care se vindecă 
şi v-ar putea şi omori cu-mbrăţişările ! 


! acum, fiindcă am chiar şaptezeci de ani 
cu cei lăsaţi de mama, 

îngăduiţi-mi deruta suportabilă 

şi bucuraţi-vă de înţelepţii tineri ! 


Toamnă 


! de toamnă nimeni n-a murit, 
sălbăticiuneo, 
şi crede-mă, vai, vai, 
numai natura care nu-nţelege ; 
nu, n-a murit nici păianjenul 
închizîndu-se-n sine, 
se gîndeşte doar, cu emoție. 
Vai, vai, mă zbat! 


! vai, vai, mama a murit azi noapte 
şi eu eram mila ! 

! vai, vai, crede-mă, n-am să te las 
să-ţi urăşti sexul, 

rochia dezvelind-o de pe sînii 
plîngînd cu faţa, 

trebuie să vin la tine 
să te rog să mă ierţi, 


sălbăticiuneo, şi-o să ne furişăm greşit 
de-a-curmezişul, şi-o să ne înspăimîntăm 
unul cu altul, şi ce-o să vrem, vai, crîncen 
ce-o să vrem scuturîndu-ne capul, 
să ne înţepăm cu ghimpi pulpele, 
iar acolo unde-şi trag inima de moarte 
luna şi zilele, nu, nu, dincolo, 

abia la o mînă 
de spaima urîtă unde se dizlocă zimbetele 


să ne agăţăm de pomi şi 
să mîncăm pe genunchi prune 
urlînd fără voce 


să mîncăm clănţănind prune ! 


Prima fecioară a omului 


! frumoasă şi perfectă 

ca Moartea-n care toate 
se-adună cu-nveliş, îţi jinduim toţi clipa 
cînd goală-n faţa noastră vei apărea lucind : 
o, urletul cu care te despicarăm, Moarte, 
o, sîngele, pe buze al primului hymen ! 


Rod 


! suferinţele mari se făcură 
de cum am ieşit din tine, 
ca un ochi din orbită, 
toată căldura soarelui 
menită fu să mă usuce... ! 


! lumi nevăzute cream 

în tine însăţi născîndu-mă, 

pîn’ ne-am fi pierdut într-o măsură uşoară 
pe care viermii-ar fi vîntuit-o cu umbra, 
fărîme fără deprinderea de-a ne şti — 

dar din sex arcuindu-mă 

ca pe-un Leviathan dintr-o furnică 

cu capul spumos la-nceput 


convulsii de spaimă în mine-ai stîrnit 

şi în lume suferinţele mari se făcură ; 
iubirea-n călcii atingîndu-mă 

mă umplu doborîndu-mă cu ochii-n ţărînă ! 


! mamă, îţi zic, vino acasă 

şi mîngiie-mi, într-o mie de nopţi pline, 
fiece deget şi ochi 

şi-adierile viorii ale minţii ! 


Rod 


! în singurătatea cîmpiei 

nu caut instrumentele muzicale ; 
degetele mele 

pe chitară stau ţepene 

şi bolborosesc cu vocea 

ca o vorbitoare piatră rară 
făcîndu-şi loc cu geamăt din nămol : 
regret veşnic 

vor avea oamenii 

că s-au născut cu faţa către moarte 
iar eu 

că m-am născut 

în această hermafrodită cîmpie : 

sex al melancoliei şi-al creştetului vineţiu, 
suflet ce se va voi nobil 

şi-şi va ronţăi viermii de pe pîine, 
absenţă totală-a încrederii 

în ceea ce nu-i carnea mea, 

cîntăreţ din buză roşie şi vinătă ! 


Rod 


! mă voi pierde : şi port în gură limba amară : 
un infinit de trupuri albe 

mi-am amintit 

pe-al căror pîntec am sperat să-mi aşez 
tronul unui ideal de perfecţiune ! 


Rod 


! şi-această biserică sub care 
pămîntul e roşu ca o ţară de raci 
nimeni n-o poate rupe ca pe 
un măr, deşi-n ea-i 
mai multă linişte ca-n 
miezul mărului : 
dar numai liniştea-i oare 
împărătiţă în absoluta 
rotunjime ? 


Rod 


! nu-şi uită carnea tiparul ei ciudat : 
veşnice creştete umede se-ndeasă spre mine, 
ca o pasăre deasupra unei oştiri 

le văd foind şi mă sperii. 


nu-şi uită carnea tiparul ei ciudat ! 


! nici-un rege-al înțelepciunii n-o pipăie 
ci mîini brutale ca satîrul. eu 

stau la marginea speţei mele 

şi cu durere-mi privesc 

părţile ruşinoase-ale trupului ; 

şi ca un lumînărar 

imploraţia mi-o îndrept 

spre pîlpîirile capului meu galben : 


o, aminteşte-ţi, cît de puţin, 

cum arăta tiparul 

acelui vas uşor 

în care rodul ni-l purtam surizători ! 


Rod 


! pentru mîna coborită 
dinafara pămîntului către ceața 
care ne acoperă, 

sub ceaţă, aici, toate roadele-i par 
gratuite, şi atunci nu ia decit 
ochiul unui copil pe care 

îl dezghioacă tiptil din orbită. 
ori mie, care odată am avut 

un asemnea ochi, Dumnezeule, 
cîtă roadă va trebui să port 

în fiecare toamnă 

spre-a o azvirli iar, 

ca-nainte de moarte să pot 
căpăta un asemenea ochi 
pentru orbitele goale ! 


Turnul 


Tatăl, al meu, tu, care ai ridicat 
Turnul Babel, 
Tatăl, al meu, din sămînţa ta am crescut 
c-o voce mai bună 
pentru cîntare şi amintire, 
iată cîntarea ce-ţi cînt fără-a fi : 


vocea mi-am modulat-o continuu, 
cu chitara pe genunchi am cîntat 

cîntece despre mama şi moartea ei 
despre seminţele ce-n mine le port 


copii ai pămîntului — carne 

ce-şi are un soare 
durabil. şi am rămas cu Moartea-n faţă ! 
! 0, dacă viaţa-şi va pierde cîndva 
culorile ei, hrană mai dulce oricind 


va rămîne şi noi — nemuritori poeţi, 
cît va rămîne Moartea ! gîngănii crude, 
semenii mei n-aş vrea să mă simtă 
cum sînt 
şi de-aceea lor le-am cîntat. şi 
m-am trezit cu Moartea-n faţă ! 
gîndac mai sensibil nu e 
ca inima-aceasta ce-o port, imprecabilă ! 


! şi iată, Tatăl, al meu, m-am gîndit 

că dacă mi-a murit mama 

toţi morţii dinaintea mea vor trebui 

să se înduplece-n tăcere şi înapoia mea 


nimic nu-i care să nu-nvie vocea morţilor, 


şi-atunci o-nţepenesc pe mama-n lut 
şi-i ard obrazul cu o lumînare 

să arate arămiu şi sînii îi boiesc 

ca să lucească precum doi ochi 


şi-i pun în şold cercul perfecțiunii 
ce-i făcut din ceară 

pe care-atit frăținii morţi 

şi-l doriră 


şi am rămas cu mama-n faţă ! e rîndul 

să-i mişc părul în ţărînă, alb, 

ce se va zvircoli 

ca un mănunchi de viermişori ţinuţi captivi ! 


! Tatăl al meu, tu, 

care Turnul Babel ai ridicat, 
e demn de tine fiul tău ? răspunde-mi ! 
! iar după ce cu pietre voi lovi 
în ochii mamei să-i curgă lacrimile 
care le aşteaptă fiul, 
în dimineaţă voi fi tare bun ! 
! îti aminteşti cum capul mi-l culcam 
lîngă picioarele-i bolnave şi umflate ? 
o aparenţă aşa de hidă cum a putut 
în mine să zdrobească imaginea 
pe care pentru totdeauna 
cu greu i-o construiesc ? 


! auzi, tu, mamă, 

ce glasuri şovăielnice avem noi, oamenii, 
şi cum ne ameţesc pe lume 

cel mai mult ? 


! şi am rămas cu Moartea-n faţă... 
toamnă mi-ar fi plăcut să fiu, 

să nu am nici o bucurie 

doar prada altora să fiu ! 


! dar după-aceste vorbe pe care-aş vrea 

să le şi muşc, să le şi scuip, 

care-i din toţi aceea spurcăciune care 
dreptul nu-mi dă 

idolului meu să-i mai mîngîi măcar un rid ? 


Turn 


! faţa mea supusă la cite n-a fost, peste zi, 
ca untdelemnul au curs pe ea 

vorbe, risete şi plînsete. noapte, te invoc ! 
vin acasă şi cînd toţi adorm 

mă trezesc în fața mesei şi-a hîrtiei albe : 
blindă hirtie, tu-mi eşti ca o mască 

pe care o scot de pe faţă 

şi pe spatele căreia îmi scriu viaţa, 

curată mască, tu nu spui nimic, 

degeaba faţa galbenă de încordare ! 

zic o vorbă : între perfecțiunea vieţii 

şi a morţii un vierme cît un cal sălta, 
între perfecțiunea vieţii şi a morţii 

un vierme cît un cal mişca, şi-apoi tac... 
acest cîntec nu e altceva decît 

o întrunire de voci care mă apasă ! 


Rod 


! e adevărat că femeie roşie ca aceea 

nu am mai văzut. adevărat că era 

peste putinţă carnal zimbetul ei 

de care eu mă feream. adevărat e 

că eu voi pleca şi vă rămîne în carnea mea 
o amintire căreia nu-i voi fi rege, 

şi cînd voi fi mai liniştit 

îmi va astupa urechile 

şi sîngele-mi va izbucni pe gură 

roşu cum era carnea acelei femei 

şi înspăimântat, lîngă patul meu, 

(palma care singură ţine fără sfială timpul) 
mă întreb : poate că era mama pămîntului ? 
şi-am făcut rău că i-am trădat speranţa, 
poate că mi-ar fi stors măduva oaselor 

şi nu m-aş mai fi gîndit la nimic, 

poate că era dulce ca viaţa şi moartea 

fără însemnătate ! 


Rod 


! întins la pămînt şi negru de cît sînge 

e în toamnă 
şi tremurînd, 

mi-am lipit palmele pe ochi şi mi-am 
astupat căldura somnului. şi orice gînd. 
şi cu picioarele sfiindu-te să calci 

mi-ai apărut 
tu, mamă feciorelnică, cu sînii puri 
şi tu mi-ai zis : durabil ceas avem, şi tu 
pe pieptul tău, durabilă făptură, 
şi-i bine că eşti la un timp de vis! 
cum palmele una de alta ţi le atingeai 
la tîmpla-mi roz cădeau cu toate poamele 
şi cînd genunchii tăi 
în pieptu-mi bine s-au înfipt, 
ce m-am gîndit ? tăcere ! poate plînge ! 


! apoi eu începui să rog în visul meu : 
apleacă-te, şi numai la un deget 

de buzele-mi să pui buzele tale, 

puţin întredeschise să le laşi 

şi răsuflarea ta să-mi înroşească buza ! 


'dar tu ai fost mai bună ca oricind 

şi buzele-mi cărnoase mi le-ai supt... 
du-te acum, căci vreau să mă trezesc 
şi bine e să dormi pe pămînt singur ! 


! cum fără groază-mi dezlipesc, 
cînd mă trezesc, 
viermele inelar de pe-a mea buză, 


frumosul vierme inelar 
de pe-a mea buză ! 


Rod 


! a doua oară te-am visat : cu totul altfel 
decît altădată ; 
eu te vedeam şi-acesta era visul ; 
atiţia oameni 
am văzut lungiţi pe fratele, pămîntul gol, 
dormind 
ori morţi, 
şi toţi doar calzi şi buni ; 
lungeşte-te fără teamă la pămînt, îmi spun, 
şi-aşteaptă 
pînă se va deschide să te sugă ! 
ca să caut 
cu mîna aceasta 
pe care mi-o lipesc de gură ? 
ce tremurător 
e degetul acesta pe care-l duc la tîmplă ! 
ce nesigur 
e omul acesta pe care-l plimb cu mine ! 


Turn 


! cînd m-a născut, mama, 

pe-o masă, întinsă, 

cumplit suferea, 

mama mea cea bună 

pe-o masă ; 

dar pe cealaltă 

mama mea Moartea 

goală, lungită, suridea 

atît de frumoasă 

mama mea Moartea 

suridea 

căci copilul ei mă năşteam 
fără ca ea să sufere ! 


Rimaya 


! în oraşul acela bolnav 

am iubit trei femei : 

una e de-acum bătrînă 

şi-i seamănă din ce în ce mai mult Morţii, 
una e lîngă mine 

amintindu-mi că şi ea va muri 

oficiază carnal 

oculta prezenţă a Morţii, 

una a rămas în oraşul acela bolnav 

şi plinge sîngele meu după ea 

căci n-o voi mai atinge 

cum nu voi mai atinge tronul Morţii : 

o voi numi Rimaya 

şi-n numele ei voi pluti 

ca un sicriu de nufăr 

pînă ce mă va opri cu pieptul o lebădă ! 


Bătrîna Ezo 


! Bătrîna Ezo : are optzeci de ani, 
ea este maica tatălui meu — şi eu 
de cînd mă ştiu am ţinut-o de fată mare : 
poţi zice orice dar eu 

o voi iubi mereu ca pe-o virgină 
că numai ea ştia să-şi poarte 

în tinereţe carnea 

de galbenă albină ca morţii 
lacrima soarelui : cînd 

grîul se cocea ea a rămas OARBĂ 
şi eu o voi iubi mereu ! 


Somn 


! trezit din somn 

cu lacrimile-n ochi 

crin alb destul 

capul în piept ţi-apleci : 
flagel, dumnezeiesc, 

pe umilinţa ta de floare ! 


Copilăria lui Ario Paradis 


! ca să-mi descopăr faţa din tristeţea 
din groaza de-a o fi pierdut pe-aceea 
numită Nenumita 


tu, du această cruce 
cu trupul tău cel alb 
(ce drag mi-a fost, 
ce drag mi-e încă, Doamne !) 


cum ai lua un lucru de nimica 
un vas lipsit de trebuinţă 
ori cum ţi-ai strînge păru-n agrafe 


fără să bagi de seamă 
a-mi viaţa 
şi mi-o poartă 


vorbind cu ea de mine 
cu gura ta — fă iar 
de frăgezimea gurii tale 


să-atirne viaţa mea 
Maria, — 
că-s un mort ! 


Gîndul 


! cu Gîndul Morţii ca un frate geamăn 
tu casa ta nu ţi-o mai părăseşti 

că nu poţi merge printre lume singur 
cu Gîndul Morţii ca un frate geamăn 
giganţi ciocani în tîmplă îl pocnesc 

pe cine mai duci tu de mînă, frate ? 
cînd Gîndul Morţii sîngele i-a curs 
cînd Gîndul Morţii ca un frate geamăn 
mai mult decît un mort fără sicriu în veci 
pe care-orice regat al morţii îl respinge 
cu Gîndul Morţii ca un frate geamăn 
tu casa ta nu ţi-o mai părăseşti 

şi gîndul Morţii-l ungi cu gura 

un cal bolnav privindu-se-n oglindă 
capul culcîndu-ţi pe grumazul lui 
plîngi Gîndul Morţii ca un frate geamăn 
cu Gîndul Morţii ca un frate geamăn 
simţi că enormă-i locuinţa 

iar tu nu eşti vreun Cavaler de Preţ 

şi Gîndul Morţii-ncet 

va stinge luminarea 

şi-or năvăli gîndacii impotenţi 

şi-apoi păianjenii furnicile măreţe 

şi cîrtițe la braţ 

şi devorîndu-ţi Gîndul Morţii 

fratele tău geamăn 

sătulele fiinţe-ţi vor dormita alături 
singur lăsîndu-ţi goală locuinţa 

vei călca la drum 

surizător în ţara Morminţilor 

şi fiindcă-n ceruri e scris 


că ai avut odată un mormînt 

în Dumnezeul 

simplei calităţi a Morţii 

nimeni nu-ţi va mai da o locuinţă 

plîngi Gîndul Morţii ca un frate geamăn 
pe cine mai duci tu de mînă, frate ? 


Persona 


! o persoană care merge pe drum 

cu amintirea traumatică a unei mame 
moarte, a unei gropi metafizice care-i 
ameninţă mereu călcîiul cu răsuflarea 
îmbujorată asemeni nărilor unui guzgan 
senzual amintindu-i că buza pe care 
acum şi-o poartă cu semeţie va 
implora acea nară care-l goneşte 

să-i dea cîndva sărutul de graţie 

care dezleagă buza de semeţie şi 
sărutul de pămînt căci el unde s-ar 
putea duce decît pe pămînt şi-atunci 
nu-i pricină să fie plătiţi atîţi bani 
pentru-a întreține modern o închisoare 
cînd inima lui palpită înspăimîntată 
că cheaguri greţoase de sînge cînd 

nu mai pot merge ca el singur pe 
drum nu se gîndesc decît să facă 

în jurul ei o carceră : persoana îşi 
cojeşte în piaţă o roşie coaptă 

şi iubeşte muzica fiindcă persoana 
care vinde ardei are o voce excepţională 
iar cel care lîngă tejghea 

desenează de bună seamă-i o per- 
soană care umblă după un ban 

şi cu toate astea nu mă va primi 
să-mi odihnesc ciolanele căci ea 

care i-ar încălzi de minune patul 

în toiul nopţii umblă şi-o dor 
picioarele şi poate va da dumnezeu 

şi ne vom întîlni odată eu cu pic- 


torul exact în colţul străzii cînd 
va voi s-o ridice pe braţe şi-l voi 
croi peste faţă s-o lase jos pe 
trotuar căci ce-i o persoană pe 
care-o dor picioarele cînd s-au 
făcut masacre şi iată tot naştem 
cum o persoană într-o furie dementă 
pleacă alături la vecinul declarîindu-i 
pe neaşteptate că-l ameninţă moartea 
că soţia lui se dezbracă întotdeauna 
goală că soţia lui l-a părăsit 

pentru impotenţă 
că asta nu poate fi adevărat 
cînd el a necinstit de curînd o fetiţă 
„căci unei persoane care merge 
nu-i stă bine să compună 
în vers clasic cu atît mai puţin 
liber fiindcă acolo unde plopii 
foşnesc şi-ntr-un pantalon vărgat 
şi destul de bine lipit de pulpe 
pe peron se plimbă o femeie eu 
n-am nici o cunoştinţă — o persoană 
-n orice loc nou pătrunde trebuie 
să se cunoască mai întîi pe sine 
însăşi şi-n al doilea rînd să întrebe 
pe vreun localnic unde 
e W.C.-ul — căci o persoană care 
merge trebuie să iubească muzica 
şi să cînte pentru că muzica 
e singura căreia îi e permis să 
vorbească despre moarte fără ca 
nimic s-o atingă 
s-o maculeze — de 
aceea oamenii o cară după ei 

la înmormântări 
precum părinţii fleşcăiţi 


îşi ţin în pat cu ei copilul în timpul 
actului pentru a creşte în el un suflet 
pe deplin materialist căci 

o persoană trebuie să iubească 
muzica ea care nu disprețuiește 

nici gura cancerosului şi nici a 
ipocritului şi nici a mincinosului 

şi nici a perversului şi nici a mutului 
şi nici a celui care lipsit de gură 
surîde cu anusul 

şi nici a morților 

care cîntă de bucurie că şi noi 

vom muri căci o persoană 

nu-i nimic altceva decît o persoană 

şi atunci de ce se ocupă alţii de 
această persoană ? de ce o-ntreabă 
dacă-i o persoană cînd văd clar 

că-i o persoană ? de ce ridică puţoii 
degetul autoritar spre această persoană 
zicîndu-i că-i este interzis să se aşeze 
în cutare loc fiindcă alţii... şi iar 

el e numai o persoană şi asta-l 
calmează căci el e numai o persoană 
şi de ce o persoană are dreptul să-l 
întrebe dacă nu a ucis nu a furat 
de-şi bulbucă ochii ca un dement 

căci el e numai o persoană şi doar 

el ştie perfect definiţia unei persoane 
şi-atunci suride liniştit 

căci s-a făcut noapte şi o persoană 
închide ochii or el trebuie să iubească 
muzica şi-n vis îi cîntă hipersensibile 
coarde — în carne şi palmele sale 

se unesc în adoraţie şi ascultă toată 
noaptea pierdut în extaz — nu-i exclus 
ca această persoană să ţină discursuri 


într-o bună zi căci el ştie perfect 

definiţia unei persoane : nimic 

nici moartea nici crematoriul nu 

te pot schimba odată pentru totdeauna 

obligîndu-te să nu faci 

anume fapte, persoana poate să 

treacă peste asta, nu există 

experienţe capitale — persoana le 

înghite pe toate ca funcţionarul 
Leviathanul ! 


Rod 


! nu vreau să-mi crească ochii de dement 
şi mîinile ca de copil slugarnic 


dar sînt în ziua mare jefuit 

de rodul meu 

visat din burta mamei ! 

îl simt cum trece 

şi-n batjocură 

îmi strimbă formele cu greu închipuite 
şi-n armonia pură ce-o presimt 
varsă urina unui urlet, El, 
Nevăzutul. 

nu vreau să-mi crească 

ochii de dement 

şi mîinile ca de copil slugarnic 
dar gol strig : sînt furat ! 


şi ochii-ncep să-mi iasă din orbite 
că două lacrimi mari 
care-ar păşi ! 


Turn 


! sînt oameni graşi 
şi doar cu degetul dacă-i împungi 
plesnesc (oameni graşi care îngraşă ochiul) 
şi curge un lichid 
ca urina de porc din ei. 
s-a convenit că-s tari 
şi fecioara mai bine-şi oferă sexul 
decît să-şi înfigă dinţii 
în beregata lor mişcată rotund 
ca un vierme care-şi pupă coada. 
un om aşa 

gras poate acoperi în întregime 


sînt oameni graşi 
cu o grozavă lipsă de tact 
care-şi cîntă cîntecul lor preferat : 
„Sînt oameni graşi“ 
chiar de la viersul : „Viaţa e frumoasă“ 
cînd un bărbat şi-o femeie tînără 
îşi pun în groapă copilul lor mic 
şi noi cîntăm : 
sînt oameni graşi, Don Cezar, 
şi fete lubrice sînt 
care-şi încoardă pieptul tîmpit către lună 
şi cîntă extatic : 
„sînt oameni graşi, Don Cezar“ ! 


La Baaad 


!iată, Mil, vino-n cîmpie ! 
pot fi eu sigur 

că nu te chem spre-a te ucide ? 
să te duc să vezi 

altarul lui Raz 

e scobit cît o coajă de nucă 
e din ceară 

totul aidoma s-a păstrat 
fii atent ! şi nu ride 

cu risul tău de om liber 
aici e mărturia 

priveşte-l ! i-a căzut 
vorba-n plămîni 

ca o piatră în cap 

nici o biiguială pe buzele lui 
e straniu de cuminte 

a devenit 

străveziu tot 

şi pe seama trupului său 

o lecţie de anatomie 

e binevenită : 

spre uşurare 

el însuşi a agăţat 

cîte-o tăbliță 

de fiecare organ 

cu două oase galbene 
şi-un cap de mort rînjit : 
„nu atingeţi ! moarte !“ 


La Baaad 


! vino, Mil, în cîmpie, să fii de faţă la conversaţia mea cu doctorul 
radiolog. Intru, îmi ciocăne pieptul cu degetul şi-mi zice: scumpe Or, 
treci în ţarc, să te văd pe dinăuntru. Mă vede şi-mi zice : nimic, scumpe 
Or, nimic. Moartea e-n gîndurile dumitale. Cum în gîndurile mele-i zic, 
priveşte din nou, orbule, ce, eşti hoţ de drumul mare ? nu mă jefui de- 
această revelaţie ! Priveşte expectativ şi mă trimite c-un semn din ochi 
spre soră să-mi deie fiţuica: pe ea era scris : 

printre roze printre crini 

cresc îngerii cei senini 

din marmoră dăltuiţi 

vino la noapte să ne lovim în dinţi ! 
Am ieşit cu doctorul pe sală, 

popor, soldaţi, femei 
şi-un trup înalt (cu părul negru) 

armonios şi plin 
de fată, mai înaltă c-un cap 

şi decît mine şi decît 
doctorul se-ncheia la bluza de flanel 

care-i desco- 
perea în spate în triunghi 

cîte o margine-a omo- 
platilor fascinanţi. 

I-am lipit doctorului o palmă 
peste gură şi i-am țipat 

pipăind cu mîna tremurînd 
pielea fină, dezgolită : 

uite, doctore, n-o găseai, uite 
Moartea ! Am făcut semnul crucii 

atent şi buzele 
roşii-n atingere dădură sărutul ! 


La Baaad 


! ...şi iată unul dintre poemele lui Raz : 

într-o noapte, lucrînd la un poem, extenuat fiind (capul aproape îmi 
cădea pe masă), efortul trupului meu era continuu şi-al gîndirii mele 
de asemeni... eram obosit, imposibil de excitat, cu orice tentaţie... m- 
aş fi dus să mă culc... şi cum stăteam aşa ca un ghem abrutizat am 
auzit o voce care rîdea... am crezut că-i cineva în încăpere şi-mi 
venea să scuip deoarece am o mare pudoare a compoziţiei... nu era 
nimeni... ci doar un sîmbure (probabil îngeresc) din mine se 
concentrase c-o stăpinie-a lui nevrînd să ia parte nici la revolta, nici la 
oboseala mea omenească, nici la efortul meu spiritual... un sîmbure, 
atit, c-o inocenţă-a lui, care ridea cu gura mea de carne... eram 
obosit... şi fiind un om citit n-am luat-o în tragic ci doar m-am 
întrebat dacă n-oi fi nebun... aşa, ca de-o chestie, i-am strigat : paiaţă 
1... şi el mi-a strigat: paiaţă !... am continuat să mă screm să scriu ceva 
spre a auzi din nou rîsul acela liniştitor, dorit, şi-am urlat ! lasă-mă 
să intru în tine, pentru totdeauna să intru în tine, ori măcar atunci 
cînd nu mai pot! 


La Baaad 


! aşteptiînd să vină moartea 
treaz lucrez pentru gloria ei 
or, cel ce nu şi-a-nflorit carnea 
pentru preţul Timpului şi-al ei 
e nedemn de glorie. aici 

la Baaad, Mil, nu te pot 

lua părtaşul morţii mele 
poate voi mai umbla cu 

faţa de untdelemn pîndind 
prin deschizătura ochilor 
forme vagi numai carnale 

pe care le-am iubit atât, 
poate-mi va fi dat să descopăr 
cîteva zile din viaţa mea 
pudice şi negrăit de senine 

în care să scriu acea operă 

ce mie nu-mi mai poate 
schimba viaţa or ţie-ţi poate 
fi încredințarea 

prieteniei. 

ce-mi poate mie schimba 
viaţa, Mil ? aici la Baaad 
aştept să vină noaptea 
asemeni sufletului să coboare 
în trupul meu cel 

păcătos aştept să vină 
noaptea spre-a trimite fumul 
ţigării-n petalele de trandafiri 
din odaie spre-a-mi fierbe-ncet 
cafeaua şi-a o sorbi lacom 
spre a-mi da răgaz meditaţiei 


spre-a cugeta la trupul mort 
al Mamei şi la Moarte cele 
două buze date fiecărui om 
spre-a avea o gură care să 
rămiie mută ! 


La nymphette 


! presimt cum va 
veni moartea... într-o 
dimineaţă ca aceasta 
mă voi trezi cu ochii 
nevăzînd nimic mai 
mult decît o cameră, 
tu vei fi plecată ca 
acum, îţi voi strînge 
lucrurile (aşternutul) 
apoi voi întinde încet 
cuvertura... îmi va prii 
liniştea şi voi fuma 
ţigară după ţigară 

şi voi bea cafea, cîte 
puţin, să-mi ajungă... 
voi cînta încet la 
chitară o melodie 
auzită la télé — şi-mi 
voi şterge lacrimile 
din colţul genelor şi 
mă voi convinge că 
am fost bun în toate 
pentru a putea muri 
împăcat... aşa mor 
doar atiţia oameni 
nevoiaşi în Baaad... 
dacă nu voi muri 
imediat, voi pleca 

să tirguiesc — dar în 
grabă, socotind cu 
atenţie banii... 


îți voi cumpăra trei 
fire de crin şi le voi 
pune apă proaspătă 
şi-am să-ţi scriu un bilet ; aminteşte-ţi 
mîinile mele străvezii 
care nu-mi mai puteau acoperi ochii 
de acele spaime 
continue, care-i umpleau 
„„„nu e vorba de viaţa 
mea, e vorba de trupul 
meu ce-l simţeai în preajmă 
ca pe o pasăre 
planînd cu 
aripile desfăcute 
asupra pămîntului 
„într-o dimineaţă 
ca aceasta, ducîndu-mă la apă, am 
întîlnit o fetiţă 
pe care ţi-am arătat-o şi ţie 
numind-o un pic depravată 
căci se purta cu o rochie albastră 
cu un umăr gol... 
am privit-o mai cu atenţie 
şi m-au surprins 
ochii ei încercănaţi enorm 
şi buzele palide de femeie 
şi glasu-i moale 

ca o deschidere de petale — 
am întrebat-o : cine eşti ? tu eşti ? 
şi mi-a răspuns : eu sînt ! 
Cine ? cum aşa, eu sînt, cine ? 
eu sînt, mi-a răspuns din 
nou, cu pudoare, şi părul 
ei lung şi mătăsos spunea totul — 
şi de ce-ai venit 

tocmai în această dimineaţă ? 


n-ai prins o clipă bună. 

acum mi-a trecut. 

poate, ceva mai înainte, 

încă te-aş fi urmat. 

te-am dorit mult 

încă de pe cînd 
iubirea era pentru mine castitate. 

atunci să fi venit 

te urmam fără pic de durere 

la gîndul că această însoţire a noastră 

avea să fie de scurtă durată, 

pe-atunci nu concepeam 

iubirea fără moarte. 

nu mi-ar fi dat o lacrimă 

cînd, ajunşi pe cîmpie, 

m-ai fi înfăşurat cu trupul tău 

căutîndu-mi cu buzele buzele 

— eram inviolabili, suava pereche 

a gîndacilor de ceară. 

acum du-te cu precauţie 

căci cel mult îţi pot muşca umărul gol 

dar nu te mai pot iubi : 

cine te-a oprit atunci ?... 

şi totuşi nu-mi pot reţine 

un sărut care ţi-a descoperit sînii 
încă neîmpliniţi 

ŞI nici sexu-ți 

nu mă pot opri să nu-l mingii 
pentru că totuşi tu eşti singura 

care mă mai poţi salva 

dar — atenţie ! — 

rolurile sînt inversate, 

căzneşte-te să mă ridici în braţe 

şi ca o libelulă 

dă din picioare 

să te ridici cu mine deasupra oraşului ! 


La Baaad 


! am cunoscut o femeie prin 
legătura de sînge : frumoasă 

cînd o doream căci frumuseţea 

nu e o formă ci o stare 

trecînd peste carnea goală 

ca un vint de roşaţă-n 

obrazul pal al unei 

prezumptive defuncte. 

întrucît nu era o neguţătorie 

la mijloc nici o-ntîmplătoare 
potrivire de organe 

îndrăznesc să spun că era 

o iubire mai pură ca o 

suferinţă. trupurile noastre 

de untdelemn curat 

luceau asemeni unor tronuri vecine 
armonizind absenţa 

şi omniprezenţa cea mai sfidătoare : 
numai capul ei palid 

cu pleoapele trase 

ca-ntr-un somn letargic, 

fără bucurie, căpăţină de crin, 
vecinic mă făcu să-nţeleg 

că ceea ce noi săvirşeam 

era dinainte-ndelung pregătit 

din dormirea adîncă 

din care s-a tras la-nceput Moartea ! 


Copilăria lui Ario Paradis 


! am fost copil în Baaad şi-nafară 

de mine nimeni n-o mai poate spune, 
or cine poate spune că-am fost copil 

în Baaad cînd toţi de ea amintindu-şi 
au ochii în lacrimi ? şi-adeseori 

cu toate-acestea mă-ntreb : 

am fost copil în Baaad ? 

e vreo deosebire-ntre trupul meu fraged 
culcat în frunze pîndind apariţia 

unui alt trup, de fată, să treacă 
pe-alături să mă pot hrăni 

cu iluzia singurătăţii ei dulci şi parfumate 
şi trupul meu gol într-o raclă subţire 
hrănindu-se cu iluzia morţii ? 

şi acel țipăt şi sînge care se lasă 

ca două mîini tăcute pe pieptul meu 
şi-n frunze cu ochii pîndind fata 

care se întoarce palidă cu un copil în braţe, 
Dumnezeule ! pe ce ai mai scump, 

poți oare să-mi spui ? 

am fost copil în Baaad ? 

am fost copil în Baaad 

cum mama a fost copil în Baaad ? 
spune-mi cum am fost eu 

copil în Baaad cînd 

mama mea a fost copil în Baaad ? 
spune-mi atunci de ce nu laşi 
Dumnezeule-n frunze să se joace 
copiii-n Baaad ? 


La nymphette 


! tînărul cu faţa galbenă 

şi cu gura mută a înţeles că 

nu are rost să mai schimbe vreo 
vorbă cu concetăţenii lui 

fiindcă dacă-ntr-un fel ei i-au dăruit 
viaţa tot ei i-au dăruit şi moartea 
şi egalitatea perfectă 

a acestui joc i-a făcut chit : 

orice vorbă e de prisos, numai 
că în frizerie poţi şi filosofa 

cu glas tare dacă vrei : domnilor, 
nu găsiți un scaun mai mic 
pentru fetiţă ? or nimeni nu răspunde 
nimic iar tînărul 

cu faţa galbenă continuă 

să privească-n tăcere scaunul 
înalt cu speteaza lui în 

alămuri galbene lucitoare 

cu pedalele lui cu rezemătoarea 
care se înalţă şi se coboară, 

cu braţele pe care mîinile se 
reazemă într-un repaus sinistru 
şi mai departe capul fetiţei 

cu tenul măsliniu şi cu pletele 
lungi cu picioarele atîrnîndu-i 
speriate spre podea fără s-o 
ajungă precum cei care sînt 
spînzuraţi şi aşteaptă să se rărească 
încet clienţii pentru 

a fi luată în primire, or 

tînărul cu faţa galbenă oferă 


rîndul cu amabilitate altora 
căci privirea-i s-a fixat asupra 
acelui scaun, mirată, cum 
scaunul nu-ncepe singur să 
prindă ca-ntr-o menghine 
trupul fragil al fetiţei 
şi chiar se miră de această 
muţenie a scaunului şi 
pîndeşte cu speranţa în ochi 
spre frizeri şi e aproape sigur 
că nimic nu se mai poate 
întîmpla şi plămînii i se 
contractă dureros căci ar vrea 
să mîngtie pentru ultima oară 
pletele fetiţei, s-o umple de 
sărutări dar mama aşezată 
pe scaun cu picioarele desfăcute 
şi cu rochia umflată în dreptul sînilor 
dă semne de nerăbdare, 
or lui stomacul i se contractă 
dureros şi singura explicaţie 
care se poate da în cazul unei 
căderi bruşte la pămînt şi-al 
unui urlet isteric e cancerul 
şi el încă nu-l are sau îl are 
şi nu ştie şi amindoi, el şi 
fetiţa pe scaune alăturate 
închid ochii iar pletele lor 
ating podeaua tăcute 
şi amîndoi se privesc din 
cînd în cînd pe sub genele 
aplecate asemeni unor crini 
care-şi pierd încet-încet 
parfumul şi nici un semn 
nu-şi vor mai trimite unul 
altuia ! 


La Baaad 


! iubirea mea pentru Ilen nu se destaină 
cum şi sămînţa care-a zămislit-o 
semn ponderabil nu a dat decît 
cînd prinsă fu în goana morții, 
şi trebui” s-o-ndrăgesc pîn’ la demenţă ! 
cu gura mea pe gura Morţii-ţi zic 
Ilen, azi sînt al Alteia, ne suge 
plăcerea zi de zi, numai la tine 
mai pot privi şi treci zîmbind, 
Ilen, din libertate pură,-a suferinţei 
i-am dat chiar Morţii numele ce-l porţi, 
m-am jefuit de ultima speranţă, 
Ilen, apropie-te, nu vei mai găsi vreodată 
bărbat atît de singur cum sînt, 
ai trupul înflorit şi plin, Ilen, 
curînd de tine-mi va fi spaimă 
căci vei intra în ceata celor graşi 
şi ca un tron galben 

vei moşteni pămîntul ! 
Ilen, eşti încă liberă, apropie-te 
îmbracă trupul Morţii-n cîmpie coborînd 
şi nevăzuţi de nimeni 

ca viermii convorbind ! 


Perfectum 


! de ce-ţi spun, Mil, 

că a crede-n perfecţie. 

nu-i o credinţă fanatică, 

te rog să mă vizitezi în cîmpie 
unde sînt foarte necunoscut, 
puţini mai tresar 

la asemănarea-ntre 

omul mărunt 

pe-a cărui faţă se citeşte 

un dram de imbecilitate 

şi de orientală indolenţă 

şi Raz cel cu dinţii strălucitori 
ca legea Talionului, 

să te duc s-o vezi 

pe Maria Creaţa, 

tirfa oraşului, 

de virsta bunicii mele ; 
nicicînd un artist 

n-a conjurat 

în gloria operei sale 

atitea fiinţe-omeneşti 

cîte-a supt 

trupul acesta sălbatic 

ca un munte de ceară: 

te-ai aştepta 

s-o vezi oarbă de miînie, 

o, nu, nu, 

priveşte-o cu atenţie 

în cel mai neînsemnat amănunt 
şi nu vei avea 

să-i reproşezi nimic, 


de la părul albit, rar, 

şi carne 

pînă la osul ei, 

totul, 

absolut totul 

a luat forma dorită, 

perfectă, 

încât nu poţi să-i reproşezi nimic ! 


Copilăria lui Ario Paradis 


! să se topească trupul 
rivnit ca untdelemnul 

să curgă-ncet spre mine 
să-mi scalde carnea-n el 

ca sex matern să mă redea acum 
şi-n ceasul morţii mele 


ştiu, acest trup schimbat ca untdelemnul 
e doar sărutul Morţii ori al lui Dumnezeu 
cel care zilnic 

carnea ne-o suge spre-a fi singur 


căci carne-n carnea noastră a fost 
şi l-am gonit 

ca pe-un copil din pîntec 
spre-a fi în lume singur 

acum şi-n ceasul morţii mele ! 


Copilul Bâtrîn 


! ...să ne-aducem aminte 
de acea vară la Stribi şi de 
Verbul ; de calmitatea acelei vremi 
cînd în cupola 
roşie uciderea devenea neînsemnată ; 
dorinţa de somn 
a celui care s-a simţit 
una cu moartea asemeni 
femelei de cangur cu punga ei ; 
să ne amintim Verbul: 
iată, acest animal degenerat 
cu nasu-n excremente dar gata 
oricînd să ucidă întru gloria speţei sale, 
iată-n această dimineaţă 
o formă feminină ivită 
din faţă : ovalul ei e exact, 
or merge împleticit, lent, 
cu siguranţa lucrurilor moarte 
— ca un soare placid 
închizîndu-se-n boltă, 
— dezvirginarea ei s-a întîmplat 
în noaptea care a trecut 
şi gura ei întredeschisă 
dezvăluie ferocitatea 
şi albeaţa dinţilor ; 


carnea ei a simţit cu acuitate 
în delirul masculului 
exactitatea şi răceala unui sicriu 
ca o compactă formă 
în aer ; iată, la rînd la dentist, 


masa suferindă ca o 
şedinţă de hipopotami 
mergînd de colo-colo mai puţin 
conştienţi 
decît pruncul în pîntec 
foindu-se de colo-colo ; 
iată, femei trecînd 
arătindu-şi trupurile cît mai dezgolite 
bucurînd ochiul celui cu bani 
ca şi pe-al onanistului 
celui cu muşchii tăiaţi, de atlet, 
ca şi pe-al celui palid îndrăgit 
şi iubitor al morţii, 
trupuri, ducînd cu ele 
amintirile căzînd ca părul, 
regretul de-a nu fi cunoscut 
totala devorare-ntr-o clipă. 
grava lor vină de-a fi imperfecte 
resimţită-n mersul lor; şi iată, 
Copilul Bătrîn, rotindu-şi gâtul, 
nu după aştri 
impenetrabili ci doar spre-un spaţiu gol 
pentru a-şi 
recîştiga siguranţa iniţială, 
spre-a păşi aerian, fără scop, 
fără ostentaţie, 
să-şi bucure dorinţa lui de nimic ; 
mersul lui e tăcut, 
plin de o cumplită durere, parcă, 
de-a fi nevoit să calce pe ceva, 
neauzit asemeni paşilor 
de pisică-n nopţi cu lună plină 
călcînd ca-ntr-o inimă fină... ! 


La Baaad 


! „iată ce-am visat într-o noapte : patru bărbaţi (unul gol), 
eram oare printre acei bărbaţi ? eram cred printre acei bărbaţi ; unul 
dintre ei a fost rău batjocorit, îl vedeam cum se ghemuie jos ca un 
mał (şi-o scurtă strălucire ca o decapitare). Urmărit ca o fiară printr- 
un oraş ce-n minte-mi era oarecum cunoscut din copilărie, spaima 
mă făcea să nu-mi dau seama că sînt om şi fugeam ca un cangur 
besmetic prin galerii subterane ca-ntr-o mină părăsită sau ca-ntr-un 
metrou. Hipnotizaţi de un curent vinăt oameni treceau încolo şi 
încoace ca purtaţi pe fire electrice. Nu-şi aruncau o singură privire 
unul altuia ca şi cum şi-ar fi fost martori unei fapte peste putinţă de 
ruşinoasă. Din tavanul galeriilor curgea continuu ţărîna care ne făcea 
să scuipăm. Ajuns în faţa unei uşi de ascensor am apăsat pe un buton 
şi m-am trezit urcat într-un tren ale cărui banchete erau pline. Am 
stat lîngă fereastră iar la 3 m, de mine stătea o fată. Am început să ne 
privim. N-a durat mult (zimbea angelic), cînd cel care mă căuta cu 
pieptul dezgolit şi păros ca o gorilă mi-a rînjit în nas de după geam. 
Am plonjat într-un compartiment unde cîţiva oameni m-au privit 
surprinşi. Paralizat, muţenia mea era un semn de totală milă. El a 
intrat, c-un suris a spus: Domnilor, cu dumneavoastră n-am nimica, 
şi ridicînd toporul mi l-a izbit în moalele capului. M-am gîndit să fug, 
dar n-avea nici un rost. În urma mea el a lăsat următoarea vorbă : 
Domnilor, este un lucru calculat, nu poate fugi decît maximum 200 
de metri şi l-am prins ! trezindu-mă puţin m-am gîndit că la 100 de 
metri s-ar fi putut să-mi apară în faţă 3 oameni în uniforme ce mi-ar 
fi luat apărarea. Şi-am adormit surîzînd de arma ce-o purtam cu 
mine. Cum am apărut, omul, o clipă descumpănit clipi şiret din ochi 
şi-o luă după mine. Eu căutam să dau cît mai multă eleganţă 
mişcărilor mele şi cei 3 în uniformă mi-au apărut în faţă. M-am 
împleticit printre picioarele lor dar ei nu ne luau în seamă ca pe nişte 
copii care se hîrjonesc. Resemnat am primit cea de-a doua lovitură în 


moalele capului. Şi pentru-a mă convinge că totul a fost vis am lins 
cu limba picăturile de sînge de pe pernă ce se lăţeau ca florile cînd se 
desfac ! 


Turn 


! gangul îngheţat 

în usturimea întunericului se 
înălța cu aerul că se obstinează 

să aşeze morţilor 
pe faţă o mască mortuară 

ca un urangutan 
disciplinat. 
Turnul se numea 

Turnul Prințului Fericit, 
Turnul Perfecţiunii Violate, 
Turnul Unghiului, 

Turnul Cavalerului Plîns, 
Turnul Copilului mort, Turnul 
Blind, Turnul Palid, 

Turnul Iubitorului Morţii : 
Blum-blum se auzea Viermele 

căzînd cu capul de 
marmora treptelor : 

fratele meu, nu-ți pot veni în 
ajutor ! Luminează-ţi faţa ! 

Priveşte-mă-n faţă ! 
nu te sfii să mă ucizi, 

dar priveşte-mă-n faţă ! ca 
un rac de sînge inima porneşte goana 

şi n-o poţi 
goni fără încetare. Blum-blum, 

blum-blum, blum-blum, 
auzi cum bat valurile 

negre de sînge la Tronul 
Morţii, la Tronul Absolut al Morţii 

şi Moartea 


plînge în perfecțiunea singurătăţii ! 


Copilăria lui Ario Paradis 


! nu-mi aminti la Baaad de fata cocoşată 
pe care-aş fi vrut s-o am pentru frumuseţea 
inexplicabilă a picioarelor 
şi chipul ei glorios 
de infantă dispreţuitoare : 


mi-ai aminti cum 
cu mîinile ei mi-a făcut patul 
(în camera slab luminată) 
cu ierburi care miroseau 
asemeni parfumului tuturor morţilor 
după ce s-a dus duhoarea cărnii 
cînd i-am dat sărutul dintii 
care ne-a adormit pe loc 


de ce nu-i o mînă de înger 
să facă din moarte-un sărut 
ce nu te mai trezeşte ? 


unde-i ținutul în care 
zace îmbrăcată în ceară 
noaptea aceea ? 


de ce am fost smulşi de acolo 
ca doi prunci oribili 
nevoiţi să se nască ? 


ştii că în curînd 
îmi voi aminti 
tot mai puţin 


şi taci 
ca un sex veşnic implorat 
să-ţi dea o nouă viaţă ! 


Confiteor 


! dar dacă însuşi 

trupul nostru cel de carne 
în cămara maichii 
ivitu-s-a capul în 
pîntecele din două părți 
unindu-se ca un 

sărut 

dacă cel care nu 

se iubeşte pe sine nu 

se naşte 

vom putea să ne iubim oricum 
hypocrite lecteur 

tu care citeşti mai bine 

în foirea unei pizme : 

dar ah toată viața 

mi s-a luat ah toată 

viața toată mi s-a luat 
mînca-v-ar Moartea ! 


! gîtlejul care te ustură 
în anotimpul echivoc 
ars de crugul unui țipăt revenind spontan 
dar atît de adesea cu monotonia unei legi — 
îngrozit de larma posibilă 
înghiţi şi acest țipăt 
ca pe o cupă de otravă 
ştii însă că mai mult 
ţi-ai pierdut şansa 


de această realitate să te vindeci : 
umiliţi nesiguri 
numai ochii lucind o sămînţă de speranţă 
atît de vinovaţi ne vom 
prăbuşi subt povara acestor ţipete 
avortate (ca un sac de moaşte) — 
am fi putut ocoli 
cu eleganța unui cal galopînd 
mustrarea pentru priveliştea celui pălmuit 
pe noi înşine ne-am fi putut ocoli 
cu ţipetele-acestea de trei ori 
ca pe o durată de amarant bazilică : 
am fi putut ajunge 
Fiinţa transparenţei 
geneza : fără lanţul cauzelor 

acestui strigăt : 
inclemenţa zilei : 
am fi putut muri poate izbăviţi 
şi nu-i nimc murim astăzi 
mai tăcuţi ca viermele 

care se aşează pe rană: pleromă 
străini cu mult mai mult de moartea 
care subt esenţa 
subt esen- 
sufletului nostru gol 
se prăbuşeşte ! 


! totul ne vine din aceea că vrem 
să fim cu orice preţ fericiţi : 
iată, de pildă, Domnul 

o învesteşte pe Doamna 

cu Ordinul Caracratiţei, 

ea 

într-o poziţie solemnă 


de vacă care se lasă 
mulsă 

cu dificultate acceptă 

şi un surîs conjugal 

le jupoaie pielea 
obrazului — 

întîi să fim fericiţi 

şi abia după aceea 

să vedem dacă se poate : 


nu privim 

răul în faţă 

îl dăm afară 

ca pe un cîine 

care s-a-mpuţit 

nu privim Timpul în faţă 
iară de moarte 

nu ne ocupăm deloc. 
împotriva tuturor 
evidenţelor 

vrem să fim fericiţi, 
păşim atîta 

nenoroc şi-atita 
grea nefericire 

care poate 

sînt avuţia noastră 
şi tot ce ni s-a dat 

de dus 

ratăm şi şansa 

de a fi 

martorii acestui timp ! 


! aceea ce numeam irevocabil 
şi-ntr-un anume fel — ceva divin, 


abandonul nostru cel mai senzual 

pacea noastră fără credinţă 

morfina lui domnu” 

şi dulceaţa cea de pe urmă 

liniştirea noastră 

empiria de zi cu zi 

la un atent examen 

nu prezintă nici o siguranţă 

şi moartea noastră astăzi 

ni se pare o utopie 

metodică — un bovarism — 

şi-un happy-end 

demn de toate bazmele — 

numai din slăbiciune 

am crezut aşa : 

o credinţă — 

ca o căpuşă — ; 

irevocabil 

e numai acest flux inflorescent 

acest individ de carne 

suferitor de carne trăgînd 

în toate părţile 

şi îndoiala fizică mortală 

ca un ins balonat umflat 

ca un balon şi de această 

balonare o să crape : 

irevocabilă e numai 

această fiinţă a noastră 

care nu poate nu mai poate 
de-acum să deie înapoi ! 


! sîngele care în această noapte 
ne interzice 
ca pe nişte crizanteme 
azvirlite de-o călugăriţă dintr-un chiup 


vag in ca vălul Mayei 
zephiros blind mai îndurînd 
să poarte trupul 
invadat de o transparenţă 
ca o realitate fermă metafizică, 
sîngele acesta curge pe feţele de foc 
ale morţilor 
deosebind mai bine moartea de sterilitate ! 


! oh ! imbecilii şi demențţii 
pentru care sufletele noastre 
atit suferiră 

nici o pedeapsă nu-şi află. 
tragic destin 

mai purtăm pe pămînt, 
Moarte, 

atîta de curvă, 

fețele noastre doar 

ar fi meritat 

în moarte să se umbrească 
la-ncercarea aceasta 

doar noi 

cei curați 

şi cei buni 

trebuiam primiți, 

numai noi, rit suprem, 
n-ai fost dreaptă cu noi 

şi iubind 

variatele hoituri 

şi pe ei 

i-ai coborît 

într-a ciclului 

viață 

fără de moarte ! 


Confiteor 


! toată viața mea a fost 
un hagialîc 
zicîndu-mi că acela ar fi 
pămîntul sfînt : iată urma 
tălpii lui Buddha — 
ba nu, acela — 
şi astfel hărțuit 
întîimpinat 
de chiar Fraţii şi Surorile mele 
însuşi Tatăl 
cu acel incredul rîs al demenţei 
prigoană şi discriminare 
violenţă şi toţi mînîndu-şi gîndurile 
în convoi de represalii mute : 
ce ai avut oare 
ce ochean al fatalităţii 
de totul vedeai ? 
dintr-o osîndă-a vieţii uniformă 
Baaadul e o cetate 
vădită de transparenţa obrazului 
nu e tărîmul Învierii 
e desăvirşita transcendenţă-a Morţii — 
Argos al crimei 
Thebă a incestului 
Egipt al robiei 
Canaan al făgăduinţei 
mizeră drojdie a visului La Mancha 
oriunde pe zonele planetei 
ca o mască de fier 
îți acoperă faţa 
ca un fulger 


îți despică obrazul 
imaculind urletul în cel mai 
adînc reazem al tăcerii 
alt ritm : orgie verticală 
apetenţa rădăcinii limbilor 
şi această undă curgătoare 
fluviul sîngelui la picioarele tale 
te saltă 
nici o speranţă nu mocneşte 
zariştea orizontului 
solomonari de toate 
credinţele faliţi 
dar în ciuda 
umilinţelor de tot felul 
în ciuda conspirației impostorilor 
fraţi de-o fiinţă 
(mamă mamă şi ce fel de fiinţă) 
această Carte 
se scrie negîndu-mă mîntuindu-mă 
iactanţă apocaliptică : 
aşa da : căci numai eu 
mă voi duce acolo unde ei 
mă aşteaptă bucuroşi fericiţi 
că or să mă omoare : 
aducem uneori 
o fericire 
pe care 
nu o mai aşteptăm ! 


Apocalipsis cum figuris 


! nu pot să spun că-am fost 
nemulţumit de legătura noastră, 
era perfectă în atîtea privinţe 
dar începea cu gustul sfirşitului. 
memoria o ţine şi o expulzează 
cu acea spaimă fatală 

de lucrurile ultime şi definitive. 
bezmetici ca-ntr-un ciclotron 
nu aveam vreme să numim 
iubirea moartea decît iubi-oarte 
eram întru atît fără speranţă 
fără urmare fără nici un rost 

că totu-ncremeni-nafara vremii 
într-un adagio fără capăt 
plînsoare zugrumată lent 
dintr-o bucată care-i zice 
Apocalipsis cum figuris ! 


Metanoia 


! da au fost şi zilele egale 
ca roţile acestui car de luptă 
am crezut mult timp 
vegetam în credinţa veche 
bre omule: 
(reluăm) 
da au fost şi zilele egale 
(revenind) 
ca roţile acestui car de luptă 
(în carnea macră roşă de culoarea ei 
fără sîngele hemoptizia Morţii) 
am crezut mult timp 
vegetam în credinţa veche 
-bré omule 
dar nu mai tot judeca 
după cum arăţi tu cînd eşti mort 
mort de oboseală dacă 
nu-ţi mai merge mintea unge-o 
cu unsoarea ieftină 
a suferinţei : oneros 
concurs de împrejurări. 
facem greşala asta care o să ne coste 
că zicem iată s-a născut 
la anul a murit la anul 
şi o punem şi pe diferite... 
mă rog — e mai greu de dovedit 
dar credeţi-mă pe mine 
indivizii se îmbuibă cu atîta moarte 
că doar cîteva zile să zicem 
el cu adevărat a trăit : 


şi putem şti 

cînd poartă crucea 

cum putem şti crucile-n sînge : 
evidenţele primează. 

iată zic de aceea nu-s chiar 

proşti aceştia cînd se apără 

— epoché — şi dau cu mîinile în lături 
de la ei tot ce nu-i priveşte 

cum şi-ar netezi părul pe trup — 
vom număra orele noastre 

şi dacă una lîngă alta 

vor face o zi : bine 

în această zi am făcut totul : căci 
Timpul noi îl ştim nu se măsoară 

îl căutăm prin spini prin iarba verde 
într-un muşuroi care se mişcă 
îmbandajat cu cîtă grijă 

La-zarul acesta bolnăvior ! 


La Baaad 


! mă trezesc adesea visînd 
următoarea scenă: Baaadul 
e asediat de intruşi:într-o 
clădire sînt ultimul apărător 
care mai rezistă atacatorilor : 
într-un hol imens cu pardoseala 
neagră gudronată 

ca a unui platou de filmare, 
înaintez cu o armă 

automată în braţe : cîțiva 
intruşi trag în mine în 

plin ; sînt ciuruit, 

cu ultimele puteri înaintez 
însă şi scuip pe faţa primului 
intrus îndreptat spre mine 
cu ultimul efort al 
plămiînilor un val de sînge 
care-i acoperă toată faţă : 

nu m-am întrebat niciodată 
dacă este posibil ca un ins 
ciuruit să mai poată scuipa 
un val imens de sînge în 

faţa cuiva dar imaginea 

în sine mi-a plăcut, s-a 
implantat în mazochismul meu 
de zile mari, şi-mi 

revine cu forţa 

reiterată a unui onanism 
juvenil... fireşte 

aceasta este doar imaginea 
centrală, pentru că visul 


în sine are variaţiuni infinite, 
scena aceasta fiind 

cînd punctul unui fatal 
deznodămînt, cînd începutul 
unui calvar care 

se continuă cu... ! 


Simulacrum 


! tu vii ca visul 

împotriva tuturor evidenţelor 
inexprimabilă inexprimabile 
ca visul cărnii care inima ne copleşeşte 
cu urletele sîngelului plingînd ca o fiinţă 
impudică şi dezarmantă imemorabilă aproape 


faţa ta nu se poate ţine minte 
ca plîngerea unui copil 
are făptura ta acea delicateţe 
blindeţe-a lucrurilor ultime 
cu umilinţa doar de le pătrunzi 
mysterium tremendum: ens a se 
îngenunchezi părerea noastră prezumţioasă 
mîinile schimnice de lotuşi 

din truda unor evergeţi 
muzică eşti inaudibilă 
decît tăcerii 
miracolul carnal euthanazic 
moartea angelică 

şi giulgiul unei învieri din morţi ! 


La nymphette 


! trup alb de fată care vei muri 
suflet care n-a gustat ştiinţa morţii 
ca pe o bazilică 

viermii teribili te vor ocoli : 

nu-ți va fi luat decît părul 

care-ţi acoperă capul şi sexul 

spre a rămîne unică-n perfecţiune 
în pămînt, sîimbure viu şi alb 

al unui rod întunecat : 


pentru tine nu va fi moartea. 

or, numai oamenii cu mina de varice 
plug vor împlinta să iasă bobul sacru 
şi sînii ţi-i vor despărţi unul de altul ! 


Muză dormind 


După Claude Monet, 
Camille Monet sur son lit de mort 


! vrem să uităm chiar totul, totul 
să ne-mbuibăm, nu de durere, 
şi ochii ce-au văzut tortura 

să se închidă să se-nchidă, 
dar dacă vrei să uiţi şi dacă 
vrei să te faci că nici nu vezi 
cum se înfruptă toţi gămanii 
din trupul sfint al Marii Zile 
ca la pomana unui mort, 

cum iau mereu nedînd nimica 
îți voi aduce iar în faţă 
durerea tinereţii tale, 

în picla somnului şi-a morţii 
muza cu faţa muribundă 

şi uriţită ca şi Moartea 


nu uita, dragoste, pe-aceia 

ce ţi-au sfărmat, fragilă, viaţa, 
pe-aceia care ne lăsară 

din chipul dragostei doar groaza, 
nici sărăcia ta, nici moartea 
muzei sluțită-n agonie, 

şi în aceste vremi în care 

trec indivizii numa-numa 

şi trec şi trec numa să treacă, 
alină-ţi sufletul cu ură 
alină-ţi viaţa ta cu Moartea ! 


Acolo unde nu te-ajută nimeni 


! o nouă ştiinţă, o nouă gnoză 
înalţă sufletul, 
dar eu mă îndrept tot mai des 
spre locuri cu totul umile 
unde am fost îngenuncheat : unde nimeni 
nu era lîngă mine : 
unde trebuia să pompeze inima 
să pompeze, străin era totul 
ca la o benzinărie... nu mi-a lipsit curajul 
de-a mă duce 
acolo unde nu te-ajută nimeni 
şi tot ce m-a lovit eu am primit în faţă : 
dar e celula morţii, 
sînt acei pumni în inimă, 
razele reci de sticlă ale lunii 
cînd cel pribeag în ţara 
Verii suspinînd se-ntoarce doar 
să-ți spună că nu e Moarte 
şi acesta nu e un lucru fericit ! 


La Baaad 


! La Baaad să nu mă cauţi 
printre acei care mănîncă 
urinează şi înşeală 

printre cei vii să nu mă cauţi 
vreau să spun adică 

de-ar fi aşa mi-ar fi uşor 

să mă găsesc eu însumi 
şi-apoi tentat de împlinirea 
acestei perfecte socratice-aspiraţii 
spre-a n-o lăsa în tihnă 

să degenereze m-aş ştrangula : 
să nu mă cauţi la Baaad 

nici printre cei ce-n taină 

se răsucesc în groapă 

spre a-şi întoarce bucile 
spre crucea de deasupra 

îți zic, să nu mă cauţi 

nici printre morţi 

că-atunci te-ai dovedi 

un putrefact prieten 

şi trupu-mi sfint 

e pentru tine doar 

un vas ce-i poţi 
deschide-ncet capacul 

să-l vezi de face viermi, 

de s-a stricat. or 

cînd nici o speranţă 


nu-ţi mai pui în viaţă 
şi nici speranța morţii 
pe buză n-o mai simţi, 
mă vei găsi la Baaad, 
fără speranţă 

zvirlit precum 
sămînţa lui Onan ! 


Împotrivire 


! sînt un poet comun, 
un individ comun ca orişicare, 
am exaltat tinereţea şi moartea 
putea-voi avea parte şi de 
bătrîneţe oare ?... nu cred... 
s-ajung ferice... 
posed o fabuloasă experienţă 
a sărăciei, o posed şi n-am 
ce-i face... 
dar la ce foloseşte sărăcia 
şi la ce suferinţa... 

mai mult decit asceză ? 
pot să-ţi lesnească transparenţa... 
dar bineînţeleşi să fim 
amiîndouă aceste experieri 
trebuie făcute în deplină bucurie 
fără ranchiună ori resentiment 
în deplină admiraţie 
a operelor celor mai frumoase : 
corpurile frumoase 
urmărite cu cea mai gravă atenţie 
pe străzi prin locuri dosnice 
ori în plină strălucire a soarelui... 
ca-n urmele tălpii lui Buddha 
am mers după frumuseţe ca un halucinat... 
dacă individul acesta zis Poetul 
nu ne zice dacă trăim 

în frumuseţe şi măsură 
ori în greşală şi desfriu, 
atunci despre ce naiba să ne zică ? 
(i s-a conferit idiotului 


această magistratură supremă 
într-o instanţă supremă —) 
indivizii dominați de 
Jactanţa unei patrii a inimii 
care măsoară totul dintr-o dată 
te întîmpină fără mînie 
şi cu surîs în colţul gurii 
ca un lănţug întraurit — 
nu sînt rigizi, 
nu pot fi înlocuiţi prin măşti 
trebe cătaţi în praful străzii, 
pe uliţă... 
o, da, am exaltat tinereţea şi moartea 
şi n-am crezut 
în bătrîneţe... putea-voi avea 
parte şi de bătriîneţe oare ? — să merg 
după acest magnific convoi tăcut 
de frunze moarte de o culoare 
galben -aurie cîştigînd ceriurile ? 
da, neînţelegeri au fost (vor mai fi), 
— unii clinicieni dezafectaţi, dezinfectaţi — 
în fapt eu ca şi Domnul Martin Heidegger 
defineam individul drept acea 
fiinţă care luptă împotriva morţii... 
şi împotriva complicilor morţii... 
singura mea împotrivire 
la arătarea hîdă a sterilităţii : 
suferinţa pentru suferinţă 
sărăcia pentru sărăcie 
tonul diavolului 
sadismul unor impotenţi ! 


Don Cezar 


! e oboseala, Mil, ea e cea 
care-mi desfigurează 
superbul gest al pumnului 
în atitudinea descompusă 
a unui muribund 
vrind să se ridice din patul morţii, 
e oboseala, Mil, cea care 
din strania încăpăţinare 
a strigătului meu 
alege doar accentele litanice, ea, 
cea pe care-o resimt 
din ce în ce după şapte ani 
de goană, 
şi după şapte ani de goană 
semăn exact unui cadavru 
şapte ani perfect conservat 
şi-acum lăsat liber 
să aleagă viaţa ori moartea. 
cel mai viclean, 
cel mai nerănit am fost purtîndu-mi 
singur preţul morţii mele, 
cel mai copil, de n-aş fi 
întilnit-o la Stribi pe Besne 
care mă iubi şi-mi jefui 
tăcut libertatea morţii mele. 
cît de uşor aş putea muri singur !... 
la Baaad am întîlnit o fetiță 
de unsprezece ani, 
murind de cancer 
în una din pivnițele Baaadului, 


a cărei minte 
m-a supus revelaţiei excepţionalei 
bucurii de-a te stinge singur... 
din cruzime 
nu permitea părinţilor să părăsească 
locuinţa încercînd să-i contamineze 
cu siguranţa ei: 
„ştiu precis că acolo sub pernă 
ascundeţi luminarea, 
mi-e peste putinţă să nu aud 
cum vă pupaţi noaptea etc.“ 
am văzut acea fetiţă, 
am fost la înmormîntarea ei. 
Îmi place să ştiu cîte ceva 
despre întilnirile lor — 
ale fetiţelor şi ale morţii, 
pentru că sînt 
sclipitoare de spiritualitate. 
cei şapte ani de goană 
mi-au dat acest tremur 
al miîinilor şi-acum şapte ani exact 
am văzut prima 
oară acea femeie frumoasă 
pe care am iubit-o dar 
de care n-am fost destul de aproape 
vreodată spre-a 
putea-ntinde mîna dreaptă 
să-i pipăi obrazul să-l văd 
de nu cade şi de cumva 
nu-i o carne de joc acoperind 
forma uşoară a unui coşmar tradiţional : 
ţii minte la Stribi cînd ne plimbam 
povestindu-ţi ce des o visam 
despuiată de mîndria ei, întilnindu-ne 
noaptea convorbind 
în prezenţa despotică-a unei 


femele enorme 
care totuşi suridea privind gurile 
noastre mişcîndu-se 
la o palmă una de alta, 
excitîindu-se în prezenţa 
noastră 
şi imediat goana 
dar treaz 
„nu, nu strigam, 
serviciul meu e de predicator 
şi ea se culcă cu alţii !“ 
amară făptură 
şi nu-mi va trece pragul 
nu-mi va intra pe uşă 
cum n-a intrat niciodată 
sexul femeii în cel al bărbatului ! 


Gladiator 


! îmi pot schimba vestmintele 
tonsura părului şi armele 
pot chiar părea un ins ca orişicare 
mă ajută enorm şi faţa mea, 
comună, poate fi a oricui, 
nici distincţie aristocratică 
şi nici sigiliul acuzat al rasei : 
un amestec : un pumn 
nevolnic de ţărină, 
îmi pot schimba şi stilul de luptă 
dar nu pot în nici un fel 

să-mi schimb Destinul : 
să nu mă mint pe mine însumi 
trăim vremuri fără ambiguităţi, la Roma, 
(doar în privinţa asta) : 
fac parte dintre-acei ce-s însemnați 
să moară , să-şi dea duhul, 
moartea mea e programul meu zilnic, 
împărţită pe ore, 

o măsur şi-o privesc în faţă... 
de n-ar veni imprevizibilă 
cum e memoria anilor mei de tinereţe 
cînd plînsul în ungherul încăperii 
ca o celulă mă doboară... 
unii, veniţi din Orient 
(aceştia ştiu să facă tot ce-i fatal 
comerţ al minţii şi-o anume senzualitate) 
îmi sugerează să mă detaşez 
acesta-i jocul care-l joacă şi Divinul, 
iluminarea cugetului care vede totul 
şi bunătatea inimii care acceptă : 


accept şi eu : 
cu mine însumi plin de cruzime ! 


Or (Oreste) 
— fragment — 


! aştepţi mai repede să se sfirşească 
slujba ta umilă 
de funcţionar de provincie ; 
grav şi plin de exultanţă 
în acelaşi timp 
ca un preot al lui Apollo 
treci pe străzi : pierdute 
în curînd din amintire 
ca şuviţele părului. 
închis în camera ta 
un balsam vindecător 
pentru rana Timpului 
bei din cafea 
ca dintr-o băutură sacră 
şi Moartea aştepţi, firesc, 
cu siguranţa unuia care nu 
primeşte decît vizite fixe. 
trudit după miezul nopţii adormi. 
după cum mergi 
îngrijorat în plinul miez căzut 
al zilei 
minunea 
verticala iactanţă te urmăreşte : 
memorie a feţei — un rictus 
primejdios : sar în lături 
cei care-i ştiu înţelesul 
ca de oroarea-ascunsă-a unei arme 
ucigătoare. 
e adevărat că nu te aşteptai 
de la cele divine: 


Moartea iată manifestîndu-şi 
graţia : dar e graţie ziua care te apasă 
pe gura rîzînd prosteşte, 
equamitatea morţii şi 
idiotului tău ris ? ca un 
tropăit îngrozitor al unui 
feroce animal enigmatic ? 
şi enigma, 
recurenţa-n fața morţii, 
a Baaadului şi-a ta, 
somnolenţa absolută, 
decizia din urmă a sîngelui 
gloria lui funestă : 
Dumnezeule : ce este sîngele ? 
e cumva 
riul de lacrimi al Morţii : 
din acea singurătate a ei 
o altă fiinţă făcută vizibilă ? 
dar el se-mpotriveşte Morţii ! 
şi în acelaşi timp 
bieţii oameni agonizînd, morţi, 
îi părăseşte ; 
e sufletul 
care astfel îşi vădeşte eficienţa, 
Doamne, ce e sîngele ? 
e Timpul dens 
şi neconstrîns ca o fantomă 
care-şi impune evidenţa şi dispare ? 
e acelaşi gust al eternității, 
ce, fără să ştim. 
îl gustăm dosindu-l ca pe o avere, 
e semnul unei avare 
posibile viitoare imortalităţi ? 
ori e chipul în care ai sădit 
în noi sămînţa morţii irevocabile : 
lacrimile tale, din nou : 


şi-aceste lacrimi jertfitoare ale tale 

mereu tot ale tale rămîn ? 

îți sîntem cu toată dosada noastră 
de sînge 

suferinţa ta de-a voi : Voința 

de-a nu fi singură : roditoare 

rodind numai aceste lacrimi ? 

şi-atunci bunătatea ţi-i 

plină de suferinţă : Moarte : 

nu-ți poţi 

dezminţi identitatea şi bunătatea 

şi rodirea-ţi sînt 

oglinzi ale morţii : 

suflet, îngrozitor de singur 

esenţa cancerului interior me ipse 

rac roşu de sînge mai adînc 

se prăbuşeşte sufletul 

tău în el însuşi : 

şi feţele noastre simt 

consternate paradoxalul 

vuietul căzind al acestui 

Timp ! 


! şi atunci 

pe străzi dosnice mă-ntorc ; 

subt catapulta 

necruțătoare a Soarelui 

trupul meu pierde sîngele : 

în batista mototolită 

îmbibată toată de sînge 

extaziat şi prostit o priveşti : 

spre uşă de asemeni 

asculţi cu teamă 

ca unul urmărit pentru vreo hoţie 
şi o deschizi ca pe o pungă cu perle 
şi iar asculţi către uşă 


şi cafeaua fierbe încet 

şi trandafirii sînt 

negri ca scrumul. 

după miezul nopţii adormi ! 


................... cc... ................. 


Agamemnon 
(Prefaţă) 


! nu e peren gustul cărnii 

nici inima nu e atît de 
glorioasă cît credeam : se 
domoleşte fără motiv ; vorbim 
apoi de o moarte fizică oh ca 
şi cum ar Exista : prin ganguri 
igrasioase temple aurii lucitori ochii 
defuncţilor răsar : seminţe 
zadarnice pentru un Pămînt 
Eliberat într-o chietudine 
metafizică ! 


! aveam o speranţă : 
conştiinţă a îngerului : 
ştiu azi că altei morţi vei 
lumina gura ca zîmbetul 
unui urangutan mort : 
ce tristeţe în ganguri : venitic 
elen să inaugurezi 
Cetatea Soarelui, pereţilor ! 
ca un individ care ar vrea 
să-şi oprească şuvoiul de sînge 
al inimii apăsîndu-şi pieptul 
dar apăsîndu-şi-l din ce în ce 
mai tare ! 


! fluenţa degetelor de mireasă 
convalescente : o, pentru ce 
iubita mea ne însoţim : subt 
vestmintele tale nu se mai 
află loc patrie pentru argăţit 


ignoranţa nici în sînul 
tău nu mai e acea dorinţă 
de-a fi O MARE ZEIȚĂ : 
(mielcu- 
(miercu- 
-rie) : cu Timpul O Logodnă O Inves- 
-titură a Cenuşii te opreşte 
să gîndeşti cu alţii : numai 
în voia celui dormind lîngă 
tine subzistă putinţa învierii 
tale ca Moarte Pură Graal 
minunat ! 
! îmi era dor : ura ura mereu 
pentru apărătorii cetăţii blestemate 
mă covirşea mereu cu daruri de iubire 
iată şi aceasta 
mută frumoasă şi profetică 
numai cine în corturi i-a 
gustat carnea ştie că profeția 
e-un atribut al muţilor : 
pipăie cu limba ţara 
unei tăceri nencepute : 
este ceea ce mi s-a întîmplat. 
puteam eu şti : că Limba aceea 
muşcată senzual de dinţii mei 
pînă la sînge delirul şi 
Arta mea creară pe Egist 
şi deasemeni Clitemnestra 
soaţa mea dar n-o mai 
recunosc : ea însăşi spre-a-mi 
vorbi acum trebuie să soarbă 
sînge ! 


! şterge-mi cu groază cenuşiul vieţii 
colbul care-mi împăienjeneşte vederea 
şi igrasia zidului : mai amară 


esenţa unei vieţi ți se va revela. 
strălucirea de o clipă-ţi va dezice 
truda 

şi-n mintea unor idioţi 

fericită se va vădi şi plină de rost 
neagra cădere a cîrtiţei 

în mai adîncul ţărînii. 

şterge-mi cu groază cenuşiul vieţii 
căci mă vei omori : atita 

de neînsemnat am fost ; 

vei da de-o rană fără speranţa 
de-a fi vreodată vindecată ! 


Efebul de la Marathon 


Clarei 


! frumos am fost precum 

efebul de la Marathon 

şi meşterii Athenei bătură o medalie 
de aur, să rămînă chipul meu 
de-a-pururi tînăr şi strălucitor! 


! acuma sînt bătrîn şi 

mi-am pierdut şi toată strălucirea 
şi orice beţivan mă-njură 

în porturi, prin tavernele Athenei; 
ce mai contează acest zombi, 
Sufletul meu e-nmormîntat acolo 
în Glorie: frumos efeb mort 
singur înfruntînd întreagă 

o oştire de barbari ! 


JEU D'AMOUR 


Jeu d'Amour 
(Cupă) 


! şi munţii, strînşi subt noi, 
îşi poartă scut, 
dezastrul, trişti în Timpul rezolut, 


şi apele dezvăluie puţin 
diluviul, opac şi senzual Destin, 


balsamul Paradisului Pierdut 
în pura lui idee de-nceput 


i-au spart perfecțiunea, vasul sacru, 
involţii şerpi ce-au fulgurat din ouă 
geloşi să smîntinească Oceanul 

— lapte acru — 
gust degradat, în timp, 

ne-au dat şi nouă — ! 


! de-aceea foamea nemaiincăpută, 
(trupul schilav, famelic 
şi zeii-nfometaţi, 
Timpul storcînd de vlagă orice nuntă 
în intermundii nişte scăpătaţi) ! 
! numai un zvon feroce-ntoarce Timpul 
Primordial, subt ape, Pămîntul cel Comun 
îşi va ţipa ca o Virgină nimbul 
sorții trecute de ce-i rău şi bun — 


căci Soarele pe munţi luceşte stins, 
enigmă spartă, desluşit oracol — 
inițiat şi-n ultimul obstacol 


(paşi blînzi de plins 
obscurul Soare-a strîns!) 
o, sufletul meu, crater necuprins! — 


rămasu-ţi-a să poţi cu sfiiciune 

în lacrima avară adunată 

să nu subziste gust de-amărăciune 
căci stai în mîna Morţii, 

tu, Cupă minunată ! 


Jeu d'Amour 
(Mîndră-Mărie) 


! se reîntoarce şi dragostea mea, 
se reîntoarce la tine, 

cum vine Sufletul ca Pasărea 

şi nu ştiu de unde-mi vine, 

se reîntoarce şi dragostea mea, 
se reîntoarce la tine, 

cum vine sufletul ca Pasărea 

şi nu ştiu de unde-mi vine ! 


! Mîndră-Mărie şi Sîntă Fecioa- 
floare de Sîntă Mărie, 

cum vine Sufletul ca Pasărea 
pe-o floare doar să se ţie, 
Mîndră-Mărie şi Sîntă Fecioa- 
floare de Sîntă Mărie, 

cum vine Sufletul ca Pasărea 
pe-o floare doar să se ţie ! 


! Pasăre care cu-aripa ai scris 

viersul ce duce la Domnul, 
spune-mi-l, spune-mi-l numai în vis, 
spune-mi-l numai în somnul, 

Pasăre care cu-aripa ai scris 

viersul ce duce la Domnul, 
spune-mi-l, spune-mi-l numai în vis, 
spune-mi-l numai în somnul ! 


Jeu d'Amour 
(Dăenă) 


I. 


Staza 


! ca să pot să-ți spun cît te iubesc, 
m-am îndepărtat atît de tine, 
toate cele-mi sînt străine 

Îngerul meu, fără tine, 

ca să pot să-ți spun cît te iubesc, 
toate cele-mi sînt străine 

Îngerul meu, fără tine 

ca să pot să-ţi spun cît te iubesc! 


! ca să pot să-ţi spun cît te iubesc, 
m-am îndepărtat atît de tine, 
toate cele-mi sînt străine 

Sufletul meu, fără tine, 

ca să pot să-ţi spun cît te iubesc, 
toate cele-mi sînt străine 

Sufletul meu, fără tine, 

ca să pot să-ţi spun cît te iubesc! 


! zilele de tine mă despart, 
zilele mă-apropie de tine, 

toate cele-mi sînt străine 
Îngerul meu, fără tine 

vasul trupului cît nu mi-i spart, 
toate cele-mi sînt străine 
Îngerul meu, fără tine 

vasul trupului cît nu mi-i spart ! 


! zilele de tine mă despart, 

zilele mă-apropie de tine, 

toate cele-mi sînt străine 

Sufletul meu, fără tine, 

Morţii cu-amîndouă mîni mă-mpart, 
toate cele-mi sînt străine 

Sufletul meu, fără tine, 

Morţii cu-amîndouă mini mă-mpart ! 


II. 
Enstaza 


! se făcu din sine Unul, doi, 
Domnul Lumii somnolînd în sine, 
noi de-atunci sîntem doime 
şi în tine şi în mine 

şi sîntem Acela amîndoi, 

noi de-atunci sîntem doime 
şi în tine şi în mine 

şi sîntem Acela amîndoi! 

! e genune cruntă între noi 

şi genune cruntă întru sine 
şi Balauri o mulţime 

care pot să ne-nvenine 

stînd în Paradisul Lumii goi, 
şi Balauri o mulţime 

care pot să ne-nvenine 

stînd în Paradisul Lumii goi ! 


! cît acestea toate încă sînt, 
mă întreb de ce au fost să fie? 
cînd putea ca să ne ţie 
Domnu-n Inima Lui Vie 

şi pre limba Lui ca un Cuvint, 
cînd putea ca să ne ţie 


Domnu-n Inima lui Vie 
şi pre limba Lui ca un Cuvînt ! 


!ciît acestea toate încă sînt, 

mă întreb de ce au fost să fie? 

şi de cîtă fericie 

avem parte din vecie 

avem parte-n Ceri şi pre Pămînt, 
şi de cîtă fericie 

avem parte din vecie 

avem parte-n Ceri şi pre Pămînt ! 


III. 
Ekstaza 


! nu eşti tu Acesta şi nu eşti, 
vorbele-ţi şi faptele-ţi străine 
rîd îngrozitor de tine 

rîd îngrozitor şi-n tine 

rizi şi tu cu groază şi-amuţeşti, 
rîd îngrozitor de tine 

rîd îngrozitor şi-n tine 

rizi şi tu cu groază şi-amuţeşti ! 


! nu eşti tu Acesta şi nu eşti, 
Sufletul tău dornic să se-nchine 
se tot năruie pe sine, 

în miragii idoline 

spăimiîntată faţa ţi-o priveşti, 
se tot năruie pe sine 

în miragii idoline 

spăimiîntată faţa ţi-o priveşti ! 


! mă-aşteptaţi cu Suflet tremurînd, 
tremurînd de grija de-a ajunge 

la Voi tot cu gene lunge 

eu Divin Copil ce-l unge 


Domnu-n irul dragostei plîngînd, 
la Voi tot cu gene lunge 
eu Divin Copil ce-l unge 
Domnu-n irul dragostei plîngînd ! 


! mă-aşteptaţi cu Suflet tremurînd, 
Domnii Vieţii stau plecaţi spre mine 
şi abia de-şi mai pot ţine 
țipătul văzînd cum vine 
Sufletu-mi şi ruga-le-nălţind, 
şi abia de-şi mai pot ţine 
țipătul văzînd cum vine 
Sufletu-mi şi ruga-le-nălţind! 


Jeu d'Amour 


(Supremum vale) 
(Poem ergotic) 
Pentru Dina 


! deci voi muri, — şi alţii au murit, 
deci nu mi-a fost de-nvăţătură, 

o voi sfirşi şi eu într-un sfîrşit 
deci tot cu sufletul la gură, 

deci voi muri, — şi alţii au murit, 
deci nu mi-a fost de-nvăţătură, 

o voi sfirşi şi eu într-un sfîrşit 
deci tot cu sufletul la gură ! 


! de fraţii mei lovit lovit cumplit 
şi-ntîimpinat cu nouă ură, 

cu groaza şi cu foamea prigonit 
te-am purtat, suflete, pe gură, 
de fraţii mei lovit lovit cumplit 
şi-ntîimpinat cu nouă ură, 

cu groaza şi cu foamea prigonit 
te-am purtat, suflete, pe gură ! 


! ca un Copil Bătrîn şi fericit 
acuma plec spre altă-nvestitură, 
acolo unde sînt ţinut uimit 

de Domnul tot cu sufletul la gură, 
ca un Copil Bătrîn şi fericit 
acuma plec spre altă-nvestitură, 
acolo unde sînt ţinut uimit 

de Domnul tot cu sufletul la gură! 


! deci voi muri, — şi alţii au murit, 
deci nu mi-a fost de-nvăţătură, 


ca să-l săruţi apoi la nesfirşit 
sărută-mi sufletul pe gură, 

deci voi muri, — şi alţii au murit, 
deci nu mi-a fost de-nvăţătură, 
ca să-l săruţi apoi la nesfirşit 
sărută-mi sufletul pe gură ! 


Jeu d'Amour 


(Maithuna) 
Melodie-a infinirii 


„Căci la înviere cei ce înviază 
nici nu se însoară, 

nici nu se mărită, 

ci sînt ca îngerii lui Dumnezeu, 
în cer“. 


Matei, 22, 30 


! Soţia mea, Fecioara mea, 
eu te-am ales anume, 
mantra cu care te invoc, 
Domnul şi-o ia de nume, 
faţa pe care ţi-o ador, 
Domnul şi-o ia de faţă 
ca muritornemuritor 
frumseţea şi-o învaţă, 
mîna mea sclavă harului 
ca Domnului Eonii, 
mîna cu care îţi mîngîi Împărătiţa loni, 
mîna cu care îţi tămii 
tremurătoare glezna 
pură ca muzica dintii iluminează bezna, 
că mi-i destul să te mîngii 
cu mîna şi cu talpa 
ca-n rugăciune să mă ţii 
cît ţine-această kalpa, 
căci cărnii tale dogorînd 
ca aurul plecat i-s 
cuptor de foc ţinînd 
un paradisum voluptatis, 


Soţia mea, Fecioara mea, 


cu tine mă-mprejmuie 
împarfumată cu santal, paciuli şi tămiie 
odor di femina 
hrănind sufletul morţii mele 
ca lotus ruşinat 
plutind însămînţțat cu stele, 
nu stelele care îşi sorb 
raza lor dintr-o rază 
ci ochii Mirumului Sfînt 
care în noi visează 
şi se deschid ca unui orb 
l-atingerea luminii 
Fecioară trezitoare 
a şarpelui Kundalini, 
tu, trezitoarea mea din somn, 
în somn tu îmi eşti visul 
cincizeci de sacre litere 
cu care îmi scriu scrisul, 
cincizeci de rune-s trupul tău 
în cincizeci de poziţii, 
scară de îngeri pentru noi 
liturgic îngeriţii, 
Soţia mea, Fecioara mea, 
eu te-am ales anume 
mille e tres metrese-aveam, 
nu le mai ştiu de nume, 
urmează-mă cum ai pluti, 
eu, Cerul ţi-s hîrtia 
pe care Sufletul să-ţi scrii blînd 
martiamartia, 
Soţia mea, Fecioara mea, 
de-acum mi-i moartea moartă, 
Pămînt de miere şi mieriu 
ca o stupină spartă, 
sufletu-mi stilpnic mi-l îngiulgi 
în carnea-ţi fără vină, 


Regină-a-mperecherii-n Cer 
şi Rege şi Regină 
căci tu eşti mîntuirea mea, 
tu îmi eşti mîntuirea 
la rîndul meu Fecioară-ţi sînt 
şi-abia-ţi îndur privirea 
şi cînd mă mîngîi 
nu mai sînt decît doar mingiierea 
Mingiietoareopurureofericitinvierea ! 


! ce eu nu ştiu, ce tu nu ştii, 
Acela Viersul ştie, 

Soţia mea, Fecioara mea, 
fecioara mea Soţie 

scriu treaz cum aş vorbi în somn 
şi somnul mi-i trezvie, 

nu cu frînturi de limbă vom, 
vom şti cum se învie 

ci iubitoare, iubitor 
noi doi să fim lubindul 

Sfînt Androgin călătorind 
la cel Călătorindul 

mergîndiubind la Dumnezeu 
iubindmergînd prin Domnul 

cît ne visează că venim 
şi-l ţine dulce Somnul ! 


. 


! Soția mea, Fecioara mea 
eu te-am ales anume, 

mantra cu care te invoc, 
Domnul şi-o ia de nume, 

fața pe care ţi-o ador, 
Domnul şi-o ia de față 


cînd eu te ţin pe tine-n bra-, 
şi tu mă ţii în braţă, 
Solară Roată, trupul meu, 
dată de-a dura în ger 
şi tras pe roată 
şi pe roza vînturilor sînger, 
Aceea care ştii să-auzi muzicienii îngeri 
în plingeri plinge-mă 
şi-n plins mă fericeşte-n plingeri, 
Soţia mea, Fecioara mea, 
preabuna şi preatandra 
cu creştetul încoronat 
de-orbirea Brahmarandra 
cu Lotusul cel Răsărit 
cu-o mie de petale 
ce-au înflorit 
rostindu-ţi numele senioriale! 


! de ce a fost ca tu să-mi vii 
eu n-am ştiut, Fecioară, 

îți văd doar sînii tăi plingînd, 
edenică povară, 

unul de altu-ndrăgostiţi 
neştiind ce-i desparte 

doi nuferi singuri suferiți 
cu lujerele-n moarte, 

de ce a fost ca tu să-mi vii? 
eu văd numai cum luneci 

ca o mandală tremurînd 
privirile-mi destuneci 

ş-a zilei voluptate-atunci 
îmbrăţişează sara 

ca-n Începutul cel Dinti 
tu mie-mi eşti Fecioara, 

tu eşti Fecioara cu sîni mari 


pe care a visat-o 
vecinic curată-n al ei trup, 
vecinic sine peccato, 
cel imuabil visător Atotbrahmavisarea 
pe care vecii-l înconjor 
ca valurile marea, 
tu eşti Fecioara-al cărei chip 
închipuie sfieli a 
a pielei cerulee cum şi Kr:s:na are pielea 
şi ca o Poartă-a Templului 
exact sub jayna-chakra 
stă piul scris cu mîna Lui 
ca brazda-n via sacra, 
tu eşti fecioara cu sîni mari, 
cambraţi, ambraţi, rotunzii, 
în străvezimea lor săraţi de lacrimi 
cum sînt grunzii, 
tu eşti fecioara cu grumaz 
ce-ţi toarce-n aer torsul 
ce Preursită mi te-au tors 
şi cît va ţine torsul? 
rare pînzeturi de-aur sfint 
tot trupul ţi se toarce 
ca eu pe-un fir luminiscent 
să ştiu a mă re-ntoarce 
în bulbii supraluminaţi, 
virtejele luminii, 
Fecioară sîni înharizmaţi, 
tu, şakti-Kundalini ! 


. 


! vino pe Calea cu opt căi, 

nici una constrictoare, 
ascultă-ți sabda ínimii, întîie clopotare 
căci tu de rele m-ai păzit 


ca pe sărmani matruna, 
Fecioară-n inuri preoțești 
liturghisind maithuna, 
Soția mea, Fecioara mea, 
cu şale tari de mulă 
tu creşti din rădăcina inimii inconodulă, 
Doamnă a Norilor-Plutind 
ce roză îţi e pulpa, 
eşti Doamnă-n norii Plutitori 
ori poate eşti o Tulpa ! 


Jeu d'Amour 
(Colind) 


! te iubesc 

cum niciodată 

nimeni nu te-a mai iubit, 
te iubesc 

cum niciodată 

nimeni nu te-a mai iubit, 
îngeresc 

iar tu, beată, 

tu, de mult ai îngerit, 
îngeresc 

iar tu, beată, 

tu de mult ai îngerit ! 


! te iubesc 

ca să-mi rămiie 

pururea icoana ta, 

te iubesc 

ca să-mi rămiie 

pururea icoana ta, 
îngeresc 

şi-ţi ard tămiîie 

şi-aprind noaptea candela, 
îngeresc 

şi-ţi ard tămiîie 

şi-aprind noaptea candela ! 


! te iubesc 
şi-s ca lumina 
candelei tremurător, 


Beatei Podgorska 


te iubesc 

şi-s ca lumina 
candelei tremurător, 
îngeresc 


pentru Regina 
tuturor îngerilor, 
îngeresc 

pentru Regina 
tuturor îngerilor ! 


! te iubesc 

şi-s ca lumina 

candelei, tremurător, 

te iubesc 

şi-s ca lumina 

candelei tremurător, 
îngeresc 

pentru Regina 

pentru care-nviu şi mor, 
îngeresc 

pentru Regina 

pentru care-nviu şi mor ! 


! te iubesc 

a cincea oară, 

cina îngerimilor, 

te iubesc 

a cincea oară, 

cina îngerimilor, 

îngeresc 

şi-ngenuncheară 

lin genunchii mei pe-un nor, 
îngeresc 

şi-ngenuncheară 

lin genunchii mei pe-un nor! 


! te iubesc 

tu eşti Regina 
tuturor îngerilor, 

te iubesc 

tu eşti Regina 
tuturor îngerilor, 
îngeresc 

şi-aud divina 
muzică-a harfistelor, 
îngeresc 

şi-aud divina 
muzică-a harfistelor ! 


! te iubesc 

tu eşti Regina 

şi eşti Doamna Norilor, 
te iubesc 

tu eşti Regina 

şi eşti Doamna Norilor, 
îngeresc 

şi mor în lina 

muzică-a harfistelor, 
îngeresc 

şi mor în lina 

muzică-a harfistelor ! 


! ele-abia 

îşi mişcă mîna 
iară harfele topesc, 
ele-abia 

îşi mişcă mîna 
iară harfele topesc 


inima 
mea ca ţărîna 


primind suprafoc Ceresc, 
inima 

mea ca ţărîna 

primind suprafoc Ceresc ! 


! ele-abia 

îşi mişcă mîna 

iară harfele grăiesc, 
ele-abia 

îşi mişcă mîna 

iară harfele grăiesc, 
inima 

ta mi-i Stăpîna, 
pentru tine îngeresc, 
inima 

ta mi-i Stăpîna, 
pentru tine îngeresc ! 


! şi harfi — 

stele tot cîntă 

iar eu-s îngerul beat, 
şi harfi — 

stele tot cîntă 

iar eu-s îngerul beat, 
har de-ar fi 

şi Lume Sfîntă 

cît ti-i trupul de curat, 
har de-ar fi 

şi Lume Sfîntă 

cît ti-i trupul de curat! 


! te iubesc 

cum niciodată 

nimeni nu te-a mai iubit, 
te iubesc 

cum niciodată 


nimeni nu te-a mai iubit, 
îngeresc 

iar tu, beată, 

tu de mult ai îngerit, 
îngeresc 

iar tu, beată, 

tu de mult ai îngerit ! 


! te iubesc 

dar nu te-nlănţui, 

nu te-ating, nu te cuprind, 
te iubesc 

dar nu te-nlănțui, 

nu te-ating, nu te cuprind, 
îngeresc 

şi-n ceruri dănţui 

şi în Lume te colind, 
îngeresc 

şi-n ceruri dănţui 

şi în Lume te colind! 


Jeu d'Amour 
(Colind) 


! de-acuma nu te-oi mai uita, 
poţi să şi vii, poţi să nu vii, 

cu vii stigmate, sîngerii 

eşti scrisă toată-n carnea mea ! 


! de-acuma nu te-oi mai uita, 
coapsele-ţi line, stins oval 
pieptul, parfum de portocal, 
împarfumează pielea mea ! 


! de-acuma nu te-oi mai uita, 

tu care zi de zi te uiţi 

şi nici nu-ţi vezi, nici nu-ţi săruți 
umbra plecată-n faţa ta ! 


! de-acuma nu te-oi mai uita, 
dar nu te chem, nici nu te cer 
acelor care-aici subt cer 
posedă şi pămînt şi stea ! 


! de-acuma nu te-oi mai uita, 
cu tine dorm şi-n braţ te string, 
cu tine-n miezul nopţii plîng 
ca pruncu-n braţ la mumă-sa ! 


! de-acuma nu te-oi mai uita, 
în noaptea sfintă, leagăn sfint, 
noi sîntem singuri pe pămînt 
cu Domnul şi Lumina Sa! 


! de-acuma nu te-oi mai uita, 

în noaptea sfintă, leagăn sfint, 
Domnul cu-ale Lui mînuri blind, 
Domnul blînduţ ne-o legăna ! 


Fratele Nostru Soarele 


(cvartet) 
(Procesiunea Rodului) 
(Dramă Simbolică) 


Treapta întîi 
Logodna 


! culcaţi alături c-o Chitară 
ne aţintim priviri prin Somn, 
prin Visul cărnii, mîndră ţară, 
în care Viermele e Domn ! 


! al castităţii semn de-a pururi 
chitara stă-ntre noi ca o 
preaaurită navă-n ţărmii 

din care te-am răpit, Iseult, 


şi stă ca o amară Limbă 
între noi doi, recunoştinţă, 
care în miezul nunţii plimbă 
a sîngelui curat fiinţă ! 


! mi-i teamă s-o ating în noapte 
ca pe-un potir cu Taina Lumii, 
ascunsă zace-n întuneric 

ca Marea subt albeaţa spumii ! 


! îmi pierd tot sîngele, o viaţă 
farmecul păsărilor cînd 
dorul şi-l culcă-n dimineaţă 
în mierea Soarelui cel blînd 


căci nu-i asceză ca iubirea 

nici moarte mai adîncă, vai 
şi-ndură trupul primenirea 
Timpului vecinic fără strai, 


dar rostuit îmi stă ca moara 
Destinul. asta mi-i averea: 

mă duce ca-n sicriu Chitara 
spre tine, Moarte, ca Tăcerea ! 


Treapta a doua 
Taina nunţii 


! cel care îşi aşteaptă Moartea 
nu mi-i deloc asemenea, 

cel care îşi aşteaptă Moartea 
cel care îşi aşteaptă Moartea-şi 
aşteaptă numai Moartea Sa ! 


! preafericit cel care-aşteaptă 
atit cît poate aştepta 

cel care îşi aşteaptă Moartea 
cel care îşi aşteaptă Moartea 
nu mi-i deloc asemenea ! 


! el va muri ca o lumină 

a sîngelui ce-l lumina, 

eu voi culege trup şi sînge 

eu fără lacrimă voi plinge 
ţintind Damascu-n calea mea ! 
! cel care îşi aşteaptă Moartea 
nu mi-i deloc asemenea, 

sînt ca o curvă lîngă dînsul 
mi-am spălat vinele cu plinsul 
curat din dulce geana sa ! 


! cel care îşi aşteaptă Moartea 
şi vecinic o va aştepta, 

ascuns prin colţuri ca o slugă 
îşi strînge trupul să nu-i fugă 
şi să nu-şi piardă inima ! 


! cel care îşi aşteaptă Moartea 
nu mi-i deloc asemenea, 
poate că semănăm la faţă 

dar asta fie-vă povaţă 

că Faţa Lumii-i faţă rea ! 


! Masca Minciunii celui Tare 
ce vinde Firea pe tejghea, 
celui ce şi-a-nmulţit talantul 
tot viclenind pe celălaltul 

şi dindu-l morţii, slujbă grea ! 


! cel care îşi aşteaptă Moartea 
nu mi-i deloc asemenea, 

el va muri şi-i va fi bine 

ca-n leagăn Moartea îl va ţine 
căci i-a slujit ca mumă-sa ! 


! iar eu m-am rătăcit prin lume 
şi de pe-acum abia mă port 

şi îmi fac murgul numai spume 
şi prin cetăţi mi-l strig pe nume 
pe blîndul meu, frăţinul mort ! 

! că nu mai poate ţine Viaţa, 
numa-n cîntarul celui Rău; 

în Baaad coboară ceața 

şi urlu: Frate, dimineaţa 

roua-i de sînge: Trupul tău ! 


Treapta a treia 
Misterul 


! aceea ce mi-i Maică prin iubire 
ca un Pămînt ales mormînt 

al transcendenţei, Pură Fire, 
m-a presimţit lovind plîngînd: 


suspinului nu-i află rădăcina 

dar bate ţărna-n pumni şi mult boceşte: 
— Spirit al morţilor, unde-i lumina 
făpturii lui de Rege-Peşte? 

cum îşi învârte trupul ei de sfîntă 
secerătoare şi se farmă-n plins, 

cenuşi ameninţă, iar vacii blindă: 

— Unde l-aţi dus? Unde-l ţineţi? 

Unde l-aţi strîns? 


! învârte rîşnitoarea 
un crunt destin în gol, 
Femelă dar virilă 
Le Grand Tourneur de Meule ! 


! cum nu apar, dar cum mereu pe faţă 
ca plînsul unui spirit mă simţeşte, 
greoi se-nalţă Muica-n dimineaţă 


şi roagă. şi blesteamă. şi boceşte: 
ţine soare ziua mare 

că ficiorul meu îmi moare, 

nu-i văd trupul să-l disferic 

l-au dosit la întuneric, 

cîntăreşte soare bine 


cît minia grea mă ţine 

să nu-ntuneci mai devreme 
ca un foc mărunt de lemne 
că mi-ai supt doar pîntecu, 
Fiul meu, lumină-acu 
merg să-l cat pe frati-tu ! 


! de-ar lovi în tine moartea 
tu să-mi ţii fecioare partea 
ca o sabie deasupră 
umbră albă, dulce cupă! 


! merg să-l cat pe frati-tu 
care zace mort acu 
frati cu-ntunericu ! 


! rupe-ţi de pe ochi albeaţa 
şi pogoară dimineaţa, 

să mi-l caut prin sudori 

de păduri, de-i zic izvori, 
la surori fără durori 

şi la fraţi neîntrebaţi 

l-aţi lăsat ca într-un laţ: 


soare, soare, dă lumină, 
poate tu eşti fără vină, 
dar de-i vina mea şi-a ta? 
Fiule, nu mă lăsa, 

să pun blestemu-nainte, 
tu, cuminte-adu-mi aminte: 
îl lăsarăm, Pharaon 
într-un trai de rai pe tron 
cu mult Sfinţii Lucrători 
cei văzînd nevăzători, 
templele cu hierodule 
tari în şalele de mule 


aţintind cu inima 
inima ţărînii, grea, 
să n-abată către ură 
viclenita ei măsură ! 


! şi struniţi, copii-copile 

strînşi în jurul Marii Zile 
prefăcuţi ziceau din luth 

ca şi cum n-ar fi ştiut 

că-i de aur tot, subt lut, 

(ca pînda balaurului) 

sănătatea aurului 

ei i-o descîntau, nu zici, 

strai regesc că-i fac din muzici ! 


! şi regina lui de zIS I-S 
şoapte laptelui în vis 
s-o mîntuie de groază 
că-a venit pînă acasă 
ca să-mi spuie: 
— Săi, Muică — muica mumii!— 
săi Muică din patul humii!— 
l-am lăsat dormind — să-mi spuie, — 
sub un pom de măr-gutuie!-— 
ce otravă, ce murire 
mi-a mîncat Frumosul Mire? 
sări măicuţă, sări şi vină, 
că nu-i nimenea-n grădină! 
mor smochinii sterpi, măslinii 
şi-i grădina țarină, 
grea de-a morţii farină ! 


! l-am cătat eu cu bucata 

şi l-am strîns de-a adunata 

ca o vrednică nevastă 

i-am strîns trupul într-o traistă, 


da nu-l ţine nici o pînză ! 


! Maică, vezi-mi faţa plinsă 
şi obrazul plin de sînge, 
Doamne, moartea de m-ar stringe ! 


! nu mă osîndi-nainte, 
Maică, rogu-mă şi rog, 
cată-i cele oseminte, 

mi-i destul atît noroc, 
şi-mpreună-i iar trupşorul 
şi dă-i inima ta, mamă, 
dă-ne patul şi pridvorul 
şi-apoi de-s greşită, ia-mă 
şi omoară-mă la sînul 

tău cel copt frumos ca griul! 


— Soare! ţine-acum amiaza, 
blestemată ne-a fost casa, 
iart-o tu! s-o iert şi eu 

că-a intrat în patul meu, 

nu ştia,-i fără greşală, 

că noi toţi zăcem de-o boală 
a seninătăţilor 

hrana sănătăţilor ! 


! înconjoar-o cu văpaie 
ca Mireasa-ntr-o odaie 
vir-o-n matca sîngiurilor 
blinda soră-a îngerilor ! 


! şi pe mine plimbă-mă 
ca pămîntul lingă-mă 
ca un cîine şi-o căţea 
vineţiţi de varga mea ! 


! merge-oi măcinînd ca moara 
Vremea, răii, cei gunoaie, 
să-mi găsesc ficior-ficioara 
cârtiţoi şi cîrtiţoaie 

prea v-aţi întrecut măsura 
i-aţi mîncat ochii şi gura, 
voinicia lui ca leul 

şi blîndeţea lui ca mielul ! 


! ține soare ziua mare 

că frăține-tu mort moare 
pînă-n veacul veacului 

de nu-l aflu să-l adun, 

că nu-i muritor — ce bun? 
osînda săracului! 

— Soare, Soare, frate Soare, 
Muica poate, Muica-i mare 
dar de nu-i lumini tu ochii 
nu mă strînge-n poala rochii 
dar de nu-i lumini tu calea 
farmă dealul uscă valea, 

ca o neagră-albă coarbă 

că-i frumoasă şi e oarbă 

şi picioarele ei sfinte 

stau ca-n balsame-n morminte ! 


! dacă ţi-am fost frate, frate, 
scapă-mă de strimbătate 

că mi-s tot — fără de vină, 
nu mă doare, nu m-alină 
suferinţa nici durerea, 

dacă ai în mîni puterea 
scapă-mă tu frăţioare, 
scapă-mă că nu mai pot, 
Soare, Soare, frate Soare 
nu de moartea ursitoarea 


scapă-mă de închisoarea 
întunericului tot ! 


! cît am stat adînc pe creste 
am văzut că moartea este 
nu ca bezna, ca lumina, 

ca o floare, fără veste 
mîncînd din mormînt ţărîna 
frate-tu, — cu soarta plină, 
ară-mi faţa cu lumină 

cu Plug Roş mă desţelină ! 


! dă-mi oasele să le... 
mămăle — tătăle... 
oile-mi furatu 

pe mini m-o legatu ! 


! mămăle — tătăle 

or venit străinii 

mi-or furat şi cîinii 

oile-mi furatu 

pe mine m-or legatu ! 

! mămăle — tătăle 
berbecele mare 
parte-i la frigare 
parte-i în căldare ! 


' mămăle — tătăle 

dă-mi oasele să le 
mînurile spele... 
Frăţioare — surioare 
Soare, Soare, Soare 
Soare Soare Soare Soare 
al Nostru ! 


Treapta a patra, a Rodului 
Copilul Bâtrîn 


! Alba mea Soţie 
Soare tămiiet 

doar din şapte-n şapte 
zile te mai văd; 


sîngele ca apa 

seacă subt blestem 
îmi îngheaţă gura 
cum să te mai chem? 


! Alba mea Soţie 
Soare tămiiet 

doar din şapte-n şapte 
zile te mai văd, 


Alba mea Soţie 

Soare tămiiet 

doar din şapte-n şapte 
zile te mai văd ! 


! patul nunţii noastre 
alb şi neatins 

ca pămîntul iarna 
subt zăpezi cuprins 


şapte nopţi într-una 
nu-l cunosc şi nu 

mă mai vrea ca pînte- 
cu ce mă născu, 

şapte nopţi într-una 


nu-l cunosc şi nu 
mă mai vrea ca pînte- 
cu ce mă născu, 


Alba mea Soţie 

Soare tămiiet 

doar din şapte-n şapte 
zile te mai văd, 


Alba mea Soţie 

Soare tămiiet 

doar din şapte-n şapte 
zile te mai văd ! 


! vii mereu Fecioară 
Soarele meu mult 
blîndul meu războinic 
sîngerînd te culc 


şi prin întuneric 
roşietic, ud, 

cum îmi măsuri viaţa 
inima-ţi aud, 


vii mereu Fecioară 
Soarele meu mult 
blînda mea Walkirie 
ornic alb şi crunt 

tot mereu Fecioară 
Soarele meu mult 
doar din şapte-n şapte 
zile te aud, 


Alba mea Soţie 
Soare tămiiet 
doar din şapte-n şapte 


zile te mai văd, 


tot mereu Fecioară 
Soarele meu mult 
doar din şapte-n şapte 
nopţi te mai aud ! 


DOINA 


Doina 
(Din frunză) 


! voi ce mă priviţi la faţă 
îndrăgiţi-mi faţa mea, 
mai îngăduiţi-mi faţa 
fiindcă mult va sîngera, 
mai îngăduiţi-mi faţa 
fiindcă mult va sîngera ! 


! şi în mînuri şi-n picioare 
cuie îmi vor împlinta, 

mai îngăduiţi-mi mîna 
şi-n ţărînă talpa mea, 

mai îngăduiţi-mi mîna 
şi-n ţărînă talpa mea ! 


! vă iubesc dar lîngă mine 
nimărui n-am spus să stea, 
mai îngăduiţi-mi locul 

cît măsoară umbra mea, 
mai îngăduiţi-mi locul 

cît măsoară umbra mea ! 
! bate vînt în pomul care 
lemn de cruce îmi va da, 
mai îngăduie-l, săcure, 
cât îi tremură frunza, 

mai îngăduie-l, săcure, 
cît îi tremură frunza ! 


Doina 
(La margine) 


! rogu-mă, rămili aici, 
Doamne, nu pleca, 


la cer să nu te ridici 
Doamne, nu pleca 


că stă peste noi Moartea, 
Doamne, nu pleca, 


Moartea toată-i la hota-—, 
Doamne, nu pleca... 


dacă pleci ne-om dare foc, 
rogu-mă, mă rog ! 


Doina 
(Străina) 


! nu-ţi ştiu numele, eşti străina, 
limba mea nu-ţi ştie limba ta, 
spune-ţi-oi de astăzi Străina 

cum străină mult mi-i inima, 
spune-ţi-oi de astăzi Străina 

cum străină mult mi-i inima, 

cum străin mi-i trupul, cum străin 
gîndul morții ca un vin-pelin, 
străină îmi vine lumina 

de sub pleoapa ta, sub pleoapa mea, 
străină îmi vine lumina 

de sub pleoapa ta, sub pleoapa mea ! 


! creşte-n cîmpul verde alior, 

de lumina altui Mai mi-e dor, 

de alţi ochi de sfinte lacrimi plini 
cărora nu le-om mai fi străini, 

de alţi ochi de sfinte lacrimi plini 
cărora nu le-om mai fi străini ! 


Doina 
(Părul cel mai lung din lume) 


! ţi-ai crescut parcă anume 

părul cel mai lung din lume 
ca-ntr-un giulgi să-ți ţii într-însul 
trupul tău curat ca plinsul 

lin pornit şi-ncheiat lin 

ca-ntr-o şoaptă de amin... 


eu de-acuma ţi-s străin... 


nu mai vii şi nu mai vin 

să mă-mbăt de sfîntu-ţi vin 
unde-i vin găsesc venin 

eu de-acuma nu mai vin... 


unde vin găsesc venin... 


nu-i mai şti nici cui mă-nchin, 
pe ce perină mă-alin, 

nu-i mai şti cum mă clatin 

ca frunzuca de arin, 

nu-i griji pe unde-nsăr 

ca o mumă-ntr-adevăr 

nu-i griji pe unde-nsăr... 


unde-nsăr, cu Moartea-nsăr 
Muma celui mai lung păr, 


unde-nsăr, cu Moartea-nsăr 
Muma celui mai lung păr ! 


Doina 
(ţara de Miraz) 


! numai tu ştii ce-i cu mine, 
ce poţi tu, nu poate nime, 
trupului, holocaustul, 

tu-i ştii cărnii mele gustul, 
Moarte, tu, doar tu şi numa 
tu-mi ştii inima de-acuma ! 


! mi-am făcut trupul ca pinza 
poate m-o pune pe dînsa, 
mîna mea — închinăciune, 
amîndouă mini — tăciune, 
amîndouă mini — strigarea — 
s-au topit ca luminarea ! 


! adu noaptea şi cer noateaş, 
Moarte, rogu-te, ruga-te-aş ! 


! mi-am făcut trupul ca apa 
să-şi spele cu mine pleoapa, 
tot pe mine să mă plingă, 
măcar lacrimă nătîngă, 
măcar lăcrimarea fi-i-aş 
ţie-şi singură fetia-şi ! 


! Moarte, faţa mea cea hidă 
să mi-o vadă şi să ridă... 
numa zile mohorite, 

nu mă plinge, nu mă rîde, 
e a mea şi a oricărui, 

ca să vină tre să stărui ! 


! şi nu vine cînd se cere 
moartea asta de muiere ! 


! nu te-ntrebi tu, soro, Moarte, 
de ce suflet mai am parte; 
beutură şi azimă, 

unde mai găsesc inimă ! 


! numai tu ştii ce-i cu mine 
ce poţi tu, nu poate nime, 
trupului, holocaustul, 

tu-i ştii cărnii mele gustul, 
Moarte, tu, doar tu şi numa 
tu-mi ştii inima de-acuma ! 


! tînăr îs, bătrin n-oi mai fi 
numai tînăr îi plac Maichii... 
tînăr îs dar îmi ştiu partea, 
în puterea mea ţin Moartea, 
intru-n ea ca în abisul... 
tînăr îs dar îmi ştiu scrisul, 
că mi-i scrisa să mă miîntui, 
nu mi-i viaţa cît pămîntu-i, 
ci mi-i viaţa numa cîtu-i, 
fără de frumos, uritu-i ! 


! numai tu ştii ce-i cu mine, 
ce poţi tu, nu poate nime, 
trupului, holocaustul, 

tu-i ştii cărnii mele gustul, 
Moarte tu, doar tu şi numa 
tu-mi ştii inima de-acuma, 
trupul meu, numa tortură 
şi-amuţire a sa gură, 


cînd cu lacrimi pe obraz 
plinge ţara de Miraz; 

ca heruvii mă ţinea 

cu Moartea mă-mpotrivea ! 


Doina 
(Jale mi-i că mereuţ) 


! jale mi-i că mereuţ 

mă săruţi şi tot mă uiţi, 
mă alinţi şi tot mă minţi, 
tu, singura la părinţi; 
cumu-s eu aşa iubeţ 

de mai pun pe tine preţ? 
te-aş schimba, cînd să te schimb 
n-ai decît de mine timp, 
ți-aş da foc, daru-s milos, 
cum să arzi tu pîn’ la os? 
treacă de la mine dar 
trupul tău ca un pahar ! 


! prostul meu, peană de struţ, 
mîngiie-te-oi mereuţ, 

eu-ți pun inima la loc, 

cum să-mi pui tu mie foc? 
şi-apoi ce te-ai face tu 

să pui foc la o padu-—? 

revii vara-n ea te culci 

căpătii de ţiţe dulci... 

arz-ar focul gurile 

şi lase padurile... ! 


! mă muiere cu păr lung 
văd eu că nu-ţi mai ajung, 
cauţi Moartea dumneata, 
vino-ncoa să vezi Moartea: 
ştie cînd îmi prisoseşti 
lunecă pe la fereşti, 


cu ochi ca jăratecul 

ea şi eu lunatecul 

ne privim, cum ne privim, 
din noi doi nici unul ştim 
de-s eu ori de ea-i Moartea 
fermecaţi toată noaptea ! 


! jale mi-i şi aş jeli 

după pofta inimii, 
umblu jalea ca valea 

aş jeli toată jalea... 

la mijloc de noapte-i zi, 
de mijloc Moarte mă ţii, 
la mijloc de noapte-i zi, 
de mijloc Moarte mă ţii ! 


! de-acuma eu sînt bolnav 
şi-s căzut ca frunza-n prav, 
de-acuma eu sînt pierdut, 
ia-mă ca pe-un măr căzut, 
ia-mă şi mănîncă-mă 
Moarte şi te satură, 

că de-am fost eu bun mascur 
măcar Moartea s-o satur, 
mîncă, Moarte, măr creţesc 
eu cu tine mă-nsoţesc 

şi în clin şi în mînec 
de-acum nu mă mai vindec ! 


! dar n-are Moartea gură 
de-aceea e singură, 

gură are aceea, 

arămită ca Moartea: 

mă, Domniţă, ca ara- 


ca arama-i pleata ta, 
goală toată-n armură 

cu Moartea de-o masură 
rizi de ea şi-mi dai gură 
şi cuminecătură, 

stai cu mine căt ziuă 
stai cu mine căt ziuă ! 


Doina 
(Dor de moarte) 


! mai duceţi-mă-n sicriu de ceaţă, 
mai duceţi-mă-n sicriu de fum, 
sufletul meu vecinic nu se-nvaţă 
cu-ngreita inimă de-acum, 

mai duceţi-mă-n sicrie, îngeri, 

mai duceţi-mă-n sicrii de foc, 
m-am hrănit de scrîşnete şi plingeri 
plin mi-s de pustiu şi nenoroc ! 


! rob unei ştiinţe vechi, maithuna, 
floarea mea de carne, liturghii 
luminate Soarele şi Luna 

ţi-au turnat în floarea cărnii vii, 
Clara mea Lumină, Sunyatha, 
către tine vin, în tine-am fost, 
ictus blind mă vei scăpa de Roata 
vieţuirilor fără de rost ! 


Doina 
(Străina) 


! inima mea plînge de la sine 
inima mea bună ce ştia, 

crinul morţii numa pentru mine 
numa floarea de cireş ţia, 

cu ştiinţă depărtat de tine 

să nu semănăm cu-aceştia 

care ştiu numa să se-nvenine 
unul cu veninul altuia, 

cu ştiinţă depărtat de tine 

să nu semănăm cu-aceştia, 
miîinile-mi ţi-or fi de-acum străine 
numa floarea de cireş ţia 

inima mea plînge de la sine 
inima mea bună ce ştia ! 


! alba mea ca floarea de narcisă 
numa faţa ta mă lumina 

tu de-acum desăvirşit ucisă 
mai desăvirşit decît Moartea 
stai ca raza nelumită-nchisă 
care numa mort o pot vedea, 
tu, Nirvană, pururea promisă 
te ştiam numa cu inima, 

alba mea ca floarea de narcisă 
numa faţa ta mă lumina 

tu de-acum desăvirşit ucisă 
mai desăvirşit decît Moartea 
de ce oare mi-ai mai fost trimisă 
caut fără urmă urma ta ! 


! Roata Vieţii numa trupu-mi schimbă 
nu de moarte-mi tremură carnea 

totul mă-otrăveşte şi mă-nghimpă 
toată hrana mea-i otrăvitoa-— 

limba ce-o vorbesc şi-o pling nu-i limbă 
e numa rugarea mea ruga-— 

Celui care Tace şi Se-nnimbă 

Din Fiinţa Lui Prealuminoa-— 

limba ce-o vorbesc şi-o pling nu-i limbă 
e numa rugarea mea ruga-— 

nouă suferinţă trupu-mi plimbă 

inima mea suferinţă bea 

Roata Vieţii numa trupu-mi schimbă 
nu de moarte-mi tremură carnea ! 


! m-am hrănit de moarte şi de boală 
străin îs cât îi străinia 

Clară Rază, Tu, Primordială, 
rogu-mă nu mă mai învia 

cheamă Viaţa mea numa greşală 
cheamă-mă să-mi dezvelesc Moartea 
recunoaşte-te-oi de nu mă-nşală 
trupul alb ca neaua de Fecioa-— 

Tu, Fiinţă Pură de Lumină 
adormirea şi-alinarea mea 

pentru Tine astăzi mi-i străină 

cea care-mi era ca inima 

Tu, Fiinţă Pură de Lumină 

străin îs cât îi străinia 

mai alintă-mă cu mîna-ţi plină 
de-alintare de alint de a- ! 


Doina 
(Pune-i-aş, i-aş pune gurii lacăt) 


! 


! pune-i-aş, i-aş pune gurii lacăt, 
pune-i-aş şi lacăt şi zăvor 

ca să nu mă spuie pîn’ la capăt 

cum atît fără de voie mor, 

cum atît de fără nici o vină 

cum atit de fără nici un rost; 

pentru ce, Fiinţă de Lumină, 

bun numa de tras pe Roată-am fost? 
pune-i-aş, i-aş pune gurii lacăt, 
pune-i-aş şi lacăt şi zăvor 

ca să nu mă spuie pîn’ la capăt 

cum atit fără de voie mor; 

gura-mi însă spune de la sine, 

zice, zice gura mea de zor, 

nu se teme gura mea de mine 

nici de-s crunt cu ea, nici blîndior, 
gura-mi însă spune de la sine 

nici cu apă, nici cu vin n-o ud, 

gurii mele Moartea-i face bine 

ca pe gura altui o aud ! 


! gura mea, vedea-te-aş sărutată 
doar de foc, la foc, numa de foc 
şi cenuşa-n site strecurată 

doar de mînuri fără de noroc, 
dacă nu poţi tace cu tăcerea-ţi 
dacă tot nu ne mai izbăvim, 
buze două-a gurii mele eraţi 
înde voi iubite-atit de lin, 

azi e între voi venin şi ură 


nu are una de alta loc, 

gura mea vedea-te-aş a mea gură 
sărutată şi numa de foc: 
spune-atuncea gură străinie 

cum trăim aici şi cum murim, 
spune dacă tot îţi place ţie, 

dacă tot nu ne mai izbăvim, 
spune otrăvita mea de gură 

cum doar cu otravă ne hrănim 
fără nici o cuminecătură 

sufletul spre moarte ni-l grăbim ! 


! spune dacă nu poţi tace, — tace-aş, 
cum prăvale Ziua peste noi, 
Ziua-Aceea toată răutatea-şi 
scurge-n noi, otravă şi puroi, 
cum ne ţinem palma peste gură 
cînd privim la Soare-n Răsărit 
măsurînd oştirile de ură 

Soarele de sînge înroşit, 

înroşit cu tine a mea gură 

care toţi de-au vrut-o te-au lovit, 
spune fără mine, tu, sîngură, 
scuipă sînge şi venin coclit: 
cîştigaţi sîntem ca la belciuge 
îndrăgiţi de-o sifilitică 

Fiară care peste lume muge 
Fiara cea Apocaliptică... 

spune gura mea nesăturată 

de muieri din tîrg o mie trei 
spune celei care-acasă-aşteaptă 
ultimele vorbe dacă vrei ! 


închinare 


! cînd acasă mort ţi-oi veni ţie 


tu să nu te sperii, să nu plingi, 
ochii tăi, oglinzi de Veneţie, 

tot de nevenirea mea adînci, 
pleoapa ta cea albă-vineţie 

s-o cobori şi sufletul să-ţi stringi, 
cînd acasă mort ţi-oi veni ţie 

tu să nu te sperii, să nu plîngi 
pleoapa ta cea albă-vineţie 

s-o cobori şi sufletul să-ţi strîngi ! 


! tu, cămaşa lui Hristos, cămaşă, 
ca-ntr-un leagăn iară să mă culci, 
ca pe pruncii negrăiţi mă-nfaşă 
tot în alintare şi în giulgi, 
Maica mea de suferinţi frumoasă 
toate-a tale-s sfinte şi sînt dulci, 
tu cămaşa lui Hristos cămaşă 
ca-ntr-un leagăn iară să mă culci, 
ca pe pruncii negrăiţi mă-nfaşă 
tot în alintare şi în giulgi ! 


Doina 
(Străina) 


! tot mai mult de-acum, ştiu bine, 
de tine m-oi depărta 

cum se depărtează Steaua 
moartă de lumina sa, 

am fost unul trup cu tine, 

ne-a fost una inima, 

tot mai mult de-acum, ştiu bine, 
de tine m-oi depărta, 

am fost unul trup cu tine 

şi unime inima, 

rază sfîntă pentru nime 

cărei i-a murit Steaua ! 


! tot mai mult de-acum, ştiu bine, 
de tine m-oi depărta, 

tot mai mult de-acum, ştiu bine, 
de tine m-oi depărta ! 


! numa, numa eu cu tine 
dacă-am fi şi tot în Ra- 

tot în Raiul cel ca neaua 

alb de albă-n pomi floarea 
numa vecinic nu ne-am ţine 
nu ne ţine făptura, 

tot mai mult de-acum, ştiu bine, 
de tine m-oi depărta, 

numa vecinic nu ne-am ţine 
nu ne ţine făptura, 

rană sfîntă pentru mine 
carne tu din carnea mea, 


tot mai mult de-acum, ştiu bine, 
de tine m-oi depărta, 
tot mai mult de-acum, ştiu bine, 
de tine m-oi depărta ! 


! cît ti-ar fi de mine pline 
braţele şi inima, 

oricît m-aş umple de tine 
străinu-s, eşti străina, 

de-aş fi inimar, ce line 

inimile ne-aş lucra 

puse-n trupuri angeline 

trase bine la rindea, 

de-aş fi inimar, ce line 

inimile ne-aş lucra: 

plîngi cu lacrimi şi suspine 
sînge plinge inima, 

tot mai mult de-acum, ştii bine, 
de mine te-i depărta, 

tot mai mult de-acum, ştii bine 
de mine te-i depărta ! 


! se despart ape de ape 

şi apele de pămînt, 

ziua Soarelui de noapte 
Steaua de-ntuneric crunt, 

tu de mine mai aproape, 

decît însumi mie-mi sînt, 
Moartea vecinic ne desparte 
înşine al nosť mormiînt, 
Moartea vecinic ne desparte 
înşine al nosť mormiînt, 

noi sîntem Morminţii, pleoape 
pentru ochiul Celui Sfînt, 

noi sîntem Morminţii, pleoape 
pentru ochiul Celui Sfînt, 


Moartea vecinic ne desparte 
înşine al nosť mormînt, 
tu de mine mai aproape 
decît însumi mie-mi sînt 
se despart ape de ape 

şi apele de pămînt 

ziua Soarelui de noapte 
Steaua de-ntuneric crunt, 
tu de mine mai aproape 
decît însumi mie-mi sînt, 
tu de mine mai aproape 
decît însumi mie-mi sînt ! 


Doina 
(Copilul Bătrîn) 


! un plins îţi plînge vecinic în ureche, 
în Cartea Morților un sunet vechi, 
bocetul lumii inimii pereche 

cum lumile în Brahma sînt perechi ! 


! 0, luminează-mi Calea prin pustiuri 
muzică veche-a primului dezastru, 

să fiu senin ca morții în sicriuri 

bun pe pămînt ca-n univers un astru ! 


! să nu mă tem de suferinţi şi pacea 
nască-se-n mine ca-ntr-un uter sfint, 
bărbatul sterp să poarte-ntr-însul rodul 
misticul rod, pleromă, 

ca sîngele curgînd ! 


! tristeţe mi-i 
că-mi moare-ncet tristeţea, 
otravă nouă bucurie beau, 
să mai fiu tînăr toată tinereţea 
ca o mireasă blindei morţi o dau ! 


! o jale cosmică de-acum de mine 
deopotriva cărnii se desface 
funebre fluvii spumegă de groază 
şi-n mări ca alcyonii 

cuibaru-şi fac în pace ! 
! tei cu parfum de sfîntă dezbrăcată 
flagel al cărnii ruguri pentru aştri! 
o voce-aud şi-i tot din astă lume 


şi moartea-mi luminează Ochi-Albaştri ! 


! la ce ni-i bun pe totdeauna traiul, 
la ce mătasa albei tale rochi? 

nu putem ţine noi pe braţe Raiul 
cum nu-ţi poţi ţine lacrima în ochi ! 


! măcar apari Mireasă nevăzută 

ca Sufletul, prunc singur printre morţi, 
cu plete sclave încă celor nuferi 
plingîndu-te cu pîntece, lungi torti, 


regină-a lor, pe sînuri duci tăcută 
jug de santal şi ştiu amarnic suferi 
imaculată Graţie cumplită 
tu care Plugul Lumii 

arînd Oceanul porţi ! 


! fraţi de-o fiinţă ne va-nvinge boala, 
trăim în noaptea relelor măsuri, 
v-aţi pierdut inima fiinţi de groază 
şi veţi muri ca fiara prin păduri ! 


! singur acum şi singur de cînd lumea 
batjocoreşte Templul din Pămînt, 

voi sta văzînd Regina Morţii blindă 
ţesînd ca un Paianjen 

pînzeturi de-aur sfînt ! 


Doina 
(Uri memento) 


! opt milioane patru sv’ de mii 

de lighioane-n foc şi-n apă lină 

s-au încarnat ca mie tu să-mi vii 
făptură-a celor vii în veci Regină, 
rege-al făpturilor, Stăpîn deplin 

pe Cuget şi pe Vorbă şi pe Faptă, 

azi trupul meu ca pe un vas te ţin 

plin de venin, cu mîna mea cea dreaptă 


închinătoarea, scriitoarea sa — 

ca o Mireasă plină e de lacră- 

de lacrămi că doar nu din vina sa 
sufăr cât nici nu spun, Fiinţă Sacră, 
sufăr atît că nu mai am deloc 

iubire pentru tine carnea-mi tandră, 
făcut din suferinţă-s cum din foc 
începătoarea Lumii salamandră ! 


! ard de durerea bietului meu trup, 
faceţi-mi trupul, viermilor, ţărină, 
trei mii de ani de-acum de el mă rup, 
fără-de-sufletu-mi o să rămînă, 

l-or învîrti vîrtelniţe de foc, 

muncit şi chinuit mereu nestareţ, 
pînă l-o strînge iară la un loc 
sufletul meu pios nepizmătareţ, 

eu către mine trup al meu mă-ntore 
în Kali-luga, în Eonii care-ţi 
vintură în virtelniţe şi-ţi store 
miezul dezastrului mereu nestareţ, 


mă-ntore şi nu ştiu dacă să te iert, 
sau să te sparg să nu mai ţii în tine 
secretul jertfei şi-acel plin deşert 

al Gindului-Săminţă-a Lumii-n tine ! 


! ajută-mă, tu, Dumnezeul meu, 

să mă mai pot iubi acum pe mine 

în ceasul cărnii bolnave mereu 

de trupul meu voind să mă-nstrăine, 
Doamne, — acest trup de rîsul risului, 
e cea mai sfîntă şi mai sfîntă cupă, 
mai sfîntă decît Raza Soarelui 

care-a ta mină o s-o întrerupă, 

e sfint şi sfint şi sfint e, Doamne, cel 
de Tine plin cum Tu eşti plin de Tine, 
împacă-mă şi-mpacă-mă cu el 

cu trupul meu voind să mă-nstrăine, 


lotus c-o mie de petale vii 

iluminat petală cu petală 

ca o Mireasă Albă-n pirostrii, 

Clară Lumină, Tu, Primordială 
resoarbe-mă în muzica dintii 
Sufletul Lumii iară să mă ţină 

şi-n tine cît de mult, de poţi, să-amii 
Marele Bang, Fiinţă de Lumină ! 


Doina 
(Big Bang) 


! o, Doamne-Dumnezeule, 
care-nmulțit-ai lumile 

numai tunînd, numai tunîndu-ți vocea, 
ştiu, fără de speranță e 

să-mi mai înalţ pîn’ la tine, 

să-mi mai înalţ pînă la tine vocea ! 


! poate că însuți ai surzit 

din somnul tău adînc trezit, 

numai tunînd, numai tunîndu-ţi vocea, 
o, Doamne îndumnezeit 

de-acuma lumile-ai pornit 

numai tunînd, numai tunîndu-ţi vocea ! 


! aşa-mi era, aşa-mi era, 

aşa-mi era şi vocea mea, 

numai tunînd, numai tunîndu-mi vocea, 
înlănţuite lumi la rînd 

se învirteau Moartea visînd 

numai tunînd, numai tunîndu-mi vocea ! 


! dormeam ca alcyonii stînd 

într-un mormiînt de ape cînd 

numai tunînd, numai tunîndu-mi vocea, 
din Somnul m-am trezit căzînd 

într-un abis al groazei, cînd 

să-mi mai înalt pînă la tine vocea? 


! aşa-mi era, aşa-mi era 
aşa-mi era şi vocea mea, 


numai tunînd, numai tunîndu-mi vocea, 
cu mult mai mult strălucitor 

decît un milion de sori 

numai tunînd, numai tunîndu-mi vocea ! 


! veniră inşi de-un neam obscur, 
parcă abia ieşiţi din cur 

care-au luat şi-mi măsurară vocea, 
şi-a trebuit să ţip, să-njur, 

să-ndrug în graiul lor impur, 

să-mi folosesc precum o vită vocea ! 


! veniră alţii şi mai şi 

crescuţi în pustă pe pustii 

cărora iar nu le plăcură vocea-mi, 
punîndu-mi degetul în piept, 

m-au sfătuit să mă îndrept, 

să nu-mi mai nalt tot către ceruri vocea ! 


! o, Doamne-Dumnezeule, 
care-nmulțit-ai lumile 

numai tunînd, numai tunîndu-ți vocea, 
ştiu, fără de speranță e 

să-mi mai înalţ pîn’ la tine, 

să-mi mai înalţ pînă la tine vocea ! 


Doina 
(Oralităţi) 


! merg şi scriu — şi scriu!— 

şi că te caut nu-ţi promit, 

iar compun mintal 

de cînd hirtia s-a scumpit, 

scriu pe creier 

cu negreala de pe suflet 

negru negru negru negru — 

şi negreala asta negreşit 

apele-or s-o spele — 

cînd îmi va ploua direct pe creier — 
asta după ce-mi voi fi vîndut calota 
fiindcă osu-i bun pentru hîrtie — 
asta după ce mă vor fi otrăvit: 
zilnic iau şi beau otravă, 

zilnic beau otrava lor, 

mă omoară, ştiu, dar cu zăbavă, 
doamnelor şi domnilor ! 


Doina 
(Zile) 


! zile care îmi ucideţi, 

îmi ucideţi inima, 

ca într-un mormînt mă-nchideţi 
în ţărîna cărnii, grea, 

zile care îmi ucideţi, 

îmi ucideţi inima ! 


! cu mîni reci şi ochii vineţi, 
trup al meu de te-aş vedea, 
suferinţa ta aline-ţi 
Moartea Bună, numai Ea, 
zile care îmi ucideţi, 

îmi ucideţi inima ! 


Doina 
(Străina) 


! inima mea azi nu te mai vrea, 
a-mi cu tine tinereţea mea, 
lasă-mă aice să rămîn 

şi fără de tine şi bătrîn, 
lasă-mă aice să rămîn 

şi fără de tine şi bătrîn ! 


! ca să-mi iert 

că mult mi-ai fost dragă, 
lasă-mi numa pîne da neagră, 
noaptea s-o mănînc fără să văd 
aşteptînd urgie şi prăpăd, 
noaptea s-o mănînc fără să văd 
aşteptînd urgie şi prăpăd ! 


! singur să mă bucur că mă-ntomn, 
să-mi ud buzele numai în somn 

cu sărată lacrimă, săra- 

ochiul meu să plîngă, dacă vrea, 

cu sărată lacrimă, săra- 

ochiul meu să plingă, dacă vrea ! 


! ochiul meu să plîngă fără zor 
cum plînge-n padure un izvor 
singur de cînd lumea s-a-nceput 
nici măcar de Dumnezeu ştiut, 
singur de cînd lumea s-a-nceput 
nici măcar de Dumnezeu ştiut ! 


! viersul meu să-l cînţi numai noaptea, 


şi din şapte numa-ntr-a şaptea, 
lasă ziua cum e, dacă vrei, 

că-i ajunge răutatea ei, 

lasă ziua cum e, dacă vrei, 

că-i ajunge răutatea ei ! 


Doina 
(Passiflora incarnata) 


! voi ce l-aţi urcat pe cruce pe Hristos, 
un bărbat atît de tînăr şi frumos, 
lăudaţi-l mult în muzici şi-n poeme, 
că Hristos, de dragul vostru, 

în piroane urcă iar 
din vreme-n vreme, 
că Hristos, de dragul vostru, 

în piroane urcă iar 
din vreme-n vreme ! 


! voi, flămînzii, şi voi, răii, 

ŞI voi toţi, 
neam de tîrfe nesătule şi de hoţi, 
bucuros Hristos scuipatul vi-l primeşte 
şi numai de dragul vostru, 

cu un chin mai nou se primeneşte 
şi numai de dragul vostru, 

cu un chin mai nou se primeneşte! 


! numai unul dintre voi a născocit 
chinul care pe Hristos l-a omenit 

şi pe cruce nu-l mai lasă să-şi ia locul, 
şi numai de dragul lui, 

pustii-v-ar Dumnezeu cu focul 

şi numai de dragul lui, 

pustii-v-ar Dumnezeu cu focul ! 


Doina 


(Tatăl meu Rusia) 


! de cincisprezece ani nu ştiu, 
nu ştiu nimic de tine, Tată, 
stai tot în casa-n care-am stat 
copil în virsta fermecată, 
stai tot în casa-n care crunt 
îmi loveai trupul cu centura? 
val roş de sînge 
şi acum tot îmi mai podideşte gura! 


! sărutu-ţi mîna, Tată bun, 
sărutu-ţi mîna şi-nchinare 
ca Domnul-Dumnezeu tu eşti, 
ca Dumnezeu şi Sfintul Soare, 
cîţi pumni în inimă-am primit 
mi-au fost ca floarea la ureche 
că nu e pumn să poată sta 
cu pumnul Tatălui pereche! 


! sărutu-ţi mîna, Tată bun, 
sărutu-ţi mîna şi genunchii, 
te-ating, cu palma de copil 
cu-nvineţitele ei unghii, 
mi-s mîinile tot străvezii, 
nevinovate, albe prunce, 
putea să mi se-oprească-n loc cu totul 
inima atunce ! 


! Tu erai Tatăl meu 
şi noi copiii îţi spuneam Rusia... 


Tu numărai şi-ţi întindeam 

palmele-nsîngerate ţia... 
Te-ai fi oprit de-ai fi văzut 

că fiul tău de-al doilea plinge 
ţi-aş linge cizmele şi azi 

de-ar fi stropite de-acel sînge! 


! Tu erai tatăl meu 
şi noi copiii îţi spuneam Rusia... 
Tatăl dement cu epoleţi 
şi cu centură ca leşia... 
Tu erai Tatăl meu 
şi noi copiii te uram şi Mama, 
că ni l-ai pus tu pe pereţi pe Stalin 
şi-ai dat jos icoana! 


! Tu erai Tatăl meu 
şi noi copiii îţi spuneam Rusia... 
mai mult pe mine mă băteai, 
spre mine-ţi abăteai urgia... 
pînă spre miezul nopţii mult 
în casa noastră luminată 
se auzea cum tu loveşti 
cu vrednicia ta de Tată ! 


! Tu erai Tatăl meu 
şi noi copiii îţi spuneam Rusia... 
ne-ai îngrozit cu groaza ta 
copiilor copilăria... 
m-ai prigonit, m-ai alungat 
din părinteasca noastră casă, 
de-aceea azi picioarele mi-s tari 
ca fierul şi frumoasă ! 


! Tu erai Tatăl meu 
şi noi copiii îţi spuneam Rusia... 


genunchii azi mi-i plec 

şi-ţi plîng singurătatea, nebunia... 
mă poartă azi picioarele 

pe Drumul Noilor Imperii, 
la Noua Sofie să-ajung 

pe crucea Albelor Siberii ! 


! nimic nu poate-a mă-ngrozi, 
sufletul meu nu se mai teme... 
de tine doar mi-i dor mereu, 
nu te-am văzut de-atita vreme, 
dar nu bătrîn, dar nu dement, 
n-aş vrea să-mi pari 
acum un altul, 
Tu care trupul mi-ai făcut 
tare şi neted ca asfaltul ! 


! poate de-acum, nu mai e mult 

şi în Siberia ni-i drumul, 
la tine doar mă mai gîndesc 

cît ţine şi ne-o ţine-acumul, 
fiul vîndut şi schingiuit 

ce gînd să-ţi mai trimită ţia? 
Tu erai Tatăl meu 

şi noi copiii îţi spuneam Rusia ! 


! de cincisprezece ani nu ştiu, 
nu ştiu nimic de tine, Tată, 
stai tot în casa-n care-am stat copil 
în vîrsta fermecată... 
stai tot în casa-n care crunt 
îmi loveai trupul cu centura... 
val roş de sînge şi acum 
tot îmi mai podideşte gura! 
! Tu erai Tatăl meu 
şi noi copiii îţi spuneam Rusia 


Tu erai Tatăl meu 

şi noi copiii îţi spuneam Rusia 
Tu erai Tatăl meu 

şi noi copiii îţi spuneam Rusia 
Tu erai Tatăl meu 

şi noi copiii îţi spuneam Rusia 
Tu erai Tatăl meu 

şi noi copiii îţi spuneam Rusia ! 


Doina 
(Melodie fără sfîrşit) 
(Variantă) 


La 100 de ani de la tipărirea Doinei în „Convorbiri literare“... 

prilej să le reamintim şi redactorilor de azi ai ilustrei reviste 

că „autorul Doinei“ e numai Mihai Eminescu, noi ceilalţi toţi 
sîntem doar nişte umbre... 


„Arithmo de te pant' epeoiken“ 
Hieros Logos 
„Numai umbra spinului 
La uşa creştinului.“ 


Mihai Eminescu, Doina 


Ø 


! pregătindu-se să intre 
într-al şaptelea lui trup, 
sîngerînd din ochi şi vintre, 
urlînd ţapăn ca un lup 
şi-alegîndu-se doar dintre 
moi suspinuri ce se rup, 
sufletul meu a mirare 
cearcă unu, doi şi trei, 
cearcă patru, dacă n-are 
şaptele mai mult temei, 


cearcă nouă şi-ncercare 
sfîntă dacă zecele-i, 


pînă-a-şi părăsi mormîntul 
cearcă-un alt mormiînt de soi 
acelaşi destin avindu-l 

de sobol şi muşuroi, 

dar mai multă prana-ntr-însul, 
dar mai fără de puroi; 


de cînd stă sub palmierul 
vecinic călătorului: 

primul număr par, Misterul 
Nunții şi-Afroditei lui, 
dublu, — şi-ncheiat în fierul 
coasei Morţii, şaptelui, 


cearcă Numărul de Aur 
în plai hiperboreean 
după-acela faurmaur 
descinzîndul la Teţcani 

şi văzînd prin nori balaur 
lup flămînd de mii de ani, 


şi visînd cel fir de aur 
legînd vieţile-i colan, 

toată karma-i aduna-or 

în cel galeş plan nirvan 
cum acelui Minotaur 
vergine şi băietani; 

mîinile cu-ale lor zece 
degete îmi sînt precept, 
toate-n mînuri le-oi petrece 
spre Eonul înţelept 

care-o şti de altă Lege, 

de Frumos, de Bun şi Drept: 


preafrumosul Ganymede, 
el, Aparul, Monarc Blind 
care-n ochi divini se vede 
soma-n cupe mari turnînd, 
el, pereche albei Lede, 

el, cerescul foc stingînd; 


pînă-atunci nestăpînindu-mi 
limba şi nici pîntecul, 
(pîntecul mai des fiindu-mi 
de muiere nesătul) 

şi la inimă viindu-mi 

din veninuri îndestul, 


singur nepăzind metronul 

şi tot răului dînd zor 

să mă umple, — am prins canonul 
să-mplinesc de de cu zori 
truditor obscur la zvonul 

Marelui Ordonator 


zic în loc de ziua-bună 
argumentul lui Picard 
celor singuri-împreună 
celor nevegheaţi de Har, 
celor care se-mpreună 
spre-a însămînța-n zadar, 
eu-s cu ei, cu sărăcanii 
cari tot răul au făcut 

dînd moşiile lor danii, 
eu-s cu cei purtaţi pe scut 
nescutiţi nici morţi, sărmanii, 
de-a fi judecaţi că-au vrut 


să rămiie, să rămiie 


tot în partea cea mai rea 
unde nu vor să ne-amiie 
boala, jalea şi Moartea 
care trupul ni-l tămiie 

şi ni-l trage la rindea 


bun sicriu să ni-l mîngiie 
sîngerînd toată carnea 
că-au putut în el să ţiie 
Cerul. Eu-s cu-aceştia 
care-n ţara lor de griie 
treieră cutreiera, 


eu-s cu toţi aceştia şapte 
şi mai mult cu cel mezin 
care bea sînge cu lapte 

ca pe un ichor divin 

şi-ale cărui braţe-s coapte 
pîn’ la coate în venin ! 


! şapte fraţi tăind la piatră 
al şaptelea nu mai vrea... 
am făcut noi, Morţii, vatră, 
plînge cel de-al şaptelea, 
am făcut noi, Morţii, vatră, 
plînge cel de-al şaptelea, 


de tine ne-am închis, Soare, 
şapte fraţi ca şapte fraţi, 
şi-acum ura ni-i lucrare, 

se urăşte braţ pe braţ, 
şi-acum ura ni-i lucrare, 

se urăşte braţ pe braţ, 


şapte ani tăiai la piatră 


şapte ani tăiai la pia-—, 
să-i fac drum să poa’ să treacă 
cu trăsura ei Moartea, 
să-i fac drum să poa’ să treacă 
cu trăsura ei Moartea, 


şapte ani tăiai la piatră 
şapte ani cu mîna mea, 
fii-mi mînă blestemată 

de eşti dreapta ori stînga, 
fii-mi mînă blestemată 

de eşti dreapta ori stînga 
c-ai făcut tu drum de piatră 


să treacă pe el Moartea, 

şi-a venit la noi acasă 

şi-a găsit-o pe Maica, 

şi-a venit la noi acasă 

şi-a găsit-o pe Maica, 

şapte ani tăiai la piatră 

şapte ani ca un ocnaş, 

azi se primblă Moartea roată 
orişiunde prin oraş, 

azi se primblă Moartea roată 
orişiunde prin oraş, 


şapte ani tăiai la piatră, 
şapte ani tăiai la pia- 

şi gămanii mă tot latră 

că n-am minuri muncitoa- 
şi gămanii mă tot latră 

că n-am minuri muncitoa- 


meşter, sînt ţinut tot calfă 
Pod şi Templu — adînc zidind, 
aurita mea pentalfă 


deasupră-ne lucind, 

aurita mea pentalfă 
deasupră-ne lucind: 

sînul tău cel acru-toapsă 
numai pentru mine-i dul-, 
Moarte, tu, cu lungă coapsă 
numai eu te îndestul, 
Moarte, tu, cu lungă coapsă 
numai eu te îndestul, 


sînul tău cel acru-toapsă 
numai pentru mine-i du-, 
Moarte, tu cu naltă coapsă, 
îmi ştii mînurile tu, 
Moarte, tu, cu naltă coapsă, 
îmi ştii mînurile tu, 


ţi-au întipărit făptura 
truditoare-a mele mîni 
te-au masurat cu masura 
ani şi luni şi săptămîni, 
te-au masurat cu masura 
ani şi luni şi săptămîni, 


sînul tău cel acru-toapsă 
numai pentru mine-i du-, 
Moarte, tu cu nalgă coapsă 
îmi ştii mînurile tu, 

Moarte, tu, cu nalgă coapsă, 
îmi ştii mînurile tu, 


ti-au întipărit făptura 
truditoare-a mele mîni 
te-au masurat cu masura 
ani şi luni şi săptămîni, 
te-au masurat cu masura 


ani şi luni şi săptămîni, 


sînul tău cel acru-toapsă 
numai pentru mine-i dul-, 
asta-i toată-a mea pricoapsă 
la buna murire-emul, 

asta-i toată-a mea pricoapsă 
la buna murire-emul: 


mi-am făcut trupul ca pinza, 
pînza cea de borangic, 

poate m-o pune pe dînsa 
căci nu suferă nimic, 

poate m-o pune pe dînsa 
căci nu suferă nimic, 


cît mai ţine ca mătasa 

carnea mea, sărmanul strai, 

îi sînt vieţii tale casa, 

Moartea mea frumoasă-mi pai, 
îi sînt vieţii tale casa, 

Moartea mea frumoasă-mi pai, 


şi-al meu trup şi ţie pae-ţi 
ca al Verginei trupşor, 

cu evlavia opaeţ, 

sfint ca sfinta sfintelor, 
cu evlavia opaeţ, 

sfint ca sfinta sfintelor, 


şi-al meu trup să-ţi pară ţie 
sfint Eden unde petreci, 
pîn’ la dreapta Parusie 
piere fără urmă-n veci, 

pîn’ la dreapta Parusie 
piere fără urmă-n veci; 


faţa mea de nici un rictus 
neatinsă-i, nici dezgust, 
rază-a Morţii, sfinte ictus, 
Clara ta Lumină-o gust, 
rază-a Morţii, sfinte ictus, 
Clara ta Lumină-o gust, 


tu, aproapea şi departea, 

tu alean şi-alin în veci, 

Moartea mea închinu-ţi moartea 
moartea mea cu mînuri reci, 
Moartea mea închinu-ţi moartea 
moartea mea cu minuri reci ! 

! îmi vind sufletul tot ţie 

veci de veci nemîntuit, 

de te-aş prinde, Moarte Vie, 
să-ţi bag ghearele în gît, 

de te-aş prinde, Moarte Vie, 
să-ţi bag ghearele în gît ! 


! că-s din cei ce trec cu talpa 
peste pietre-ncinse-n foc 
nevrînd în această Kalpa 

să stea cu Domnul deloc, 
nevrînd în această Kalpa 

să stea cu Domnul deloc ! 


! sînt acel ce nu mă satur 
tot la Domnul să mă duc 
împotriva Lui doar, martur 
pentru ultimul dibuk, 
împotriva Lui doar martur 
pentru ultimul dibuk ! 


! de te-aş prinde eu mi-aş vinde 


învierea mea pe-atit, 
Moarte Vie, de te-aş prinde 
să te-ngrop pînă la gît, 
Moarte vie, de te-aş prinde 
să te-ngrop pînă la gît, 


că-mi dărîmi zidul şi Anta 
şi nu-mi amintesc decît 

din ruinurile-Ananta 

al Fecioarei trup zidit, 

din ruinurile-Ananta 

al Fecioarei trup zidit ! 

! asta-mi este toată arta 

tot cu mine să o port 

ca pe un vîrtej — Vivartha —, 
Moartea cît sînt viu şi mort, 
ca pe un virtej — Vivartha —, 
Moartea cît sînt viu şi mort; 


şapte ani tăiai la piatră, 
şapte ani cu mîna mea, 
n-am cu ce-ţi plăti o natră 
să-ţi acopere faţa, 

n-am cu ce-ţi plăti o natră 
să-ţi acopere faţa: 


du-te, tu, față frumoasă, 
du-te, tu, cum ai zbura, 
am făcut noi, Morţii, casă, 
lunea şi duminica, 

am făcut noi, Morţii, casă, 
lunea şi duminica, 


marţi şi miercuri, Joi şi vineri 
şi aşijderi sîmbăta, 
„Şi din tineri în mai tineri“ 


am făcut morţii casa, 
„Şi din tineri în mai tineri“ 
am făcut morţii casa ! 


! sar la dreapta şi la stînga, 
înainte şi-napoi, 

mă găsesc mereu la mijloc, 
la mijloc e Moartea-n noi, 
mă găsesc mereu la mijloc, 
la mijloc e Moartea-n noi, 


mă îmbracu şi dezbracu, 

mă înfoi şi mă desfoi, 

n-are Moartea nici pe dracu, 
primblu Moartea-n haine noi, 
n-are Moartea nici pe dracu, 
primblu Moartea-n haine noi, 


miînc durere, beau otravă 
şi cu groaza mă răsfaţ, 
mă omoară cu zăbavă, 
Moartea mea fără de saţ, 
mă omoară cu zăbavă, 
Moartea mea fără de sat 


(parcă n-ai sări cum tré- 
mai la stîinga-dreapta bré 
mai mijlocul la mijloc 

ca să ia mijlocul foc!) 
drag mi-a fost de tine tare 
trup al meu de tot sărac, 
de la creştet la picioare 

în plinsoare te îmbrac, 

de la creştet la picioare 

în plinsoare te îmbrac, 


jale mi-i de tine, jale, 

trup al meu că ţi-a fost scris, 
să visez dormind în tine 

să te părăsesc în vis, 

să visez dormind în tine, 

să te părăsesc în vis ! 


! dacă nu te ameninţă 
suferinţa ta mereu 

uiţi, preadulcea mea fiinţă, 
trupul meu, odorul meu, 
uiţi, preadulcea mea fiinţă, 
trupul meu, odorul meu: 


tot ce altul face-o dată 
eu de şapte ori tot fac 
şi-apoi din Facerea toată 
eu numai ponosul trag, 
şi-apoi din Facerea toată 
eu numai ponosul trag, 


toţi ceilalţi iau tot prinosul 
rămîne-le-ar totu-n git, 

eu cu truda şi ponosul 

şi netrebnic dovedit 

eu cu truda şi ponosul 

şi netrebnic dovedit ! 


! şapte fringhii de mătasă 
împletite-toate-n şa-, 
pentru-o treabă serioasă, 
pentru o spînzurătoa-, 
pentru-o treabă serioasă, 


pentru o spînzurătoa-, 

se rup una cîte una 

nu-ți poţi frînge bietul gît, 
cearcă toată săptăluna 
n-o să-ți iasă nici atît 
cearcă toată săptăluna 
n-o să-ți iasă nici atît ! 


! atitu-l jelesc şi-atitu-l 

sacul meu de piele scump, 

da cum cerc să-mi păzesc gâtul 
deîndată mi-l şi rump, 

da cum cerc să-mi păzesc gâtul 
deîndată mi-l şi rump ! 


! vreau să fac şi nu pot face, 

ce nu vreau să fac tot fac, 
Doamne, -n scrum de s-ar preface 
rămăşiţa ast de veac, 

Doamne, -n scrum de s-ar preface 
rămăşiţa asť de veac ! 


! în oraşul ăsta şapte 

mă iubesc şapte muieri, 

nu mă uit de-i zi ori noapte, 
le dau tot ce ele-mi cer, 

nu mă uit de-i zi ori noapte, 
le dau tot ce ele-mi cer ! 


! toate şapte vor de toate, 
vor şi toată inima, 

fără sat sînt toate şapte, 
milă de la nici una, 

fără sat sînt toate şapte, 
milă de la nici una ! 


! singur mă am doar pe mine 
doar pe mine şi Doina, 

dar de mine nu se ţine 

cu iubire nici umbra, 

dar de mine nu se ţine 

cu iubire nici umbra ! 


! Doina o îngîn şi-o uitu 
şi din nou mi-o amintesc 
cînd mă apucă uritu 

că pe-aici mă prăpădesc, 
cînd mă apucă uritu 

că pe-aici mă prăpădesc ! 


! cît de mult urăsc oraşul 
cît urăsc acest oraş, 
temniţat ca vieţaşul 

ies din el numai golaş, 
temniţat ca vieţaşul 

ies din el numai golaş ! 


! pentru noi, moldavi, oraşe 
ne-ai dat trudă şi ospici, 
ne-ai sfărmat la ciolănaşe 
sub tramvaiele de-aici, 
ne-ai sfărmat la ciolănaşe 
sub tramvaiele de-aici ! 

! ne-ai stors vlaga fără noimă, 
numa strîmb ne-ai judecat, 
chinul nostru, orice moimă 
l-a hlizit şi l-a scuipat, 
chinul nostru, orice moimă 
l-a hlizit şi l-a scuipat ! 


! fiecăruia un gide 
şi-o paiaţă, dacă sca- 


de satirul morţii hide, 
nu scapă batjocura, 
de satirul morţii hide, 
nu scapă batjocura ! 


! locul rău, întors cu dosul, 
locul rău întors pe dos, 
unde cei care-au ros osul 
ne-au sfărmat sărmanul os, 
unde cei care-au ros osul 
ne-au sfărmat sărmanul os ! 


! Moartea-şi primblă iar trăsura 
prin turcitul Bucureşti 

care şi-a-ntrecut măsura 

în fasoane harăpeşti 

care şi-a-ntrecut măsura 

în fasoane harăpeşti, 


în zăltaţi la Furinalii 
haraminii plini de lapţi, 
în jigodii şi canalii 

şi toţi întru Domnul fraţi, 
în jigodii şi canalii 

şi toţi întru Domnul fraţi ! 


! şapte drumuri am în faţă 
pe oricare-aş apuca, 

mă vîntuie şi mă-ngheaţă 
şi-i noapte de diminea-, 
mă vîntuie şi mă-ngheaţă 
şi-i noapte de diminea-, ! 


! şapte drumuri am în faţă 
şapte cupe cu otra-, 


mă îmbie şi răsfaţă 
Moarteamînăstareţa, 
mă îmbie şi răsfaţă 
Moarteamînăstareţa ! 


! de te-ai face-o mănăstire 
Moarte, după-atita chin, 
„să-mi dai buze de cetire 
şi la sînu-ţi să mă-nchin“, 
„să-mi dai buze de cetire 
şi la sînu-ţi să mă-nchin“ ! 


! şapte drumuri am în faţă, 
pe oricare-aş apuca 

la capăt de drum s-aşază 
Dumnezău în faţa mea, 

la capăt de drum s-aşază 
Dumnezău în faţa mea ! 


! nu mă judecă, nu strînge 
relele din viața mea, 
numa singur stă şi plînge 
priivindu-mă aşa, 

numa singur stă şi plînge 
priivindu-mă aşa ! 


! uite, Doamne, drum de sînge 
am ales cu voia ta, 
drăguț-Doamne nu mai plînge, 
alina-m-oi cu Doina, 
drăguț-Doamne nu mai plinge 
alina-m-oi cu Doina ! 


! nu mă judeca, nici plînge, 
cîntări, nici alina, 
numa ia-mă şi mă stringe 


cum iei floarea şi frunza 
numa ia-mă şi mă stringe 
cum iei floarea şi frunza ! 


! nici o Moarte nu-i ca Moartea 
nici ca lumea nu mai faci 
Lumea care-şi ţine partea 

ca frunzele în copaci, 

Lumea care-şi ţine partea 

ca frunzele în copaci ! 


! sărăcuţa mea de lume 
eu nimica nu-ţi mai cer, 
poate eşti aşa anume 

ca să pot uşor să pier 
poate eşti aşa anume 

ca să pot uşor să pier ! 


! într-o noapte am murire, 
într-o noapte am murit, 
fără teamă de orbire 

pre Domnul l-am întîlnit, 
fără teamă de orbire 

pre Domnul l-am întîlnit ! 


! sufletu-mi vîrtej ca hăul 

stătea gol în faţa lui, 

spune-mi, Doamne, care-i Răul 
tot Răul Pămîntului? 

spune-mi, Doamne, care-i Răul, 
tot Răul Pămîntului? 


! dacă tot murim cu totul, 
înviem apoi de tot? 


spune-mi, Doamne, care-i rodul 
încarnării noastre-n Tot? 
spune-mi, Doamne, care-i rodul 
încarnării noastre-n Tot? 


! nu sîntem doar un nimica 
mai uşor ca negura? 
numai groaza-ne şi frica 
poartă Sfîntă Vergura? 
numai groaza-ne şi frica 
poartă Sfîntă Vergura? 

! dacă ne-ai zidit, zidire 
Doamne, Tu, cu mîna ta! 


o iubire doar iubire 
sufletul mi-l lumina, 
o iubire doar iubire 
sufletul mi-l lumina, 


o lumină cu aromă 

ca unul mirabil mac 
pîntece-matern-pleromă, 
leacul neaflat în veac, 
pîntece-matern-pleromă, 
leacul neaflat în veac ! 


! într-o noapte, poate noaptea 
îmbătat de afion, 

vrut-ai, Doamne, să văd Moartea 
Lumii în Armaghedon, 

vrut-ai, Doamne, să văd Moartea 
Lumii în Armaghedon ! 


! astăzi mi se-ntoarce toată 
jalea cum e negura, 


mi-au pus la gură lăcată, 
mi-au împodobit gura, 
mi-au pus la gură lăcată, 
mi-au împodobit gura ! 


! azi zic gurii, Doamnă gură, 
ia şi mîncă, ia şi bea, 

dar aleanul ei nu-ndură 

cît cenuşă şi otra- 

dar aleanul ei nu-ndură 

cît cenuşă şi otra- ! 


! orice vorbă zice, -i strimbă, 
vrea să ţipe, -i zice lin, 

şi ar vrea să-i pun pe limbă 
un venin numai venin, 

şi ar vrea să-i pun pe limbă 
un venin numai venin ! 


! tot ce-ar zice de acuma 
gura mea tot nu-i de-ajuns 
patru suliţi bune numa 
dacă trupul mi-au străpuns, 
patru suliţi bune numa 
dacă trupul mi-au străpuns 


şi încep vorbirea Limbii 
ce-o-nţelege Dumnezău, 
altfel înmulţesc doar limbii 
răului puind la rău 

altfel înmulţesc doar limbii 
răului puind la rău ! 


! este, Doamne, unul mare, 
unul tare, unul cât, 
cît un rac roşiu şi care 


ne-a pus cleştii lui în gît, 

cît un rac roşiu şi care 

ne-a pus cleştii lui în gât ! 

! chip să ţipi nu-i şi nu-i chip să 
te mai rogi, să bei, să mînci, 
Fiara cea Apocalipsă 

ne tot tîrîie pe brînci, 

Fiara cea Apocalipsă 

ne tot tîrtie pe brînci ! 


! este unul doar smîrdoare 
şi-i cu noi, aici, la slog, 

îl ştii bine, Doamne Mare, 
pe acela Gog-Magog, 

îl ştii bine, Doamne Mare, 
pe acela Gog-Magog ! 


! nouă borte trupu-mi lasă 
şi cu toate astea n-a 

nu are pe un’ să iasă 
sufletul meu dacă vrea, 

nu are pe un’ să iasă 
sufletul meu dacă vrea ! 


! şapte or să mă omoare, 
şapte îşi vor împlinta 
cuţitoaiele amare 

exact unde-i inima, 
cuţitoaiele amare 

exact unde-i inima ! 


! sufletul meu o să zboare, 
sufletul, iubirea mea, 

din această închisoare, 
din această închisoa-, 

din această închisoare 


din această închisoa- ! 


! rămîneţi Lună şi Soare 
tot ca la venirea mea ! 


! iar de suferinţi te nărui 
trupu-mi suleget de mim, 
suferi mut şi mult şi stărui 
şi mai mult să suferim, 
suferi mut şi mult şi stărui 
şi mai mult să suferim ! 


! suferi astăzi ca pămîntul 
ca şi vintul stare n-ai, 

apa mea de trup ca gîndul 
arzi cum l-a-nceput ardeai, 
apa mea de trup ca gîndul 
arzi cum la-nceput ardeai ! 


! ardere-ai, făptură tandră, 
ca în casa ta de foc 

Soră bună, salamandră, 
la-nceputul cel de scoc, 
Soră bună, salamandră, 
la-nceputul cel de scoc ! 


! ardere-ai, făptură tandră, 
tu, scăpatul la soroc, 
să-ajungi drumomană landră 
şi sperjur şi prooroc, 
să-ajungi drumomană landră 
ŞI sperjur şi prooroc ! 


! spăimiîntat ca Philolaos, 


trupul ţi l-am privegheat... 
mîndro, să-ţi fie de paos 
lacrima ce-am lăcrimat, 
mîndro, să-ţi fie de paos 
lacrima ce-am lăcrimat ! 


!iară Sufletul în lacră- 
lacrămi de îngeri spălat, 
pura lui esenţă sacră 
ca-ntr-un giulgi înrourat, 
pura lui esenţă sacră, 
ca-ntr-un giulgi înrourat, 


ca-ntr-un lotus dintr-o mie 
de petale surîzînd 
în nesaţul de vecie 
zeii-n rugăciune stînd, 
în nesaţul de vecie 
zeii-n rugăciune stînd ! 


Doina 
(Negură) 


! de acum mai uşor 
decît ceaţa-s călător, 
de acuma mai lin 

de acuma nu mai vin: 


negură, negură 
cu sîngele pe gură 


Precistă, Vergură 
sufletul mi-i negură ! 


! negură, negură 
cu sîngele pe gură 


Precistă, Vergură 
sufletul mi-i negură ! 


Doina 
(Oralităţi) 


! eu m-am săturat de voi 
care de vă strîngeţi doi 
şi-n braţe vă ţineţi 
n-aveţi timp să vă iubiţi 
că tot timpul vă gîndiţi 
pe cît să vă vindeţi ! 


! pînă nici tu, maica mé 

tot nu m-ai putut ţin 

acolo într-un maţ 

şi m-ai scos spre vinzare 
cu-amîndouă braţele, 

cu dulcele tău braţ ! 

! iubeşte-ne şi pe noi 

că ne vindem pe gunoi, 

o, Doamne-n ceriuri Domn, 
că ni-i foame, — nu mîncăm 
că ni-i sete, — şi nu bem 
stăm treji picînd de somn, 
iubeşte-ne şi pe noi 

că ne vindem pe gunoi 

o, Doamne-n ceriuri Domn ! 


Doina 
(Moartea peste tot) 


! ai mei au fugit de tine 
dar tu ai fugit mai bine 
dar tu ai fugit mai bine 
Moartea peste tot, 
Moartea peste tot ! 


! hai, încearcă şi cu mine 
ca să vezi dacă fug bine, 
ca să vezi dacă fug bine 
Moartea peste tot, 
Moartea peste tot ! 


! hai, mă fugăre, curvană 

că sînt tot un plins şi-o rană, 
hai, mă fugăre, curvană, 
Moartea peste tot, 

Moartea peste tot ! 


! hai, mă fugăre, curviţă, 
să-mi pupi dulcea mea guriţă, 
hai, mă fugăre, curviţă, 
Moartea peste tot, 

Moartea peste tot ! 


! este o cărare-anume 
unde-i capătul de lume, 
este o cărare-anume 
Moartea peste tot, 
Moartea peste tot ! 


! hai acolo, mîndruleană, 
Moartea morţii curvuleană, 


hai acolo, mîndruleană, 
Moartea peste tot, 
Moartea peste tot ! 


! hai acolo, mîndruliţă, 
Moartea morţii, curvuliţă, 
hai acolo, mîndruliţă, 
Moartea peste tot, 
Moartea peste tot ! 


! faţa de pămînt mi-a ştears-o, 
inima de tot mi-a ars-o 

inima de tot mi-a ars-o 
Moartea peste tot, 

Moartea peste tot ! 


! vino-aici să-ţi rup cu parul 
şalele şi mădularul, 

şalele şi mădularul, 
Moartea peste tot, 

Moartea peste tot ! 

! te-oi lega cu legătura, 
te-oi bătea cu nemăsura, 
ţi-oi umple de sînge gura, 
Moartea peste tot, 

Moartea peste tot ! 


! te-oi ţinea ca să vezi cum îi, 
tocmai la Capătul Lumii 
azvirlit din maţul mumii, 
Moartea peste tot, 

Moartea peste tot ! 


! te-oi bătea pînă te-ai stinge, 
nimeni, nimeni nu te-a plînge 
te-oi bătea pînă te-ai frînge 


Moartea peste tot, 
Moartea peste tot ! 


ROSARIUM 


Doina 
(Mă dor mîinile de scris) 


„Ca să scriu iar, să scriu de meserie, 
scrie-mi-ar numele pe mormiînt, 

şi n-aş mai fi ajuns să trăiesc.“ 

Mihai Eminescu 


! mă dor miînile de scris 

de la stînga înspre dreapta, 
chinu-mi-s, alinu-mi-s, 
numai scrisu-mi este Fapta, 
mă dor mînile cum pot 
doar pe tine să te doară 

cari din mîni mă scapi de tot 
căprioară-soţioară, 

numai singură te culci 
priivindu-mă pe mine, 
trupul tău muiatul giulgi 
ţine rane şi suspine ! 


! mă dor mînile de scris 
cum pe prunc îl doare tînga 
mă-sii-n mumă-sa închis, 
scriu cu dreapta şi cu stînga, 
de la Dracul către Domnul 
de la Domnul către Dracul 
pînă mă omoară somnul 
pînă somnu-mi rupe capul, 
mă dor mînile mă dor 

nu ating cu ele-o vară 
trupul tău de mac uşor 


mirosind ca o mioară ! 


! cu aceste minuri pot 
învârti şi eu talantul 
Abstractior şi Savaot 

pot cu ele-ucide-un altul, 
pot cu ele face tot 

ce faci tu! ele-mi sînt Christul 
numa-n cuie mi le port 

mi le vind cu tot cu scrisul, 
milă mi-i de-a mele mîni, 
de la stînga înspre dreapta 
zile-ntregi şi săptămîni 

luni şi ani ele-mi fac Fapta ! 
! tu care-mi iubeai, Dora, 
minile lucrate bine, 

taie-mi mînile şi ia- 

şi ia-mi mînile cu tine, 

tu care-ai plecat, Dora, 

în ţinuturi florentine, 
taie-mi mînile şi ia- 

şi ia-mi mînile cu tine; 

mă dor mînile de scris 

de la stînga înspre dreapta 
chinu-mi-s, alinu-mi-s, 
numai scrisu-mi este Fapta, 
mă dor mînile de scris 

de la stînga înspre dreapta 
chinu-mi-s, alinu-mi-s 
numai scrisu-mi este Fapta ! 


Rosarium 
(Bocet) 


! cînd într-un sicriu 
m-ai închis de viu, 
Mari, Mario, 

Mari, Mario ! 


! eu n-am vrut să-nviu 
pe lume să viu, 

Mari, Mario, 

Mari, Mario ! 


! în pîntec mă porţi 
să mă-nvii din morţi, 
Mari, Mario, 

Mari, Mario ! 


! mamă cu mini sfinte, 
mă rog, nu mă vinde, 
Mari, Mario, 

Mari, Mario ! 

! mamă cu mini sfinte, 
mă rog, nu mă vinde, 
Mari, Mario, 

Mari, Mario ! 


Rosarium 
(Evlavie) 


! mai întreabă iarba verde, 
bolta cu albastru mur, 

de ce tot ce-a fost se pierde 
şi la mijloc şi-mprejur, 

de ce tot ce-a fost se pierde 
şi la mijloc şi-mprejur? 


! mai întreabă şi te-ncinge 
cu coroana cea de spini, 

tu, soţia mea, bolnavă, 
plîngi prin mistice grădini, 
tu, soţia mea, bolnavă, 
plîngi prin mistice grădini ! 


! nu-ţi apare Grădinarul, 
mereu tînără-l aştepţi, 
numai nu mai este verde 
iarba subt măslinii drepţi, 
numai nu mai este verde 
iarba subt măslinii drepţi ! 


Rosarium 


(Mă mir de steauă...) 


! mă mir de steauă, steaua cum străluce 
de unde ia lumina, unde-o duce...? 


! mă mir de neauă şi de trupu-i vergur 
cînd trupul meu de supărare-i negru... ! 


! mă mir de tine pururea Fecioară, 
de unde poţi să plingi, a câta oară...? 


! cu mîna-ţi atingîndu-mă mă miîntui, 
mirosul ei de Moarte Bună sfintu-i... ! 


! mă mir de steauă, miră-se de mine 
că stă fără folos să mă lumine ! 


! mă mir de steauă, miră-se de mine 
că stă fără folos să mă lumine ! 


Rosarium 
(Stella Maris) 


! mă rog ţie, Sfintă Fecioară, 
îmi sînt mie prea grea povară, 
luminat de tine, străluceo, 
poate un an-doi oi mai duce-o, 
luminat de tine, lumină, 

ca să pot muri fără vină, 
luminat de tine, lumină, 
inima de toţi mi-i străină ! 

! mă rog ţie sfintă şi sfintă 
trupuşorul mi-l înmormîntă, 
cu mînurile-ţi de tămiie 
osicioarele-mi le mîngiie, 
luminat de tine, lumină, 

ca să pot muri fără vină, 
luminat de tine, lumină, 
inima de toţi mi-i străină ! 


! numai tu vezi ce nu se vede 
numai tu crezi ce nu se crede, 
numai tu-mi vezi inima moartă, 
trupul care-abia o mai poartă, 
luminat de tine, lumină, 

ca să pot muri fără vină, 
luminat de tine, lumină, 

inima de toţi mi-i străină ! 


! luminat de tine străluceo, 
poate un an-doi oi mai duce-o, 
dar mă rog cu toată fiinţa 
mâîntuie-mi de-acum suferinţa, 


luminat de tine, lumină, 
ca să pot muri fără vină, 
luminat de tine, lumină, 
inima de toţi mi-i străină ! 


! luminează-mi încă şi încă 
tu în ceruri rană adincă, 
frumuseţe sfîntă şi rană, 
tu, Fecioară fără prihană, 
luminat de tine, lumină, 

ca să pot muri fără vină, 
luminat de tine, lumină, 
inima de toţi mi-i străină ! 


Rosarium 
(Figlia del Tuo Figlio) 


! oasele-ţi le dezgropară 

şi-mi le arătară mie 

ca de-acum să nu-mi mai pară 
Maica mea că eşti tot vie, 
într-un hîrb te adunară 

să mai spele-o dată mortul 

ca să nu-mi mai pari Fecioară 
să ştiu că-ai murit cu totul ! 


! părul tău ca părul numa 

şi încolo oseminte, 

să mă-ngrozească de-acuma 
Mamă, mînurile-ţi sfinte, 
faţa ta, curată faţa, 

doar o ţeastă care ride, 

ca să-mi înspăimînte viața 
plămadă de vise hide ! 


! vrut-au vrut ca să mă facă 
să cred că tu eşti ca Moartea 
Maica mea, la îngeri dragă 
vecinic vie şi departea, 

ochii care-ţi stau a plinge 
cum ar fi putut să-ţi moară? 
raza lor nu se va stinge 

Tu, de-a pururea Fecioară ! 
! carnea mea sîngeră iară 
numai sîngele mă-ngînă 
sufletul mi-l torturară 

să cred că eşti doar ţărină, 


doar sudori de sînge-asudă 
fruntea-mi, cruntă mi-i privirea, 
cum să cred că-ntreaga-ţi trudă 
şi a unei vieţi iubirea 

cum să cred că-s doar ţărină 

şi un galbăn pumn de oasă, 
Maica mea cu albă mînă 

şi cu umere frumoasă? 

trupul de abia-mi se ţine 

roş de sînge ca un boț îi 
Maică-a mea eu cred în tine 

şi nu cred că morţi sînt morţii ! 


! de aceea mă rog ţie, 
plînsul ochii mei mi-i strică 
vino, Fecioară Marie, 
vino-n trupul tău de Fiică, 
vino şi-mi sărută gura 
trupul meu de rană strigă, 
du-mi pe braţele-ţi făptura 
sfintă Maică-a mea şi Fiică ! 


Rosarium 
(Marie-a vieţii) 


! Marie-a Vieţii nu-mi privi căinţa 
ci numai trupul slab şi suferinţa 
căci mîne aş putea în risul gloatei 
cu pietre să te sfarm cu voluptate, 
ci mîntuie-ne tu precum o Mumă 
şi păcătoşi şi fără de păcat 

loviți de groaza morţii fără urmă 
ne îmbubăm de ură nencetat ! 


! Marie-a vieţii mele blîndă foarte 
fără greşală, fără Timp şi Moarte 
curăţă-mi gîndul morţii de otravă 
inima lin sărută-mi-o cu slavă 

că putrezeşte carnea de pe mine 

şi viermii trupul mi-l mănîncă blind, 
ridică-te Regină-ntre Regine 

de curăţia ta eu sînt flămînd ! 


! stau în pămîntul sterp fără noroc 
cadavrul mi-l îngrop şi mi-l dezgrop 
gropar al vieţii mele fără viaţă 
trăită-n scîrbă în dezgust şi greață 
plătit cu Timpul care mă omoară 
dator vindut celui ce mă plăteşte 
din groaza mea nu pot ieşi afară 
cum Soarele arzînd se osîndeşte ! 


! Marie-a vieţii mele blîndă foarte 
ispită aurie şi Graţie şi Moarte ! 


Rosarium 


(Îngerul splendorilor) 
(Motet) 


! tu pentru mine sfintă eşti 

tu sfintă eşti doar pentru mine 
tu pentru mine sfîntă eşti 

pe seama îngerilor creşti 

tu sfîntă eşti doar pentru mine, 
tu pentru mine sfîntă eşti 

pe seama îngerilor creşti 

tu sfîntă eşti doar pentru mine ! 


! tu pentru mine sfintă eşti 
preasfintă eşti tu pentru mine 
tu pentru mine sfîntă eşti 

pe seama îngerilor creşti 
preasfintă eşti tu pentru mine, 
tu pentru mine sfîntă eşti 

pe seama îngerilor creşti 
preasfîntă eşti tu pentru mine ! 


! tu pentru mine Una eşti 

tu pentru mine eşti ca Luna 
lumina pentru mine eşti 
apocalipselor cereşti 

tu pentru mine eşti ca Luna, 
lumina pentru mine eşti 
apocalipselor cereşti 

tu pentru mine eşti ca Luna ! 


! tu mie Soarele îmi eşti 
tu Soare eşti doar pentru mine 


tu mie Soarele îmi eşti 

din umbra morţii tale creşti 
lumină sfîntă pentru mine, 
tu mie Soarele îmi eşti 

din umbra morţii tale creşti 
lumină sfîntă pentru mine ! 
! departe totdeauna-mi eşti 
tu pentru mine eşti ca Luna 
tu mie Soarele îmi eşti 

tu Manvantara mîntuieşti 
tu pentru mine eşti ca Luna, 
tu mie Soarele îmi eşti 

tu Manvantara mîntuieşti 
tu pentru mine eşti ca Luna ! 


! departe totdeauna-mi eşti 
ca luminarea mea de mine 
departe totdeauna-mi eşti 
privirile îmi osteneşti 
privindu-te numai pe tine, 
departe totdeauna-mi eşti 
privirile îmi osteneşti 
privindu-te numai pe tine ! 


! departe totdeauna-mi eşti 
ca Vecinic Sufletul de mine 
Alaya sfîntă te numeşti 

cu sororale şoapte-mi creşti 
vecinic nesaţul meu de tine, 
Alaya sfîntă te numeşti 

cu sororale şoapte-mi creşti 
vecinic nesaţul meu de tine ! 


! eu ştiu că preafrumosu-ţi chip 
e numai muzică şi taină 
sufletul meu mi-l înfirip 


din muzica acestui chip 
care nimica nu destaină, 
sufletul meu mi-l înfirip 

din muzica acestui chip 
care nimica nu destaină ! 

! doar pentru mine sfîntă eşti 
eşti pentru mine Sfînta Faţă 
tu Firul Vieţii Una eşti 

tu drumul mi-l călăuzeşti 

la Domnul faţă către faţă, 
tu Firul Vieţii Una eşti 

tu drumul mi-l călăuzeşti 

la Domnul faţă către faţă ! 


! plină de Graţie tu eşti 

ca o corabie de îngeri 
făptura cărnii ţi-o sfinţeşti 
fecioară-n inuri fecioreşti 
linţoliu alor mele friîngeri, 
făptura cărnii ţi-o sfinţeşti 
fecioară-n inuri fecioreşti 
linţoliu alor mele friîngeri ! 


! tu Preursită printre Sorţi 

tu trunchi ca lemnul de tămiie 
puntea luminii peste morţi 

tu iar în tine-ai să mă porţi 
sufletul vecinic să-mi rămiie, 
puntea luminii peste morţi 

tu iar în tine-ai să mă porţi 
sufletul vecinic să-mi rămilie ! 


! mireasa sufletului meu 

a Lumii pururea Mireasă 

nici un Calvar nu mi-i prea greu 
ştiind că m-oi întoarce eu 


întru a Vieţii Sfintă Casă, 

nici un Calvar nu mi-i prea greu 
ştiind că m-oi întoarce eu 
întru a Vieţii Sfintă Casă ! 

! mai lasă-mă să te privesc 

cît ochii mei nu sînt țărînă 
toate-ale tale se tocmesc 
lucrate-n spor dumnezeiesc 
de-a nu ştiu cui străină mînă, 
toate-ale tale se tocmesc 
lucrate-n spor dumnezeiesc 
de-a nu ştiu cui străină mînă ! 


! mai lasă-mă să te privesc 
lumină care mă incineri 

în tine sufletu-mi topesc 

şi trupul cald şi-mi înfrăţesc 
lumina ochilor mei tineri, 
în tine sufletu-mi topesc 

şi trupul cald şi-mi înfrăţesc 
lumina ochilor mei tineri ! 


! mai lasă-mă să te privesc 
lumina ochilor mei tineri 
toate-ale tale se tocmesc 
lucrate-n spor dumnezeiesc 
tu harismata Sfintei Vineri, 
toate-ale tale se tocmesc 
lucrate-n spor dumnezeiesc 
tu harismata Sfintei Vineri ! 


! tu pentru mine Una eşti 
tu pentru mine eşti ca Luna 
ca Luna plină vecinic eşti 
din Graţie nu mai descreşti 
tu pentru mine eşti ca Luna 


ca Luna plină vecinic eşti 
din Graţie nu mai descreşti 
tu pentru mine eşti ca Luna, 
tu mie Soarele îmi eşti 

tu Soare eşti doar pentru mine 
tu mie Soarele îmi eşti 

din umbra morţii tale creşti 
lumină sfîntă pentru mine, 
tu mie Soarele îmi eşti 

din umbra morţii tale creşti 
lumină sfîntă pentru mine ! 


Rosarium 
(Domus vitae) 


! amintescu-mi Baaadul 
Paradisul cărnii Sfint 

unde Magul Simon Magul grai avea, 
n-avea Cuvînt 


unde sîngele tău, Maică, 
ispitindu-mi goliciunea 

pentru trupul meu de apă 
găsea matcă-amărăciunea 


şi otrava cea curată 
mi-a-nflorit şi mîni şi față 
unde voi culca pre robul cancerat 
în dimineaţă? 


! am bătut adînci uliţe 
cu sîni copţi pentru vînzare 
iar în port 
Alixăndria umplea nave a mirare 


iar pe țărm turnat ca chiupul 
trupul unei fete mari 

surîzînd îmbălsămată 
printre cypreşi mortuari, 


imobilu-i chip, gravidă, 
împătrit dădea lumină 

şi-am rămas pe țărm să stărui 
în enigma ta, Regină ! 


! dacă tu eşti toată slava 
care-o sparge caduceul 

unde şi-a găsit mormîntul 
din mormîntul lui Ebreul? 


! nici cu Tatăl nici cu îngeri 
nici cu Duhul fără Limbă 

învierea morţii noastre 
trupul tău pe uliţi plimbă, 


dar nu aflu-n tine 
urma a bărbatului ce sînt 
cum nu aflu-n cer pre Tatăl 
nici în cer nici pre Pămînt ! 


! au orfană mi-i mihnirea 
somn turnat în chihlimbare 
ca opal peren tristeţea 
firii mele princiare, 


au îmi par că-s de genune 
marginile cărnii mele 

au plecat în dulci evlavii 
trup nu-mi mai găsesc în ele ! 


! astfel umilit şi bolnav 
beutură şi mîncare 

nu-mi mai preţuiesc, — nici Somnul, 
ca un melc ajung arare; 


totu-i neted, duce Lumea de un stilp 
al Lumii lipsă 
întorc faţa 
către trupul meu venită-Apocalipsă ! 


! tu care ghiceşti cu carnea 


nu mai ştii să-mi spui tu mie 
unde mi-a umblat Făptura 
pînă-a fi iar carne vie? 


! ghicitorilor Leoaică 

tu dai chip de făt ca Buddha 
tînăr ca virginitatea, 

în sudori, Bătrîn, ca truda ! 


! nu am fost mai mult suspinul 
groazei tale care creşte? 
Maică, sufletu-mi se pierde 
ca în Marea Moartă-un Peşte ! 


! unduindu-ţi părul negru 
abanos potop de sînge 
după trupul tău mă-nmlădiu 

ca la Tron ceresc un înger 


şi ca umbra la picioare 
eu mă leg de carnea-ţi sacră, 
Soare-al Morților, făptură, 
suflet primenit în lacră- ! 


! Tu, Fecioară cărei vremea 
mai curatul strai i-l schimbă 

hrana mea de roşă Moarte 
fulger vertical de Limbă 


mult îndură şi-avuţeşte suferinţă 
al meu trai 

dar voi fi frumos ca Tine 
înger care-ntreg mă ai ! 


! cum voi şti că eu-s în Tine 
cu ce inimă voi şti-o, 


şi vederea ta cu mine 
cu ce ochi o voi privi-o? 


! nu vom mai fi doi ci unul 
ce pe amindoi în sine-mi 

îi închide-n trup mirabil 
dulce ca tăcerea-n inemi ! 


! amintescu-mi Baaadul, 
Înger Rău la Podul Rău 

nu mai pot să-l osebească 
ochii mei de chipul tău ! 


! Timp, acoperă Mireasă, 
răstignit în tine însuţi, 

Curvă Sfintă, dulci mătănii 
eremiţii-şi fac din plînsu-ţi ! 


! câți făcuţi îs să priceapă 
fericirea să n-o strice? 
aur sparge Tinereţea 
pe un pat de lut propice, 


spune-mi unde se culege 
timpul dus şi aurul 

şi seminţele a cui îs 
cînd presară Taurul? 


! al cui sîngele ce curge 
şi în noi atunci o cupă 

inima neîncepută 
nemairegăsită după? 


! câți făcuţi îs să priceapă 
că spre tine nu-i cărare, 
decît tot lingînd deşertul 


de cenuşi de scrum şi sare? 


! câţi făcuţi îs ca să-şi plece 
lin genunchii ca asinul 
să te poarte în cetatea 
altfel stearpă ca smochinul? 


! amintescu-mi Baaadul 
Paradisul Cărnii Sfînt, 
plîngeţi lacrime să-mi pară 
ca şi cînd n-am fost nicicînd ! 


Rosarium 
(Legenda aurea) 


! şi acest cîntec este numai pentru tine 

(şi este numai pentru bunătatea ta) 

care din somnul morţii mă trezeai pe mine 
cum maica mea din somnul morţii mă trezea, 
care din somnul morţii mă trezeai pe mine 
cum maica mea din somnul morţii mă trezea ! 


! tu-mi aminteai trezindu-mă că înviasem, 

că înviasem şi că-n veci voi învia, 
mă-nduioşai precum demult mă-nduioşasem 
cînd maica mea deasupra mea îngenunchea, 
mă-nduioşai precum demult mă-nduioşasem 
cînd maica mea deasupra mea îngenunchea ! 


! tu-mi aminteai trezindu-mă că înviasem, 
că înviasem şi că-n veci voi învia, 
uitai să-mi spui 

că-n somn de tine-adînc uitasem, 
uitasem tot ceea ce-n veci nu poţi uita, 
uitai să-mi spui 
că-n somn de tine-adînc uitasem, 
uitasem tot ceea ce-n veci nu poţi uita ! 


Rosarium 
(Pietate) 


! roagă-te-n genunchi, Marie, 
pentru pruncul tău Iisus, 
nimeni în oraş nu ştie 

de ce-a fost luat şi dus, 
roagă-te-n genunchi, Marie, 
pentru pruncul tău lisus ! 
roagă-te-n genunchi, Marie, 
pentru pruncul tău lisus ! 


! roagă-te-n genunchi, Marie, 
pentru pruncul tău Iisus, 
vina lui e-atît de mare 

că măcar nu s-a mai spus, 
roagă-te-n genunchi, Marie, 
pentru pruncul tău Iisus, 
roagă-te-n genunchi, Marie, 
pentru pruncul tău Iisus ! 


! roagă-te-n genunchi, Marie, 

pentru pruncul tău Iisus, 

roagă-te-n tăcere mare 

cît vecinii nu te-au spus, 

că te rogi mereu, Marie, 

pentru pruncul tău Iisus, 

că te rogi mereu, Marie, 
pentru pruncul tău Iisus ! 


Rosarium 
(Eros) 


! am zăcut bolnav în carnea mea, 
numai tu, iubire, mi-ai fost leac, 
m-am hrănit din frumuseţea ta, 
tu eşti hrana morţilor din veac, 
m-am hrănit din frumuseţea ta, 
tu eşti hrana morţilor din veac ! 


! eşti tăcerea şi eşti muzica, 
larmă sfîntă stelele-n cer fac, 
nu muri, iubire, inima 

se va sfărîma de plins sărac, 
nu muri iubire, inima 

se va sfărîma de plins sărac ! 


! sînt bogat prin bogăţia ta, 
fără tine sînt cel mai sărac, 
nu muri, iubire, inima 

se va sfărîma de plins sărac, 
nu muri, iubire, inima 

se va sfărîma de plins sărac ! 


! sînt puternic prin puterea ta, 
pot cămaşa morţii s-o îmbrac, 
îmi duc crucea tot pe Golgota, 
întru slava ta cuvînt şi tac, 
îmi duc crucea tot pe Golgota, 
întru slava ta cuvînt şi tac ! 


! eu pot pierde lumea dar n-aş vrea 
sufletul nicicum să mi-l prefac, 


am zăcut bolnav în carnea mea, 
numai tu, iubire, mi-ai fost leac, 
am zăcut bolnav în carnea mea, 
numai tu, iubire, mi-ai fost leac ! 


! de aceea eu nu-mi ard de tot 
trupul meu cu toată cenuşa 
către Dumnezeul-Savaot 

care ca un porc pe Lume şa-, 
către Dumnezeul-Savaot 

care ca un porc pe Lume ga- ! 


! către Dumnezeii toţi ridic 
sufletu-mi de Lume mai presus 
şi cu gura-nsîngerată strig: 
eu sînt Fiul, eu cu Tatăl nu-s, 
şi cu gura-nsîngerată strig: 
eu sînt Fiul, eu cu Tatăl nu-s! 


! eu sînt Fiul curvei, schingiuit, 
şi-al Mariei curva fată ma-, 

eu sînt Fiul vecinic părăsit, 

Eli, Eli, lama sabachta-, 

eu sînt Fiul vecinic părăsit, 

Eli, Eli, lama sabachta- ! 


! părăsit pe cruce-ntre doi hoţi 

şi primind în coastă sulița, 

veci de veci îs părăsit de toţi, 
străin îs cât îi străinia, 

veci de veci îs părăsit de toţi, 
străin îs cât îi străinia ! 

! am zăcut bolnav în carnea mea, 
numai tu, iubire, mi-ai fost leac, 
m-am hrănit din frumuseţea ta, 
tu eşti hrana morţilor din veac, 


m-am hrănit din frumuseţea ta, 
tu eşti hrana morţilor din veac ! 


Rosarium 
(Agâpe) 


! şi-Aceea seamănă cu tine 

dar tu în veci n-ai s-o atingi, 
şi-Aceea seamănă cu tine 

cînd mă primeşti adînc în tine 

cînd uiţi de tine şi pe mine 
mă-aprinzi, mă mistui şi mă stingi ! 


! şi-Aceea seamănă cu tine 

şi hierodulele din jur, 
şI-Aceea seamănă cu tine 
cînd în lingoare după tine 
tînjesc şi nu mai sînt în mine 
decit fără de glas murmur ! 


! şi-Aceea seamănă cu tine 
dar ţie n-am să ţi-o arăt, 
şI-Aceea seamănă cu tine 

un vas de aur ca şi tine 

în unda vremii-mpins de mine 
plutind prin vreme îndărăt ! 


! şi-Aceea seamănă cu tine 

dar vouă n-am să v-o arăt, 
şI-Aceea seamănă cu tine 

cînd eu mă uit mirat la tine 

cu cel de-al treilea ochi şi-n mine 
ca pe un lotus roşte văd! 


! şi-Aceea seamănă cu tine 
şi-n ea gerunchele-mi îndoi, 


şI-Aceea seamănă cu tine 

cînd sufletul din nou în tine 
ţi-l regăseşti Strein ca mine 
din morţi venind ca din lumine 
dintii lumina Stelei Noi ! 


! şi-Aceea seamănă cu tine 

ea vecinic stă în faţa mea, 
şI-Aceea seamănă cu tine 
Soţie Sfîntă ca şi tine 
tinzîndu-şi sufletul spre mine 
precum harfistele divine 

şi simt şi tot ce simte ea ! 


! şi-Aceea seamănă cu tine, 

îmi spală trupul de otra-, 
şI-Aceea seamănă cu tine 

un lacrimarium ca şi tine 

care doar curăţie ţine 

şi strînge-avere de la mine 

doar din necurăţia mea ! 

! şi-Aceea seamănă cu tine 

şi tu te-nchini şi tu la ea 

şI-Aceea seamănă cu tine 

cînd mă scoţi cald şi bun din tine 
şi mă laşi singur, eu cu mine, 

mă laşi pe drum şi-mi tocmeşti bine 
drumul meu drept pe Golgota ! 


! şi-Aceea seamănă cu tine 

şi tu te-nchini şi tu la ea 

şI-Aceea seamănă cu tine 

care mă plîngi şi de pe tine 
straiul ţi-l rupi şi mă-ngiulgi bine 
şi numa-n milă pentru mine 

ti-i trupul învăscut şi-n tine 


bea mila toată dragostea ! 


! şi-Aceea seamănă cu tine 
şi tu te-nchini şi tu la ea, 
şI-Aceea seamănă cu tine 
şI-Aceea seamănă cu tine 
şI-Aceea seamănă cu tine 
şi tu cu ea vei semăna ! 


CĂTRE DISCIPOLI 


Rosarium 
(Sfinta) 


! cucernicele braţele smerind 
sîngele morţii mistic jind 
alunecă-n ostrov albastru, sfintul 
loc al sinucigaşilor, mormîntul 
Morţii, 

Moartea 

în lenea lină-a mînii tale 

ca o voluptuală brățară de aur 

îți seduce gîndul: 

antică transparenţă 

doliu-albind 

fiinţa ta cuminecă fiind 

curată ca atunci cînd nu erai 
Mireasă roabă-n in şi-n orice strai 
în Timp: Mireasă Pelerin ! 


! te vor culca în brazda-nchizînd 
ca untdelemnul 
fără de urmă, ritul şi slujba cea păgină, 
Sămînţă Amintirii 
Incoruptibil semnul 
Eternului meu Suflet 
gol vierme în ţărină ! 


! alintă-mi faţa fără de icoană, 
blîndă Mireasă, 

trăită să mă vindeci de-orice rană 
cu mini frumoasă, 

neajungînd în Veacul Veacului 
vecinica rană-a aceluia 


ascuns adînc subt voluptatea leacului, 
frumoase mîni de ceară, 
Aleluia ! 


Către discipoli 
(I) 
Pentru Mark Szász 


! sufletul nostru-i nemuritor, 
iubit discipol, fii-mi ajutor, 
poartă-mi pe braţe, 

pe braţ să-mi porţi 
sufletul trupului meu dintre morţi, 
înalţă-mi sufletul meu de tot 
cînd trupu-mi sîngeră şi nu mai pot, 


înalţă-mi sufletul meu de tot 
cînd trupu-mi sîngeră şi nu mai pot! 


! fii, dară, liber cum sufletu-i, 
ca tine nimeni pe Lume nu-i, 
tu îi porţi faţa lui Dumnezău 

şi mult mă bucur de chipul tău, 
Domnul ca înger şi îngeră 

în tine plinge şi sîngeră, 


Domnul ca înger şi îngeră 

în tine plinge şi sîngeră! 

! dacă eşti singur şi eşti lovit, 
dacă ţi-i foame şi umilit 

umbli pe drumuri, să ştii mereu 
că-nduri acestea ca Dumnezeu, 
lovit cu pietre, ris şi scuipat, 
roagă-te zilnic şi fii curat, 


lovit cu pietre, ris şi scuipat, 
roagă-te zilnic şi fii curat! 


! plînge-i pe-acei ce te schingiuiesc, 
eu pentru tine numai trăiesc, 

eu pentru mine nu am folos 

decit în tine, Fiu Glorios, 

tu-mi eşti grai limpede, grai ocult, 
tu decît mine eşti mult mai mult, 


tu-mi eşti grai limpede, grai ocult, 
tu decît mine eşti mult mai mult! 


Către discipoli 
CV) 
(SYMPOSION) 
(Melodie fără sfirşire) 
(Poem specular — Carmen speculare) 
„For Hecuba“ 
Shakespeare 


Pentru Mary şi Clara Lucia 
I. 


! cine vrea mă scuipă, 
scuipă cine vrea, 

eu mereu tot urcu, 

urc pe Golgota, 

pielea-i sînge şi scuipat, 
pielea şi ţărîna, 

tu-mi ungi trupul cu balsam 
numai cît pui mîna, 


pielea-i sînge şi scuipat, 
pielea şi ţărîna, 

tu-mi ungi trupul cu balsam 
numai cît pui mîna! 


! cine vrea-şi înfige 
gheara-n carnea mea, 
cine vrea mă scuipă, 
scuipă cine vrea, 


trupul care mi-l mai port 


roş ca trandafiru-i, 
tu cu ochii tăi mi-l plîngi 
tu mi-l plîngi şi-l mirui, 


trupul care mi-l mai port 
roş ca trandafiru-i, 

tu cu ochii tăi mi-l plîngi 
tu mi-l plîngi şi-l mirui! 


! ce-am avut avutul 
al nevestii e, 
coroană de spinuri, 
sceptru-trestie, 


azi mă duc mereu la deal, 
dealul căpăţinii 
şi-ţi las treizeci de arginţi 
şi arginţii țîni-i, 


azi mă duc mereu la deal 
dealul căpăţinii 
şi-ţi las treizeci de arginţi 
şi arginţii țîni-i! 


! m-am vîndut pe treizeci 
treizeci de arginti, 

să avem ce pune, 

ce pune sub dinţi, 


azi mi-i bine doar la deal 
să urcu şi plingu, 
doar un bot de carne roş 


ca în Maică pruncu, 


azi mi-i bine doar la deal 
să urcu şi plîngu 

doar un bot de carne roş 
ca în Maică pruncu! 


! primeşte-mă, Maică, 
tot precum m-ai dat, 
iacă înc-o Roată 
trupul mi-a sfărmat, 


eu cu minile-l împart 
cu mînile rupu-l 

ca să-mi mântui păcatul 
de-a-ndrăgire trupul, 


eu cu minile-l împart, 

cu mînile rupu-l 

ca să-mi mântui păcatul 
de-a-ndrăgire trupul! 


! n-ai putut Tu, Doamne, 
Doamne-Dumnezău, 

ca să nu faci Lumea 
după Chipul Tău, 


căci şi Tu eşti preursit 
la Visul, la Somnul, 
Prunc Bătrîn şi fericit 


înţelept e Domnul, 


căci şi Tu eşti preursit 
la Visul la Somnul, 
Prunc Bătrîn şi fericit 
înţelept e Domnul! 


! înţelept e Domnul 
că mănîncă şi bea, 
ţinut de nevoie 

rob la Curtea sa, 


apoi doarme şi visea- 
doarme şi visează, 
Timpul, Sfinţii Lucrători, 
Templu îl lucrează, 


apoi doarme şi visea- 
doarme şi visează, 
estimp Sfinţii Lucrători, 
Templele-i lucrează! 


! visurile Sale-s 
Sfinţii Lucrători, 
lucră a mirarea 
Domnului din zori, 


lucră, lucră de cu zor, 
de cu zori de ziuă 

să ne ţină amînduror 
Viaţa asta viuă, 


lucră, lucră de cu zori, 
de cu zori de ziuă 

să ne ţină-amînduror 
Viaţa asta Viuă! 


! mulţumescu-ţi, Doamne, 
lucri noapte, zi 

să mă pot în tine 

însumi oglindi, 


să-i dau drumul Singelui, 
să-i dau Drumul Roţii, 

să mă judece întîi 
curvele şi hoţii, 


să-i dau Drumul Singelui, 
să-i dau Drumul Roţii, 

ca să vin la tine-ntii 

să mă-treacă toţii! 


! ca să nu fii singur 
pe mine mă ai 
şi-mi găteşti anume 
Raiul după Rai, 


numai, Doamne, măsură-mi 
bine suferinţa-mi 

că-ar putea să nu-ţi mai vrea 
Raiul Tău fiinţa-mi, 


numai, Doamne, măsură-mi 
bine suferinţa-mi 


că-ar putea să nu-ţi mai vrea 
Raiul Tău fiinţa-mi! 


II. 


! cine vrea mă scuipă, 
scuipă cine vrea, 

eu mereu tot urcu, 
urc pe Golgota, 


faţa-i sînge şi scuipat, 

faţa şi ţărîna, 

tu-mi ungi trupul cu balsam 
numai cît pui mîna, 


faţa-i sînge şi scuipat, 

faţa şi ţărîna, 

tu-mi ungi trupul cu balsam 
numai cît pui mîna! 


! cine vrea-şi înfige 
gheara-n faţa mea, 
cine vrea mă scuipă, 
scuipă cine vrea, 


trupul care mi-l mai port 
roş ca trandafiru-i, 

tu cu ochii tăi mi-l plingi 
tu mi-l plîngi şi-l mirui, 


trupul care mi-l mai port 
roş ca trandafiru-i, 
tu cu ochii tăi mi-l plingi 


tu mi-l plîngi şi-l mirui! 


! tu, muierea mea 
şi balsamina mea, 
tu-mi faci suferinţa 
cărnii şi mai grea, 


că numa privirea ta 
dacă mă priveşte 

răul tot, pe cît socot, 
nici el nu-mi tihneşte, 


că numa privirea ta 
dacă mă priveşte 

răul tot pe cît socot 
nici el nu-mi tihneşte! 


! iaca nu-mi tihneşte 
binele deloc, 

îl mănîncă răul 

ca focul pe foc, 


rău-n care mă îmbrac, 
rău-n care zacu, 

tu mi-l strici cu mîna ta 
de izvor ca leacu, 


rău-n care mă îmbrac, 
rău-n care zacu, 

tu mi-l strici cu mîna ta 
de izvor ca leacu! 


! sufletul meu toată 
suferinţa bea, 
lasă-mi-l să beie 
pîn’ s-o sătura, 


bea la suferinţă, bea 
cu o cană veche 
şi cît bea suferința-i 
floare la ureche, 


bea la suferinţă, bea 
cu o cană veche 
şi cît bea suferința-i 
floare la ureche! 


! amăruie cană 
trupul meu de lut, 
beau ca dintr-o rană 
fără început, 


eu ţin cana-n mîna mea, 

ori mă ţine cana? 

beau şi Domnu-n ceriuri bea 
să-mi aline rana, 


eu ţin cana-n mîna mea, 

ori mă ţine cana? 

beau şi Domnu-n ceriuri bea 
să-mi aline rana! 


! amăruie cană 
trupul meu de lut, 


bem a nimăruie 
rană de-nceput, 


eu ţin cana-n mîna mea, 

ori mă ţine cana? 

beau şi Domnu-n ceriuri bea 
să-mi aline rana, 


eu ţin cana-n mîna mea, 

ori mă ţine cana? 

beau şi Domnu-n ceriuri bea 
să-mi aline rana! 


! amăruie cană 
trupul meu de lut, 
bem a nimăruie 
rană de-nceput, 


bem otravă şi ichor, 
soma şi oţetul, 

ni-i băutul băutor, 
Domnul şi Profetul, 


bem otravă şi ichor, 
soma şi oţetul, 

ni-i băutul băutor, 
Domnul şi Profetul, 


! sufletul meu toată 
suferinţa bea, 
lasă-mi-l să beie 
pîn’ s-o sătura, 


bea la suferinţă bea 
cu o cană veche 
şi cît bea suferința-i 
floare la ureche, 


bea la suferinţă bea 
cu o cană veche 
şi cît bea suferința-i 
floare la ureche, 


! îmi închină Domnul, 
eu închin spre El, 
sufletele noastre 
două sînt le fel, 


bem otravă şi ichor, 
soma şi oţetul, 

ni-i băutul băutor, 
Domnul şi Profetul, 


bem otravă şi ichor, 
soma şi oţetul, 

ni-i băutul băutor, 
Domnul şi Profetul, 


! mi se-nclină Domnul, 
eu mă-nclin spre El, 
adumbriţi de paos 
chipul ni-i la fel, 


El se-nclină şi mai mult, 


eu mă-nclin spre Domnul 
ca un rainic Pomn preaplin 
creanga-şi pleacă Pomnul, 


El se-nclină şi mai mult, 
eu mă-nclin spre Domnul 
ca un rainic Pomn preaplin 
creanga-şi pleacă Pomnul! 


III. 


! cine vrea mă scuipă, 
scuipă cine vrea, 

eu mereu tot urcu, 
urc pe Golgota, 


ține, Doamne, drumul lung 
cît urc pe Golgota, 

ca toţi cei care mă-mpung 
să-şi înfigă bota, 


ține, Doamne, drumul lung 
cît urc pe Golgota, 

ca toţi cei care mă-mpung 
să-şi înfigă bota! 


! să-şi înfigă bota 
înfierată-n cap, 
suliţele-n mine 
cu razele-n cap, 


razele Fratelui Soa- 
Fratelui meu Soare 


consîngeni plătindu-vă 
pentru-nsîngerare, 


razele Fratelui Soa- 
Fratelui meu Soare 
cu lumină vă plătind 
pentru sîngerare! 


! ţine, Doamne, drumul 
şi priveşte-n Jos, 

dacă tu pe mine 

din Raiul m-ai scos, 


eu-mi îndur Calvarul, blind, 
eu-mi îndur Calvarul, 

cu sufletul sîngerînd 
dealu-l ud şi-l aru-l 


eu-mi îndur Calvarul, blind, 
eu-mi îndur Calvarul, 

cu sufletul sîngerînd 
dealu-l ud şi-l aru-l! 


! ţine, Doamne, drumul 
şi priveşte-n Jos, 

dacă tu pe mine 

din Raiul m-ai scos, 


eu ar Calea Singelui 
din zori pînă-n noapte, 
tu ca Pruncii Fericiţi, 
ţii Calea de Lapte, 


eu ar Calea Singelui 
din zori pînă-n noapte, 
tu ca Pruncii Fericiţi, 
ţii Calea de Lapte! 


! Sufletul meu toată 
suferinţa bea, 

bea din cană sînge, 
surioara mea, 


gura mea pe care-o ţin 
de Soră-Fecioară 

bea acest ciumernic vin 
care mă omoară, 


gura mea pe care-o ţin 
de Soră-Fecioară 

bea acest ciumernic vin 
care mă omoară! 


! gura mea bea sînge, 
soră, gura mea, 
mîna mea o plinge, 

o plînge pe ea, 


mîna mea pe care-o ţin 
ca pe-o altă Soră 

şi cu care mă închin 
euteoforă, 

mîna mea pe care-o ţin 
ca pe-o altă Soră 


şi cu care mă închin 
euteoforă! 


! mîna mea ca Luna 
cea de alaba- 

îi dă gurii mele 
sîngele să-l bea, 


mîna mea pe care-o ţin 
ca pe-o altă Soră, 

cu otrava-acestui vin 
vecinic ne devoră 


mîna mea pe care-o ţin 
ca pe-o altă Soră 

să bem cest amarnic vin 
vecinic ne imploră! 


nu-i pot spune mînii 
mele să nu-mi dea, 
asta-i Legea cărei 

îi slujeşte ea, 


şi nici sîngelui nu-i pot 
spune ca să treacă 

de la mine-acest pahar, 
el ar vrea să-mi placă, 


nu-i pot spune sîngelui 
cest pahar să-mi treacă 
că-n sinea fiinţei lui 

el ar vrea să-mi placă! 


! el ca o Mireasă 

mi se dă de tot 

iară eu cu Sufle- 

tul pios nu pot 

să nu vă cât de frumoa- 
cit e de frumoasă, 

Apa Morţii, Mireasa, 

a Lumii Mireasă, 


să nu văd cit de frumoa- 
cit e de frumoasă, 

Apa Morţii, Mireasa, 

a Lumii Mireasă! 


! de aceea, Doamne, 
spre tine mă-nchin, 
mîna tina cana 
cu-al uitării vin, 


eu ţin cana-n mîna mea, 

ori mă ţine cana, 

beau şi Domnu-n ceriuri bea 
să-mi aline rana, 


eu ţin cana-n mîna mea, 

ori mă ţine cana, 

beau şi Domnu-n ceriuri bea 
să-mi aline rana! 


IV. 


! mă priveşte Domnul 


mut şi a mira —, 

trupul meu ca pomnu-i 
toată hrana sa, 

mă priveşte Domnul mut, 
priveşte şi plînge 

cum iau iar de la-nceput 
băutul de sînge, 

mă priveşte Domnul mut, 
priveşte şi plînge 

cum iau iar de la-nceput 
băutul de sînge! 


! eu aici beau sînge, 
sînge ca otra-, 

Domnul meu mă plînge 
şi ichorul bea, 

trupul meu mi-i pustiit 
de-otrăvi ca Sodoma 

ca să poată fericit 
Domnu-n cer bea soma, 
trupul meu mi-i pustiit 
de otrăvi ca Sodoma 

ca să poată fericit 
Domnu-n cer bea soma! 


! nu mai plînge, Doamne, 
mult ca o fecioa-, 

robul tău nu doarme 

fără grija Ta, 


robul tău căzut în Somn, 
căzut în tot Somnul 


îşi visează al lui Domn, 
visează la Domnul, 


robul tău căzut în Somn, 
căzut în tot Somnul 

îşi visează al lui Domn, 
visează la Domnul! 


! visează la Domnul 
ca la o fecioa-, 

cu plete de aur, 

cu faţa de nea, 


şi cu sîni abia iviţi 
privind dulcea loni 

şi cu-aripi de foc cumplit 
zburînd ca dragonii, 


şi cu sîni abia iviţi 
privind dulcea loni 

şi cu-aripi de foc cumplit 
zburînd ca dragonii! 


! visează la Domnul 

ca la o Fecioa-, 

a miere şi-a ceară 

Sfint mirositoa-, 
mirosind toată-a santal, 
santal şi paciuli 

pe care s-o ţină el, 
Manunpulkapuli, 


mirosind toată-a santal, 
santal şi paciuli 

pe care s-o ţină el, 
Manunpulkapuli! 


! Manunpulkapuli 
Fecioara de A-, 

de Ambră ca Şiva 
şi cu miria-, 
miriade de picoa-, 
dănţuind picioare, 
o virtelniță de Soa- 
genitalul Soare, 
miriade de picioa-, 
dănţuind picioare, 
o virtelniță de Soa- 
genitalul Soare, 


! Manunpulkapuli 
Fecioara de A-, 
ținînd toată lumea-n 
voluptatea sa, 


eu visez şi-n vis mă pierd 
şi-l alint pe Domnul 

şi pe ce-l mai viu dezmierd 
mă tot suge Somnul, 

eu visez şi-n vis mă pierd 
şi-l alint pe Domnul 

şi pe cel mai viu dezmierd 
mă tot suge somnul! 


! de asta pling, Doamne, 
numai pentru-atit 

mi-i de Lumea asta 

atit de urit, 


şi-orice clipă ce-o petrec 
eu fără Tine 

ca pe-o Apă-a Morţii-o trec 
cu-aripi angeline, 

şi-orice clipă ce-o petrec 
eu fără Tine 

ca pe-o Apă-a Morţii-o trec 
cu-aripi angeline! 


! de aceea, Doamne, 

de aceea-şi vrea, 

să mă culci în Somnul 

şi să-mi dai Moartea, 

ca şi eu să-mproşc cu sîn-, 
să împroşc cu sînge, 

cînd va fi să pling şi eu 
cum Fecioara plinge, 


ca şi eu să-mproşc cu sîn-, 
să împroşc cu sînge, 

cînd va fi să pling şi eu 
cum Fecioara plînge! 


! şi să tip şi Tu s-auzi, 

să Te uiţi la mine 

şi să-l simţi ca pe-un Lingam 
țipătul în Tine 


şi să-mi mintui Sufletul, 
trupul ca ţărîna 

şi să pui pe mine mi-, 
mina ta stăpîna, 

şi să-mi mintui Sufletul, 
trupul ca ţărîna 

şi să pui pe mine mî-, 
mina ta stăpîna! 


! mîna Ta de aloe 

mult să mă mîngiie, 

mîna cea plină de har 
sfințind cu tămiie 

vasul meu de trup frumos 
ce-au băut tot Răul 
aducîndu-ţi de prinos 

vin curat tot Hăul, 

vasul meu de trup frumos 
ce-au băut tot Răul 
aducîndu-ţi de prinos 

vin curat tot Hăul! 


! pentru asta, Doamne-Dul- 
Doamne-al meu, cel Dulce, 
lasă-n flori de portocali 
robu-ţi să se culce, 


şi alină-l cu gura 
sărutiîndu-i gura, 
EI în Lumea asta Rea 


a adus măsura, 


şi alină-l cu gura 
sărutiîndu-i gura, 

EI în Lumea asta Rea 
a adus măsura! 

! şi tot ce ne-nspăimâînta 
Domnul meu pe Tine 
şi toată lingoarea grea 
care Lumea ţine 

le-a făcut el vin curat 
şi l-a dus Miresii 

căci doar el e Împărat 
şi stă-n capul mesii 
le-a făcut el vin curat 
şi l-a dus Miresii 

căci doar el e Împărat 
şi stă-n capul mesii! 


! şi-acum poate ca să che- 
să cheme la nuntă 

pe toţi cei care-au băut 
suferinţă cruntă, 

beţi la Nunta mea de-acum 
care o să ţie 

de acum şi pînă-n ve- 
vecinică vecie, 

beţi la Nunta mea de-acum 
care o să ţie 

de acum şi pină-n ve- 
vecinică vecie! 


! cine vrea mă scuipă, 
scuipă cine vrea, 

eu mereu tot urcu, 

urc pe Golgota, 

pielea-i sînge şi scuipat, 
pielea şi ţărîna, 

năruit şi sfărimat, 

mi-i străină mîna, 


pielea-i sînge şi scuipat, 
pielea şi ţărîna, 

năruit şi sfărimat, 

mi-i străină mina! 


! pentru asta, Doamne, 
tot de dragul Tău 

adun tot din Lume 
Răul tot mai rău, 


mi-i din ce în ce mai greu 
dar cu toate-acestea 

ştiu că trupul Tău îl beu 
cînd închei Povestea, 
mi-i din ce în ce mai greu 
dar cu toate-acestea 

ştiu că trupul Tău îl beu 
cînd închei Povestea! 


! eu ţin cana-n mîna mea, 

ori mă ţine cana, 

beau şi Domnu-n ceriuri bea 
să-mi aline rana, 


eu ţin cana-n mîna mea, 

ori mă ţine cana, 

beau şi Domnu-n ceriuri bea 
să-mi aline rana, 


eu ţin cana-n mîna mea, 

ori mă ţine cana, 

beau şi Domnu-n ceriuri bea 
să-mi aline rana, 


eu ţin cana-n mîna mea, 

ori mă ţine cana, 

beau şi Domnu-n ceriuri bea 
să-mi aline rana, 


eu ţin cana-n mîna mea, 

ori mă ţine cana, 

beau şi Domnu-n ceriuri bea 
să-mi aline rana, 


eu ţin cana-n mîna mea, 

ori mă ţine cana, 

beau şi Domnu-n ceriuri bea 
să-mi aline rana, 


eu ţin cana-n mîna mea, 
ori mă ţine cana, 


beau şi Domnu-n ceriuri bea 
să-mi aline rana, 
eu ţin cana-n mîna mea, 
ori mă ţine cana, 
beau şi Domnu-n ceriuri bea 
să-mi aline rana, 
eu ţin cana-n mîna mea, 
ori mă ţine cana, 
beau şi Domnu-n ceriuri bea 
să-mi aline rana, 


eu ţin cana-n mîna mea, 

ori mă ţine cana, 

beau şi Domnu-n ceriuri bea 
să-mi aline rana! 


Către discipoli 


(CXCIII) 


Pentru Simona Modreanu 


! când te-am văzut 
păreai a fi femeia-aceea 
pe care o aştept şi care-i doar femeia, 
cu negru păr, negru pămînt 
bătut de soare şi de vînt, 
pămînt din Tahiti, pămînt din Eubeea, 
cu negru păr, negru pămînt, 
bătut de soare şi de vînt, 
pămînt din Tahiti, pămînt din Eubeea ! 


! pămînt din Tahiti, pămînt din Eubeea, 

pămînt din Iaşi, pămînt din Neamţ, 
pămînt din Cheia 

şi din Provence şi din Paris, 

pămînt pe care eu am scris 

cu gura mea speranţa că tu eşti aceea, 

şi din Provence şi din Paris, 

pămînt pe care au am scris 

cu gura mea speranţa că tu eşti aceea ! 


! aceea care din priviri îmi ia măsura 
şi îmi astupă gura lacomă cu gura 

şi cu-al ei trup de cald pămînt 
mă-acoperă fără cuvînt 

şi ochii mi-i închide fericiţi cu gura, 
şi cu-al ei trup de cald pămînt 
mă-acoperă fără cuvînt 

şi ochii mi-i închide fericiţi cu gura ! 


! aceea care-mi mîntuie pe veci tortura 
de a iubi şi a uri iubindu-mi ura 
de-a sta în propriul mormînt, 
aceea care drept vestmînt 
mă-mbracă-n zaua ei de sărutări cu gura 
de-a sta în propriul mormînt, 
aceea care drept vestmînt 
mă-mbracă-n zaua ei 
de sărutări cu gura ! 


aceea care-aruncă hainele şi Sorţii, 
aceea care mă omoară-n locul Morţii, 
cu negru păr, negru pămînt 
să-mi aflu-n trupul ei mormînt, 
mormiînt arzînd 
cum ard urcați pe ruguri morţii, 
cu negru păr, negru pămînt 
să-mi aflu-n trupul ei mormînt, 
mormînt arzînd 
cum ard urcați pe ruguri morţii ! 


! aceea care-i Sufletului meu repaos, 
aceea care cînd mă bea, mă bea de paos, 
ca piine sfintă mă luînd 
ducînd la gură trupu-mi frînt, 
aceea care cînd mă bea mă bea de paos, 
ca piine sfintă mă luînd 
ducînd la gură trupu-mi frînt, 
aceea care cînd mă bea mă bea de paos ! 
! cînd te-am văzut 

păreai a fi femeia-aceea 
pe care o aştept şi care-i doar femeia 
cu negru păr, negru pămînt, 
bătut de soare şi de vînt, 
pămînt din Haiti, pămînt din Eubeea, 
cu negru păr, negru pămînt, 


bătut de soare şi de vînt, 
pămînt din Haiti, pămînt din Eubeea, 


! şi mi te-ai dezvelit în pace ca o soră 
iluminată în iluminata oră, 

sora mea bună delirînd, 

funebră, nupţială stînd 

cu ochii ei care-o încing şi o devoră, 
sora mea bună delirînd, 

funebră, nupţială stînd 

cu ochii ei care-o încing şi o devoră ! 


! ne-ntîmpină singurătatea şi păcatul, 
surorii mele-i pregătesc de nuntă patul 
ca pentru pîine un cuptor, 

cu mînurile ce mă dor 

de moliciunea cărnii ei ca aluatul, 

ca pentru pîine un cuptor, 

cu mînurile ce mă dor 

de moliciunea cărnii ei ca aluatul ! 


! acestea-i spun surorii mele 

— Şi i-aş scrie — 
sora mea vie parcă ea îmi spune mie, 
sora mea vie, printre morţi, 
chipul şi Sufletul îmi porți 
şi-ţi sînt ca umbra la picioare, soră, ţie, 
sora mea vie, printre morţi, 
chipul şi Sufletul îmi porți 

şi-ţi sînt ca umbra la picioare, 

soră, ţie, 


! o închinare-acum pentru Fermando Maza 
pe care l-am rugat cînd tocmai lua masa 


să-mi împrumute, dacă vrea, 

chiatara lui, să-ţi pot cînta 

înlăcrimarea ta de-acum şi-n veci, 
frumoasa, 

să-mi împrumute, dacă vrea, 

chiatara lui, să-ţi pot cînta 

înlăcrimarea ta de-acum şi-n veci, 
frumoasa ! 


! şi pentru Sarah-Lou acum o închinare, 
frumoasa fiică-a lui Fernando care are 
doar douăzeci şi doi de ai 

şi ochii mari şi chip bălai 

şi nu cunoaşte încă lacrimi şi-ntristare, 
doar douăzeci şi doi de ai 

şi ochii mari şi chip bălai 

şi nu cunoaşte încă lacrimi şi-ntristare! 


Către discipoli 


(CXCIV) 
(Ai plecat domniţă Ralu) 


Pentru Anta Raluca Buzinschi 


! te-ai dus, Neagra mea Fecioară, 
preafrumoasă, dintre vii, 

ai plecat, Domniţă Ralu, 
ai plecat şi-ai să revii, 

ai plecat, Domniţă Ralu, 
ai plecat şi-ai să revii! 


! te-ai sfărmat de preaiubire 
în ciorchinii sfintei vii, 
ai plecat, Domniţă Ralu, 
ai plecat şi-ai să revii, 
ai plecat, Domniţă Ralu, 
ai plecat şi-ai să revii! 
! sufletul îmi e ca tine, 
moare-n fiecare zi, 
trupu-ndură fără suflet 
plaga cărnii mele vii, 
trupu-ndură fără suflet 
plaga cărnii mele vii! 


! tu erai chiar al meu suflet, 
tu ca sufletu-mi erai, 
de-acum viaţa mea e moarte, 
de-acum moartea mea e rai, 
de-acum viața mea e moarte, 
de-acum moartea mea e rai! 


! de-acum viaţa mea e moarte, 
sînt cu-aceia morţi de vii, 
ai plecat, Domniţă Ralu, 
ai plecat şi-ai să revii, 
ai plecat, Domniţă Ralu, 
ai plecat şi-ai să revii! 


Către discipoli 


(Miri Înstelaţi) 


! Miri Instelaţi, Miri Instelaţi, 
încununaţi, surori şi fraţi ! 


ţară de Aur, sferică, 
a Domnului Biserică! 


! în ţara mea în toamnă vin, 
nu am plinsoare să mă-alin, 


nu mă mai poate alina 
frunza pe ram, de aur grea ! 


! dumnezeiesc e-acest tărim, 
eu de plinsoare mă sfărîm ! 

! acest Ierusalim ceresc 

în care urlu şi jelesc ! 


! Miri Instelaţi, Miri Instelaţi, 
în ţara mea martirizaţi, 


ori otrăviţi, ori spînzuraţi, 
Miri Înstelaţi, Miri Instelaţi ! 


! țară de Jos, ţară de Sus 
care-l crucifici pe lisus 


ţară de Sus, ţară de Jos 
îl scuipi în față de Hristos ! 


(CXCV) 


Pentru Alina Olar şi Alin Aruştei 


! în ţara mea întoamnă vin 
şi pling şi nu pot să mă-alin ! 


! adorm şi-n visul groazei văd 
cel mai cumplit, cumplit prăpăd, 


cum pruncii toţi împerecheaţi, 
zboară la cer, nemîngiiaţi, 


zboară la cer, batjocoriţi 
ori spînzuraţi, ori otrăviţi, 


zboară ţinîndu-se de mini, 
lăsîndu-ne aici bătrîni, 


uriţi şi răi, hulpavi, vomaţi 
de greaţa Timpului din mat, 
lăsîndu-ne aici aşa 

cum merităm, osîndă grea, 


nemaimurind de-acum de loc, 
bătrînii lumii la un loc! 


Miri Înstelaţi, Miri Înstelaţi, 
mă rog, de voi să mă luaţi 


ca pe-un Alin o Alină 
căci nimeni azi nu mă-alină ! 


! Miri Instelaţi, Miri Instelaţi, 
încununaţi, surori şi frați ! 


ţară de Aur, sferică, 
a Domnului Biserică ! 


Către discipoli 


(CXCVI) 
(Mirungere) 


! acolo unde stă Sufletul meu 

ca un Copil Divin cu gene lunge 
la care eu, copil, privesc mereu, 
nicicînd acolo nu voi mai ajunge, 
la care eu, copil, privesc mereu, 
nicicînd acolo nu voi mai ajunge! 


! acolo unde stă Sufletul meu 

ca un Copil Divin cu gene lunge 
la care eu, copil, privesc mereu, 
nicicînd acolo nu voi mai ajunge, 
la care eu, copil, privesc mereu, 
nicicînd acolo nu voi mai ajunge, 


privesc şi, Doamne, ştiu că-ai să repezi 
zăvozii tăi de-acolo să mă-alunge 

că-n Sufletele noastre nu mai crezi 

că mai presus ca Lumea pot ajunge, 
că-n sufletele noastre nu mai crezi 

că mai presus ca Lumea pot ajunge ! 


! nu crezi că nu m-am sfărimat de tot 
cînd ţi-am strigat cu jale de pe cruce 
şi tu ne-ai părăsit şi-acum socot 

că părăsirea ta a spaimă-aduce, 

şi tu ne-ai părăsit şi-acum socot 

că părăsirea ta a spaimă-aduce, 


ti-i spaimă să întîmpini, te-nspăimînţi 
să-ntîmpini iar ca Dumnezeu cel viul 
pe-acel ce urlă cu genunchii frînţi 

şi-ţi scuipă-n faţă sîngele ca Fiul 
pe-acel ce urlă cu genunchii frînţi 

şi-ţi scuipă-n faţă sîngele ca Fiul ! 


! acolo unde stă Sufletul meu 

ca un Copil Divin cu gene lunge 

la care eu, copil, privesc mereu, 
nici raza cea de lună nu străpunge, 
la care eu, copil, privesc mereu, 
nici raza cea de lună nu străpunge ! 
! acolo unde stă Sufletul meu, 
acolo Domnul fiul blînd şi-l unge 
spre-a-l răstigni şi-nsîngera mereu, 
Soarele-l arde, floarea îl străpunge, 
spre-a-l răstigni şi-nsîngera mereu, 
Soarele-l arde, floarea îl străpunge ! 


! acolo unde stă Sufletul meu 

ca un Copil Divin cu gene lunge 

la care eu, copil, privesc mereu, 
nicicînd acolo nu voi mai ajunge, 

la care eu, copil, privesc mereu, 
nicicînd acolo nu voi mai ajunge, 
acolo unde stă sufletul meu, 

acolo unde Domnul Fiu-şi unge 
spre-a-l cobori şi-nsuliţa mereu, 
de-acolo nimeni n-o să-l mai alunge, 
spre-a-l cobori şi-nsuliţa mereu, 
de-acolo nimeni n-o să-l mai alunge ! 


! acolo unde stă Sufletul meu 
ca un Copil Divin cu gene lunge 


la care eu, copil, privesc mereu, 
Sufletu-ţi, Doamne, nu mă poate-ajunge, 
la care eu, copil, privesc mereu, 
Sufletu-ţi, Doamne, nu mă poate-ajunge! 


! cînt izbăvit de Cel Viclean şi Rău, 

pe Domnul meu îl cînt, care mă frînge, 
sînt mai presus de Tine, Fiul Tău, 
Tatăl al meu şi-al lacrimei de sînge, 
sînt mai presus de Tine, Fiul Tău, 
Tatăl al meu şi-al lacrimei de sînge! 

! sfinţească-se Împărăţia Ta 

în care trupul meu ca trandafiru-i, 

te spăl cu sufletul ca lacrima 

şi în plînsorea mea te-mbrac şi mirui, 
te spăl cu sufletul ca lacrima 

şi în plinsoarea mea te-mbrac şi mirui ! 


! picioarelor le-aştern covor de plins 
şi Lumea ti-i covor la dulci picioare, 
cît încă Lumea toată nu s-au strîns 
precum un sul cu scrieri a mirare, 
cît încă Lumea toată nu s-au strîns 
precum un sul cu scrieri a mirare ! 


! cînt izbăvit de Cel Viclean şi Rău 
trăgînd pe lume stol de corbi şi coarbe, 
îndură-te de-acum de Fiul Tău 

cînd Sufletul lui Lumea o resoarbe, 
îndură-te de-acum de Fiul Tău 

cînd Sufletul lui Lumea o resoarbe! 


! şi în singurătatea lui dintii, 
suspinul doar al lui ne mai ajunge, 
Suflete-al meu de-a-pururea rămii 
ca un Copil Divin cu gene lunge, 


Suflete-al meu de-a-pururea rămii 
ca un Copil Divin cu gene lunge! 


Către discipoli 


(CXCVII) 


! mă fecioară, lemn de corn, 
„sufletu-mi spre tine-ntorn“, — 
ochiul meu divin şi corn 

al cumintelui Licorn ! 


! frunza ta cea galbina 
aurind ca albina 


de credincioşia ta ! 


! de credincioşia ta ! 


Pentru Cornel 


Către discipoli 


(CXCIX) 
(Catabasa) 


! al cui eu, Doamne, 

sînt dacă al Tău nu mi-s? 
de ce la Tine vin, dacă nu m-ai trimis? 
spre tine sufletul de nufăr lunecă, 
sufăr lumina Ta care mă-ntunecă, 
ignobil şi căzut în apa de otra-, 
capul tăiat şi mut, asta e floarea mea, 
la Tine, Doamne, 

vin doar cu o floare-n mini 
dar Tu nu mă primeşti, 

Tu vecinic mă amiîni, 


cînd, Doamne, ţi-am greşit, 
sau poate mi-ai greşit, 
fără de mine Tu să stai în cer cumplit? 
să-mi umpli sufletul cu-amărăciune grea, 
să nu pot să Te-alin, Doamne, 
cu mîna mea 
să nu pot să Te-adorm, tu, Trezitorule, 
de Tine să mă-ndur, Îndurătorule, 
ca un Copil Divin cu Tine să mă joc, 
să-ţi mişc din bezna mea vîrtelniţa de foc! 


! mă reîntorc mai mult, 


Pentru Gabriela Creţan 
şi Gheorghe Alecu 


„În mine, Doamne, eşti 
te culc pe rana mea, 
eu însumi sînt Acel, 

Acela şi-Aceea“ 


de Tine neprimit, 
din sila mea să-ţi store un aur izbăvit, 
din greaţa mea 

să-ţi nalţ la ceruri Osana, 
aproapele-mi să-mbiu cu străinia mea ! 


! ia-mi, Doamne, iară tot, 

să nu mai pot lua, 
abis de groază dă-mi, 

sufletu-mi să-ţi pot da, 
crucifică-mi iar, să pot să Te ador, 
Cerul meu nesfîrşit 

neatins de nici un nor! 


! sfărimă-mi oasele mînii cu care scriu, 
buzele-mi coase-le cu sînge de cel viu, 
subt paşii celor morţi, 

fă-mă doar pulbere, 
în beznă cît îi porţi să nu mai sufere, 
de-acuma liberat, îs lacom doar să port, 
Crucea Celui Sfirşit şi Rasa celui Mort, 
Celuitrezit şi Ce-, şi Celui ce nu vrea 
cu-un pas al inimii să-atingă Nirvana, 
Tu, Doamne, cel mai sus, eu, Doamne, 

pre cît pot, 
eu, Doamne, cel mai jos, 

vedeare-te-aş de tot! 


! a cui e, Doamne, — a cui, 
frîntura ast'de viers, 
cînd eu-s al nimărui 
Tot Timpul ce l-am mers, 
al nimăruia eşti, Tu, Doamne, dacă eşti, 
eu ochii mi-i închid 
dacă nu mă priveşti, 
al nimăruia eşti, 


Tu, Doamne-n Ceriuri Domn, 
dacă nu mă priveşti măcar căzut în somn, 
că dorm precum acel pe care îl arunc 
din mine, poate El, izbăvitorul Prunc, 
aşa dormire-aş veci, amuţitoru-mi Domn, 
cu ochi închişi şi reci, 

tainul meu de somn... 
trezire-ne-om! 


Către discipoli 


(CĂXCVIII) 
(Cântec napolitan) 


! Te caut cu desperare 
şi vecinic Te-oi căuta, 
Te caut cu desperare 
şi vecinic Te-oi căuta, 
dar Noaptea Mare e tot mai mare 
şi bezna tot mai grea, 
dar Noaptea Mare e tot mai mare 
şi bezna tot mai grea! 
! Te caut cu sîngerare 
ca sîngele inima, 
Te caut cu sîngerare 
ca sîngele inima, 
şi trupul meu cum va sîngerare 
cînd mă vor înjunghia, 
şi trupul meu cum va sîngerare 
cînd mă vor înjunghia! 
! Te caut cu desperare 
şi Groaza e-n urma mea, 
Te caut cu desperare 
şi Groaza e-n urma mea, 
Trimişii Beznei or să mă-omoare, 
nu te-oi mai căuta, 
Trimişii Beznei or să mă-omoare, 
nu te-oi mai căuta! 


! Te caut, Doamne, Te caut, 
Trimişii-s pe urma mea, 

Te caut, Doamne, Te caut, 
Trimişii-s pe urma mea, 
mai amînare-mă să Te laud 


Doamnei Aurelia Călinescu 


că nu Te pot afla, 
mai amiînare-mă să Te laud 
că nu Te pot afla! 


! De Nepătruns, Neaflatul, 

De Negăsitul în veci, 

De Nepătruns, Neaflatul, 

De Negăsitul în veci 

plîngă-Şi Trimisul, Reîncarnatul 
cu mînurile-i reci, 

plîngă-Şi Trimisul, Reîncarnatul 
cu mînurile-i reci! 

! de-acuma cu desperare, 
Doamne, mă vei căuta, 
de-acuma cu desperare, 
Doamne, mă vei căuta, 

ca un Foc Mare în Noaptea Mare 
arzind din Sinea Sa, 

ca un Foc Mare în Noaptea Mare 
arzînd din Sinea Sa! 


de-acuma cu desperare, 
Doamne, mă vei căuta, 
de-acuma cu desperare, 
Doamne, mă vei căuta, 
şi Îţi va face durere mare 
că nu mă vei afla 

şi Îţi va face durere mare 
că nu mă vei afla! 


! mă vei striga cu strigare, 

cu lumină lumina, 

mă vei striga cu strigare, 

cu lumină lumina, 

dar eu tăcea-voi, tăcea-voi tare 
şi m-oi întuneca, 


dar eu tăcea-voi, tăcea-voi tare 
şi m-oi întuneca! 


! mă vei striga cu strigare, 

cu lumină lumina, 

mă vei striga cu strigare, 

cu lumină lumina, 

dar trupu-mi rană în vindecare 
şi-o-nchide geana sa, 

dar trupu-mi rană în vindecare 
şi-o-nchide geana sa! 


! Te vedeam, Doamne, prin rană 
şi vecinic nu Te găseam, 

Te vedeam, Doamne, prin rană 
şi vecinic nu Te găseam, 

la suferință cumplită hrană 

şi dulce Te aveam, 

la suferință cumplită hrană 

şi dulce Te aveam! 


! mă cauţi cu desperare 

şi nu mă mai poţi afla, 

mă cauţi cu desperare 

şi nu mă mai poţi afla 

decît pe Cruce de Te-ai urcare 
şi Te-ai stigmatiza, 

decît pe Cruce de Te-ai urcare 
şi Te-ai stigmatiza! 


! atuncea de ne-am aflare 
şi palmele-am înălța, 
atuncea de ne-am aflare 
şi palmele-am înălța 
rană pe rană în sîngerare 
noi ne-am tot săruta, 


rană pe rană în sîngerare 
noi ne-am tot săruta! 


Către discipoli 


(CC) 
(Acolo unde nu te-ajută nimeni) 


Pentru Mihaela Muraru-Mândrea 


! la margine de lume unde Tatăl, 
Părintele din ceriuri ne-a uitat, 
şi unde Maica noastră cea Fecioară, 

cu zîmbet de 
lumină increat, 
nu îmi mai miruieşte trupu-n lacrimi, 
de două mii de ani 
crucificat, 
acolo unde nu te-ajută nimeni, 
acolo toată viaţa mea am stat, 
acolo unde nu te-ajută nimeni, 
acolo toată viaţa mea am stat! 


! da mă voi duce, singur mă voi duce, 
cu-acei ce-au plins 

şi au îngenuncheat, 

cu-acei care-au purtat în spate-o cruce, 
şi numa-n beznă 

Domnul i-a purtat, 

da mă voi duce-n beznă, 
mă voi duce cu-acei ce singuri ei 

s-au judecat 

şi dăruitu-s-au numai cu Moarte, 
cu-acei ce toată 

Moartea au luat, 

acolo unde nu te-ajută nimeni, 
acolo toată viaţa mea am stat, 


acolo unde nu te-ajută nimeni, 
acolo toată viaţa mea am stat! 


! nimeni ca mine, Doamne, nu te ştie, 
ca mine nimeni, 

Doamne nu ţi-a dat 

spirit şi suflet, trupul carne vie, 
mai mult ca Fiul Tău crucificat, 


de-aceea laudă-ţi aduc eu ţie, 
în vecii vecilor fii lăudat 

în Luminoasa Ta Împărăţie 
din care vin atît de-ncredinţat, 

că mă hrănesc cu-a mea credinţă numai, 
pîn’ la 

sfîrşitul lumii-alăturat 

numai de-acei pe care-i porţi prin beznă, 
prin groaza 

celui mai adînc păcat, 

acolo unde nu te-ajută nimeni, 
acolo toată viaţa mea am stat, 

acolo unde nu te-ajută nimeni, 
acolo toată viaţa mea am stat! 


! tu care-mi stai la stînga sau la dreapta, 
miîndreţe de 

muiere sau bărbat, 

şi voi muriţii tineri, Tu, Fecioară, 
care spre Moarte 

singură-ai zburat, 

cu otrăviţii toţi şi spînzuraţii, 
cu-aceia ce pe Domnu-au mîniat, 

cu voi voi merge singur dîndu-mi Moartea, 
să vă mîngiie 

sufletu-mi crăpat 

ca o icoană veche suferindă 


şi ca obrazul meu cel cancerat 
de suferinţa cărnii, 
suferinţă e tot ce-aici am strîns 
şi-am adunat, 
acolo unde nu te-ajută nimeni, 
cu voi voi merge 
cum am învăţăt, 
acolo unde nu te-ajută nimeni, 
acolo toată viaţa mea am stat, 
acolo unde nu te-ajută nimeni, 
acolo toată viaţa mea am stat, 
acolo unde nu te-ajută nimeni, 
acolo toată viaţa mea am stat! 


Sutra I 


! aşa pedepseşte Dumnezău 

pe acei răi şi negri corbi 

ce nu-l vor chipul Său: 

nu Li se mai arată: ca la nişte orbi! 


Sutra I 
(Tao) 


! e-o bunăcuviinţă 

în Tine, 

Fiinţă, 

de-a-pururea fă-o să vină 
pîn'la mine 


Sutra II 


! ce eu destram 

tot din nevrednicie 

îți şade drept covor 

de aur la picioare ţie 

şi Răul ce mi-l fac, 

Tu mi-l întorci în bine; 
cum pot veni, eu, 
Doamne, către Tine? 


Sutra II 
(Samadhi) 


! am levitat de fericire, 

de ameţeală-ameţitoare... 

care mi-i, Doamne, — Adevărata Fire? 
de fericire Sufletul meu moare 

şi bea adevărata Viaţă pe cărare... 

am levitat de fericire 

ca un Copil Bătrîn 

cu Doamna Norilor 

în Lotus ca-ntr-un habitaclu 

ţesut dintr-o suavă Amintire 


Şarva-atman ! 


Pentru Aurelian Titu Dumitrescu 


Sutra IV 


! vorbiţi cu 
altul, 

mie mi s-a dat 
de Domnul 
fericirea, — 
n-o pot spune ! 


Sutra IV 
(Tao) 


! cum m-aş întoarce-Acasă 
merg spre Domnul... 

şi Fratele-mi suride 

ca un Înger 

şi ca un Înger 

îmi suride Sora... 
mă-mbrăţişează Mama 

şi mă sărută. Somnul 

mi-l priveghează Tatăl 

cel Bun... nunc et in hora ! 


Sutra V 


! Doamne, 

mai alb decît albeaţa osului, 
Doamne, 

mai roşu decît sîngele, 
a-mi oasele sfărmate 
sîngele păcătosului 

şi milueşte-mă 

şi strînge-le ! 


Sutra V 
(Tao) 


! priveşte-mă, Tu, Doamne, 
şi-omoară-mă, de vrei, 

Tu care vecinic Viaţa 

ne-o dai şi n-o mai iei ! 


Sutra VI 


! pudoarea nărilor, 
pudoarea miinilor 

parfumul Domnului închid: 
Te miros cu mirosul cîinilor, 
ţie mă-nchin 

cu mîinile 

precum înalţ un zid ! 


Sutra VII 


! şi 

mina mea 

care 

acuma scrie 

ca Pasărea 
veni-ți-Va-n 
preajmă ţie, 

şi 

viersul meu 

pe care-l scrie mîna 
ca Luna 

va lumina 

de-l va cetire Faţa Ta Stăpîna ! 


Sutra IX, a Clarei 


! cînd un înger îţi dă 

o cană cu lapte 
ori cîteva ouă fierte 

sau coapte, 
începi să auzi ale 

Domnului şoapte, 
fie că-i zi sau e noapte ! 


Sutra X 


! îmi mişcă Domnul mîna 
să beau şi să mănînc 

şi Sufletul mi-l mişcă 

în mine mai adînc... 


plutire-oi către Tine, 
Tu, Doamne,cel mai lin, 
cînd Tu cobori în mine 
plutind la Tine vin... 


dormire-oi întru Tine, 
Copil Divin? sau dorm? 
gătit de Răstignire 

şi obosit enorm 


mai leagănă-mă, Doamne, 
şi ţine-mă în braţă 

şi-mi mişcă paşii către 
supliciu-n dimineaţă ! 


Pentru Lucian Vasiliu 


Sutra XI 


! neam bun şi blind, — 
de trădători, 
cuminte neam, 
frumoasă cruce, 
pe Fiii lui dumnezeieşti 
neamul cu drag 
pe cruce-i duce ! 


Pentru Al. Zub 


! aminteşte-ţi mereu 
aminteşte-ţi 
de Împăratul Aşoka 
şi de Sufletele 
suitoare-n Deva-loka 
de Sufletele noastre 
plătite 
cu groaza şi teama 
şi de Sufletul 
Piosului 
Prinţ 
Gautama ! 


Sutra XI 
(Tao) 


Sutra XV, a Clarei 


! în casa cea mai săracă 
din Lume, 
unde sufletul lui 
Petru Aruştei plingînd 
neîncetat o să vină, 
tu stai la o masă şi scrii 
cu capul plecat, Clară 
Lumină, 
tu cobori treptele 
şi de zid 
te reazemi cu mîna... 
oare-o să ţină? 
cu genele-ţi lungi de moarte 
acoperă-ţi ochii: aici 
ne închid gene şi ziduri 
şi ceriuri, Sufletul, 
Clară Lumină ! 


Sutra XV 
(Tao) 


! Magnolie, tu, Fiica mea, 
tu-ţi împarţi Soarele 

cu Luna, 
Magnolie, tu, Fiica mea, 
cu sfiiciunea şi pămîntul 
tău întotdeauna ! 


Sutra XX 


! ca în copilărie gem prin somn, 

vorbesc prin somn, murmur prin somn, 

mi-i teamă, văd Oameni Mari de Fier 

cu răngi în mîini, cu săbii şi toiege, 

anume ştiu că dorm şi mă trezesc 

ca să-i alung şi-adorm din nou şi urlă 

şi urlă şi-nspre mine se năpustesc, 

cu degetul obrazul şi-l ating — 

adică tot de mine e vorba: că o şterg 

aşa din somn şi-i las fără-a lor 
victimă pe scenă 


să-i ridă precupeţii şi cu curul: 

şi plouă loviturile,-mi ţin ţeasta 
cu mîinile ca pe-un ulcior cu apă, 
apă curată de izvor ca sîngele, 
sîngele nostru, Doamne, e curat ! 


! ca în copilărie-aud în somn 

o melodie, o transcrie Moartea 

pe portative mari de borangic 

şi-o descifrează-ncet cu buze fine 

harfistele divine: eu mă-nec 

în sîngele meu pur cum cazi în Floarea 

de Lotus cu o mie de petale 

cu o mie de Perle-abia brumate 
ce-nconjoară 

a ta frumoasă-mpărătiţă Ioni, 

ca în copilărie pling prin somn, 

nu mă trezi, că ţeasta mi-i zdrobită ! 


Sutra XX 
(Tao) 


! cum vom ierta: cu 
braţele-amîndouă 

cu limbile-amîndouă 
cu-amîndouă (Yin-Yang) 

vom săruta Călăul 

şi Leprosul 

aşa cum Regii de odinioară 

Regi harismatici prin leprozerii ! 


Exerga: 
! Poporul Român s-a făcut o fiară, 


cum prinde-un Dictator, cum îl omoară ! 


